Лекцыянарый

Том 3. Перыяд Вялікага посту

Лекцыянарый. Том 3. Перыяд Вялікага посту. — Мінск, 2015.

© 2015 Канферэнцыя Каталіцкіх Біскупаў Беларусі

Адрас для прапановаў, каментароў і заўваг: lectionary.by@gmail.com.

Змест

Агульная інфармацыя

Папяльцовая серада

Чацвер пасля Папяльца

Пятніца пасля Папяльца

Субота пасля Папяльца

Першы тыдзень Вялікага посту

I Нядзеля Вялікага посту, год А

I Нядзеля Вялікага посту, год B

I Нядзеля Вялікага посту, год C

Пн, Ат, Ср, Чц, Пт, Сб

Другі тыдзень Вялікага посту

II Нядзеля Вялікага посту, год А

II Нядзеля Вялікага посту, год B

II Нядзеля Вялікага посту, год C

Пн, Ат, Ср, Чц, Пт, Сб

Трэці тыдзень Вялікага посту

III Нядзеля Вялікага посту, год А

III Нядзеля Вялікага посту, год B

III Нядзеля Вялікага посту, год C

Пн, Ат, Ср, Чц, Пт, Сб

Чацвёрты тыдзень Вялікага посту

IV Нядзеля Вялікага посту, год А

IV Нядзеля Вялікага посту, год B

IV Нядзеля Вялікага посту, год C

Пн, Ат, Ср, Чц, Пт, Сб

Пяты тыдзень Вялікага посту

V Нядзеля Вялікага посту, год А

V Нядзеля Вялікага посту, год B

V Нядзеля Вялікага посту, год C

Пн, Ат, Ср, Чц, Пт, Сб

Вялікі тыдзень

Пальмовая нядзеля, або Нядзеля Мукі Пана

- год А

- год В

- год С

Вялікі панядзелак

Вялікі аўторак

Вялікая серада

Вялікі чацвер (Імша Хрызма)

Агульная інфармацыя

1. Асаблівасці літургічнага календара

Вялікі пост пачынаецца ў Папяльцовую сераду і заканчваецца ў Вялікі Чацвер — першы дзень Святога Пасхальнага Трыдууму. Такім чынам, Вялікі пост мае адну і тую ж працягласць кожны год. Традыцыйна лічыцца, што ён доўжыцца сорак дзён, але фактычна паміж Папяльцовай серадой і Пасхальнай нядзеляй знаходзіцца 46 поўных сутак.

2. Падбор чытанняў у перыядзе Вялікага посту

НЯДЗЕЛЬНЫЯ ЕВАНГЕЛЛІ ў часе Вялікага посту размеркаваныя наступным чынам. Першая і другая нядзелі дакранаюцца таямніцаў спакушэння і Перамянення Пана: чытанні бяруцца з сінаптычных Евангелляў. У наступныя тры нядзелі чытаюцца ўрыўкі пра самаранку, пра сляпога ад нараджэння і пра ўваскрашэнне Лазара. Гэтыя чытанні прадпісаныя на год А, але паколькі яны маюць вялікае значэнне ў справе хрысціянскай ініцыяцыі, іх можна чытаць таксама ў гады В і С, асабліва там, дзе ёсць катэхумэны. Для гадоў В і С ёсць таксама свае ўласныя тэксты Евангелляў. У Нядзелю Мукі Пана чытаецца два фрагмента Евангелляў: першае — падчас працэсіі — выбіраецца з сінаптычнага Евангелля і апавядае пра ўрачысты ўваход Езуса Хрыста ў Ерузалем; другі фрагмент Евангелля — апісанне Мукі Пана. Старазапаветныя чытанні ў нядзельныя дні датычаць гісторыі збаўлення чалавецтва, а чытанні з пасланняў апосталаў падбіраюцца так, каб яны тэматычна супадалі з іншымі чытаннямі і праводзілі сувязь паміж імі.

У БУДНІЯ ДНІ першае чытанне і Евангелле падбіраюцца блізкімі па зместу і адпавядаюць духоўным патрэбам вернікаў у дадзены літургічны перыяд. Пачынаючы з панядзелка чацвёртага тыдня адбываецца сістэматычнае чытанне тых урыўкаў з Евангелля ад Яна, якія маюць дачыненне да перыяду Вялікага посту. У першыя дні Вялікага тыдня гучаць чытанні пра таямніцу Хрыстовай Мукі.

Папяльцовая серада

ПЕРШАЕ ЧЫТАННЕ (Ёэл 2, 12–18)

Разрывайце сэрцы вашыя, а не вашае адзенне

Чытанне кнігі прарока Ёэля.

Цяпер кажа Пан:

Звярніцеся да Мяне ўсім сваім сэрцам у посце, у плачы і галашэнні. Разрывайце сэрцы вашыя, а не вашае адзенне, і навярніцеся да Пана Бога вашага, бо Ён ласкавы і міласэрны, доўгацярплівы і шматміласцівы, неахвочы да пакарання. Хто ведае, можа павернецца Ён і пашкадуе, і пакіне за сабой благаслаўленне, ахвяру некрывавую і з напояў для Пана Бога вашага?

Затрубіце ў рог на Сіёне, асвяціце пост і склічце ўрачысты сход. Збярыце народ і асвяціце супольнасць, склічце старцаў, збярыце юнакоў і немаўлят, няхай выйдзе малады са свайго пакою, а маладая — са свайго алькова.

Няхай паміж бабінцам і алтаром плачуць святары, слугі Пана, і кажуць: Пашкадуй, Пане, свой народ, і не аддавай спадчыны сваёй на ганьбу, каб язычнікі панавалі над ёй. Навошта будуць казаць між народамі: Дзе іхні Бог? Тады парупіцца Пан аб сваёй зямлі і пашкадуе свой народ.

Гэта слова Божае.

РЭСПАНСАРЫЙНЫ ПСАЛЬМ  (Пс 51 (50), 3–4. 5–6аb. 12–13. 14 і 17, Р.: пар. 3а)

Рэфрэн: Змілуйся над намі, Пане, бо мы зграшылі.

3. Змілуйся нада мною, Божа, у вялікай міласці Тваёй *

і ў паўнаце міласэрнасці Тваёй знішчы беззаконні мае.

4. Абмый цалкам мяне ад правінаў маіх *

і ачысці мяне ад граху майго.

Рэфрэн: Змілуйся над намі, Пане, бо мы зграшылі.

5. Бо я ведаю беззаконні мае, *

і грэх мой заўжды перада мною.

6. Табе, Табе аднаму я зграшыў *

і зло ўчыніў перад Тваімі вачыма.

Рэфрэн: Змілуйся над намі, Пане, бо мы зграшылі.

12. Чыстае сэрца ствары ўва мне, Божа, *

і аднаві ўва мне трывалы дух.

13. Не адкінь мяне ад свайго аблічча *

і не пазбаў мяне Духа Твайго Святога.

Рэфрэн: Змілуйся над намі, Пане, бо мы зграшылі.

14. Вярні мне радасць збаўлення Твайго *

і ўмацуй мяне духам прыхільным.

17. Пане, адкрый мае вусны, *

і вусны мае будуць абвяшчаць Тваю хвалу.

Рэфрэн: Змілуйся над намі, Пане, бо мы зграшылі.

ДРУГОЕ ЧЫТАННЕ (2 Кар 5, 20 — 6, 2)

Паяднайцеся з Богам. Вось цяпер час спрыяльны

Чытанне Другога паслання святога апостала Паўла да Карынцянаў.

Браты:

Ад імя Хрыста мы з’яўляемся пасланцамі як бы самаго Бога, які заклікае праз нас. Ад імя Хрыста просім: паяднайцеся з Богам. Бо таго, хто не ведаў граху, Ён учыніў грахом замест нас, каб мы ў Ім сталіся справядлівасцю Божай.

Як супрацоўнікі, мы заклікаем, каб вы не прымалі ласкі Божай дарэмна. Бо Ён кажа:

У час спрыяльны Я пачуў цябе,

і ў дзень збаўлення дапамог табе.

Вось цяпер час спрыяльны, вось цяпер дзень збаўлення.

Гэта слова Божае.

СПЕЎ ПЕРАД ЕВАНГЕЛЛЕМ (пар. Пс 95 (94), 8ab)

Акламацыя: Хвала Табе, слова Божае.

Сёння не рабіце жорсткімі вашыя сэрцы,

але слухайце голас Пана.

Акламацыя: Хвала Табе, слова Божае.

ЕВАНГЕЛЛЕ (Мц 6, 1–6. 16–18)

Айцец твой, які бачыць патаемнае, аддасць табе

+ Чытанне святога Евангелля паводле Мацвея.

У той час:

Езус сказаў сваім вучням: Глядзіце, не чыніце справядлівасці вашай перад людзьмі, каб яны бачылі. Інакш, не атрымаеце ўзнагароды ад Айца вашага, які ў нябёсах.

Калі даеш міласціну, не трубі перад сабою, як робяць крывадушнікі ў сінагогах і на вуліцах, каб людзі хвалілі іх. Сапраўды кажу вам: яны атрымліваюць сваю ўзнагароду.

Калі даеш міласціну, няхай не ведае твая левая рука, што робіць правіца твая, каб міласціна твая была патаемнай. І Айцец твой, які бачыць патаемнае, аддасць табе.

І калі молішся, не будзь, як крывадушнікі. Бо яны любяць маліцца, стоячы ў сінагогах і на рагах вуліц, каб паказацца перад людзьмі. Сапраўды кажу вам: яны атрымліваюць сваю ўзнагароду. Ты ж, калі молішся, увайдзі ў пакой свой і, зачыніўшы дзверы свае, маліся да Айца твайго, які ў таемнасці. І Айцец твой, які бачыць патаемнае, аддасць табе.

Калі посціце, не будзьце панурымі, як крывадушнікі. Бо яны закрываюць свае твары, каб людзі бачылі, што яны посцяць. Сапраўды кажу вам: яны атрымліваюць сваю ўзнагароду. А ты, калі посціш, намасці галаву сваю і абмый твар свой, каб паказаць, што посціш, не перад людзьмі, але перад Айцом тваім, які ў таемнасці. І Айцец твой, які бачыць патаемнае, аддасць табе.

Гэта слова Пана.

Чацвер пасля Папяльца

ПЕРШАЕ ЧЫТАННЕ (Дрг 30, 15 — 20)

Сёння я паклаў перад вамі благаслаўленне і пракляцце

Чытанне кнігі Другазаконня.

Майсей прамовіў да народа, кажучы:

Глядзі, сёння я паклаў перад табою жыццё і дабро, смерць і зло. Таму сёння я наказваю табе любіць Пана, Бога твайго, і хадзіць Яго шляхамі, выконваць Яго запаведзі, Яго пастановы і Яго законы, каб ты жыў і памнажаўся. А Пан Бог твой благаславіць цябе ў краіне, якою ты ідзеш авалодаць. Але калі тваё сэрца адвернецца, і ты не будзеш слухаць, калі звядуць цябе, і станеш пакланяцца іншым багам, і служыць ім, — я абвяшчаю вам сёння, — то напэўна згінеце, ненадоўга затрымаецеся на зямлі, якою ідзеце авалодаць пасля пераходу праз Ярдан.

Сёння я заклікаю неба і зямлю засведчыць супраць вас, што я паклаў перад вамі жыццё і смерць, благаслаўленне і пракляцце. Таму выберы жыццё, каб жыў ты і патомства тваё, каб любіў Пана Бога твайго, і слухаўся голасу Ягонага, і моцна трымаўся Яго. Бо ў гэтым тваё жыццё і працягласць дзён тваіх, каб жыць табе на зямлі, якую Пан пакляўся даць продкам тваім: Абрагаму, Ісааку і Якубу.

Гэта слова Божае.

РЭСПАНСАРЫЙНЫ ПСАЛЬМ (Пс 1, 1–2. 3. 4 і 6, Р.: Пс 40 (39), 5а)

Рэфрэн: Шчаслівы чалавек, які спадзяецца на Пана.

1. Шчаслівы чалавек, які не ходзіць за радай бязбожных †

і не ўзыходзіць на шлях грэшных, *

і між насмешнікаў не засядае;

2. але ў Законе Пана яго асалода, *

над ім разважае ўдзень і ўначы.

Рэфрэн: Шчаслівы чалавек, які спадзяецца на Пана.

3. Ён будзе як дрэва пасаджанае каля воднага патоку, *

якое плод прыносіць у свой час,

і лісце яго не вяне, *

а ўсё, што ён чыніць, яму ўдаецца.

Рэфрэн: Шчаслівы чалавек, які спадзяецца на Пана.

4. Не такі лёс бязбожных: *

яны, як мякіна, што вецер разносіць.

6. Бо ведае Пан шлях справядлівых, *

а дарога бязбожных загіне.

Рэфрэн: Шчаслівы чалавек, які спадзяецца на Пана.

СПЕЎ ПЕРАД ЕВАНГЕЛЛЕМ (Мц 4, 17)

Акламацыя: Хвала Табе, слова Божае.

Пакайцеся, — кажа Пан, —

бо наблізілася Валадарства Нябеснае.

Акламацыя: Хвала Табе, слова Божае.

ЕВАНГЕЛЛЕ (Лк 9, 22 — 25)

Хто загубіць жыццё сваё дзеля Мяне, той уратуе яго

+ Чытанне святога Евангелля паводле Лукі.

У той час:

Езус сказаў сваім вучням: Сын Чалавечы павінен выцерпець шмат, адкінуць Яго старэйшыны, першасвятары і кніжнікі, і будзе забіты, і на трэці дзень уваскрэсне. Усім жа сказаў: Калі хто хоча ісці за Мною, няхай адрачэцца ад самога сябе, штодня бярэ крыж свой і ідзе за Мною. Бо, хто хоча ўратаваць жыццё сваё, загубіць яго. А хто загубіць жыццё сваё дзеля Мяне, той уратуе яго. Бо якая карысць чалавеку, калі ён здабудзе ўвесь свет, а сябе самога загубіць ці пашкодзіць сабе?

Гэта слова Пана.

Пятніца пасля Папяльца

ПЕРШАЕ ЧЫТАННЕ (Іс 58, 1–9а)

Ці ж не такі ёсць пост, які Я выбраў?

Чытанне кнігі прарока Ісаі.

Так кажа Пан Бог:

Крычы на ўсю моц, не стрымлівайся. Падымі голас свой, быццам рог, і раскажы народу Майму пра іхнія злачынствы і дому Якуба — пра яго грахі. З дня ў дзень яны шукаюць Мяне і прагнуць пазнаць шляхі Мае, быццам народ, які паступае справядліва і не пакідае Законаў свайго Бога. Яны пытаюцца ў Мяне наконт справядлівых судоў і хочуць наблізіцца да Бога. Яны кажуць: Чаму пасцілі мы, а Ты не заўважыў, чаму ўтаймоўвалі мы нашыя душы, а Ты не ведаў?

Вось у дзень посту вашага вы задавольваеце свае жаданні і прыгнятаеце ўсіх работнікаў вашых. Вось посціце вы дзеля спрэчак і сварак і б’еце грэшным кулаком. Не пасціце так, як сёння, каб быў чутны ваш голас на вышынях.

Хіба такі Я выбраў пост, калі чалавек утаймоўвае душу сваю; дзень, калі згінае галаву сваю, як чарот, і ляжыць на мешкавіне ды попеле? Ці ж гэта назавеш постам і днём, прыемным для Пана?

Ці ж не такі ёсць пост, які Я выбраў: разарваць кайданы беззаконня, развязаць путы ярма, адпусціць на свабоду прыгнечаных і разбіць усялякае ярмо? Ці ж гэта не тое, каб дзяліцца з галодным хлебам сваім, пускаць у дом бедных вандроўнікаў. Калі ўбачыш голага, каб апрануць яго і ад роднага свайго не хавацца?

Тады заззяе, як золак, святло тваё, і хутка з’явіцца тваё аздараўленне.  Справядлівасць твая пойдзе перад табою, а слава Пана будзе суправаджаць цябе. Тады будзеш клікаць, і Пан выслухае, папросіш дапамогі, і Ён адкажа: Вось я.

Гэта слова Божае.

РЭСПАНСАРЫЙНЫ ПСАЛЬМ  (Пс 51 (50), 3–4. 5–6аb. 18–19, Р.: 19b)

Рэфрэн: Сэрцам пакорным Ты не пагарджаеш.

3. Змілуйся нада мною, Божа, у вялікай міласці Тваёй *

і ў паўнаце міласэрнасці Тваёй знішчы беззаконні мае.

4. Абмый цалкам мяне ад правінаў маіх *

і ачысці мяне ад граху майго.

Рэфрэн: Сэрцам пакорным Ты не пагарджаеш.

5. Бо я ведаю беззаконні мае, *

і грэх мой заўжды перада мною.

6. Табе, Табе аднаму я зграшыў *

і зло ўчыніў перад Тваімі вачыма.

Рэфрэн: Сэрцам пакорным Ты не пагарджаеш.

18. Бо Ты не прагнеш ахвяры, *

усеспаленне, хоць бы даў я, Табе не спадабаецца.

19. Ахвяра для Бога — дух пакорны, *

сэрцам зламаным і пакорным Ты, Божа, не пагарджаеш.

Рэфрэн: Сэрцам пакорным Ты не пагарджаеш.

СПЕЎ ПЕРАД ЕВАНГЕЛЛЕМ (пар. Ам 5, 14)

Акламацыя: Хвала Табе, слова Божае.

Шукайце дабра, а не зла, каб жылі вы,

і тады Пан будзе з вамі.

Акламацыя: Хвала Табе, слова Божае.

ЕВАНГЕЛЛЕ (Мц 9, 14–15)

Калі будзе забраны ад іх малады, тады будуць пасціць

+ Чытанне святога Евангелля паводле Мацвея.

У той час:

Вучні Яна прыйшлі да Езуса і сказалі: Чаму мы і фарысеі посцім шмат, а Твае вучні не посцяць?

А Езус адказаў ім: Ці могуць быць у жалобе госці вяселля, пакуль з імі малады? Але прыйдуць дні, калі будзе забраны ад іх малады, і тады будуць пасціць.

Гэта слова Пана.

Субота пасля Папяльца

ПЕРШАЕ ЧЫТАННЕ  (Іс 58, 9b — 14)

Калі аддасі галоднаму свой хлеб, тады заззяе ў цемры тваё святло

Чытанне кнігі прарока Ісаі.

Так кажа Пан:

Калі ты скінеш з сябе ярмо, перастанеш пагражаць пальцам і гаварыць беззаконне, калі аддасі галоднаму свой хлеб і душу гаротніка насыціш, тады заззяе ў цемры тваё святло, і змрок твой будзе, як поўдзень. Пан будзе заўсёды вадзіць цябе, і натоліць душу тваю ў час засухі, і ўмацуе твае косткі. Ты будзеш, як арошаны сад і як невычарпальная крыніца вады.

Твае нашчадкі адбудуюць даўнія руіны, ты пакладзеш падмуркі для многіх пакаленняў. І будуць называць цябе тым, хто напраўляе праломы, аднавіцелем сцежак для засялення.

Калі дзеля шабату стрымаеш сваю нагу, каб не рабіць сваіх справаў у Мой святы дзень; калі назавеш шабат асалодаю, святым і шанаваным днём Пана, і праславіш Яго, пакінуўшы свае шляхі, свае справы і размовы, — тады знойдзеш у Пану сваю асалоду. І Я ўзвяду цябе на зямныя вышыні, і накармлю цябе спадчынай Якуба, твайго бацькі, бо так сказалі вусны Пана.

Гэта слова Божае.

РЭСПАНСАРЫЙНЫ ПСАЛЬМ (Пс 86 (85), 1–2. 3–4. 5–6, Р.: пар. 11)

Рэфрэн: Пане, навучы нас хадзіць у Тваёй праўдзе.

1. Cхілі, Пане, сваё вуха і выслухай мяне, *

бо я бедны і ўбогі.

2. Захавай маю душу, бо я пабожны, *

збаў, мой Божа, Твайго слугу, які на Цябе спадзяецца.

Рэфрэн: Пане, навучы нас хадзіць у Тваёй праўдзе.

3. Змілуйся нада мною, Пане, *

бо ўвесь дзень Цябе я клічу.

4. Узрадуй душу слугі Твайго, *

бо да Цябе, Пане, я ўзношу сваю душу.

Рэфрэн: Пане, навучы нас хадзіць у Тваёй праўдзе.

5. Бо Ты, Пане, добры і выбачлівы, *

шматміласцівы да ўсіх, хто Цябе заклікае.

6. Пачуй, Пане, малітву маю, *

прыслухайся да голасу майго малення.

Рэфрэн: Пане, навучы нас хадзіць у Тваёй праўдзе.

СПЕЎ ПЕРАД ЕВАНГЕЛЛЕМ (Эзх 33, 11)

Акламацыя: Хвала Табе, слова Божае.

Не хачу смерці грэшніка, — кажа Пан, —

але каб адвярнуўся ад шляху свайго і жыў.

Акламацыя: Хвала Табе, слова Божае.

ЕВАНГЕЛЛЕ (Лк 5, 27–32)

Я не прыйшоў заклікаць да пакаяння справядлівых, але грэшнікаў

+ Чытанне святога Евангелля паводле Лукі.

У той час:

Езус убачыў мытніка па імені Левій, які сядзеў на мытні, і сказаў яму: Ідзі за Мною. Той пакінуў усё, устаў і пайшоў за Ім.

І наладзіў Левій для Яго вялікую гасціну у доме сваім. А было там шмат мытнікаў і іншых, якія сядзелі з імі. Фарысеі ж і кніжнікі наракалі і казалі вучням Ягоным: Чаму вы ясце і п’яце з мытнікамі і грэшнікамі?

А Езус сказаў ім у адказ: Не здаровыя маюць патрэбу ў лекары, але хворыя. Я не прыйшоў заклікаць да пакаяння справядлівых, але грэшнікаў.

Гэта слова Пана.

І НЯДЗЕЛЯ ВЯЛІКАГА ПОСТУ

Год А

ПЕРШАЕ ЧЫТАННЕ (Быц 2, 7–9; 3, 1–7)

Стварэнне першых праайцоў і іх  грэх

Чытанне кнігі Быцця.

Пан Бог стварыў чалавека з пылу зямлі і ўдыхнуў у ноздры ягоныя подых жыцця, і стаў чалавек жывой істотай. І пасадзіў Пан Бог сад у Эдэне на ўсходзе, і пасяліў там чалавека, якога стварыў. І вырасціў Пан Бог з зямлі ўсялякае дрэва, прывабнае з выгляду і добрае для ежы, і дрэва жыцця пасярод гэтага саду, і дрэва пазнання дабра і зла.

А Змей быў найбольш хітрым з усіх палявых звяроў, якіх стварыў Пан Бог. І сказаў змей жанчыне: Ці сапраўды сказаў Бог “не ешце з ніякага дрэва ў раі”? Жанчына адказала яму: Мы можам есці плады з дрэў саду. Але пра плод дрэва, якое ў сярэдзіне раю, Бог сказаў: Не ешце яго і не дакранайцеся да яго, каб вам не памерці. І сказаў змей жанчыне: Не, не памрэце! Бо ведае Бог, што ў дзень, калі вы пакаштуеце з яго, адкрыюцца вочы вашыя, і будзеце, як Бог, які ведае дабро і зло. І ўбачыла жанчына, што гэта дрэва добрае для ежы, што яно прывабнае для вачэй і пажаданае дрэва для набыцця пазнання. Тады ўзяла яна плод яго і ела, і дала таксама мужу свайму, і ён еў. І адкрыліся ў іх абоіх вочы, і пазналі яны, што голыя, і сшылі лісты смакоўніцы, і зрабілі сабе павязкі.

Гэта слова Божае.

РЭСПАНСАРЫЙНЫ ПСАЛЬМ (Пс 51 (50), 3–4. 5–6аb. 12–13. 14 і 17, Р.: пар. 3а)

Рэфрэн: Змілуйся над намі, Пане, бо мы зграшылі.

3. Змілуйся нада мною, Божа, у вялікай міласці Тваёй *

і ў паўнаце міласэрнасці Тваёй знішчы беззаконні мае.

4. Абмый цалкам мяне ад правінаў маіх *

і ачысці мяне ад граху майго.

Рэфрэн: Змілуйся над намі, Пане, бо мы зграшылі.

5. Бо я ведаю беззаконні мае, *

і грэх мой заўжды перада мною.

6. Табе, Табе аднаму я зграшыў *

і зло ўчыніў перад Тваімі вачыма.

Рэфрэн: Змілуйся над намі, Пане, бо мы зграшылі.

12. Чыстае сэрца ствары ўва мне, Божа, *

і аднаві ўва мне трывалы дух.

13. Не адкінь мяне ад свайго аблічча *

і не пазбаў мяне Духа Твайго Святога.

Рэфрэн: Змілуйся над намі, Пане, бо мы зграшылі.

14. Вярні мне радасць збаўлення Твайго *

і ўмацуй мяне духам прыхільным.

17. Пане, адкрый мае вусны, *

і вусны мае будуць абвяшчаць Тваю хвалу.

Рэфрэн: Змілуйся над намі, Пане, бо мы зграшылі.

ДРУГОЕ ЧЫТАННЕ (Рым 5, 12. 17–19)

Дзе памножыўся грэх, там яшчэ больш памножылася ласка

Чытанне Паслання святога апостала Паўла да Рымлянаў.

Браты:

Як праз аднаго чалавека грэх увайшоў у свет і праз грэх — смерць, так і смерць перайшла на ўсіх людзей, бо ўсе зграшылі.

Калі з-за праступку аднаго чалавека смерць запанавала праз аднаго, то нашмат больш тыя, якія атрымалі шчодрыя ласкі і дары праведнасці, будуць валадарыць у жыцці дзякуючы Аднаму, Езусу Хрысту.

Як праступак аднаго прынёс усім людзям асуджэнне, так і праведнасць Аднаго прынесла жыццядайнае апраўданне ўсім людзям. Бо як праз непаслухмянасць аднаго чалавека многія сталі грэшнікамі, так і праз паслухмянасць Аднаго многія стануць справядлівымі.

Гэта слова Божае.

СПЕЎ ПЕРАД ЕВАНГЕЛЛЕМ (Мц 4, 4b)

Акламацыя: Хвала Табе, слова Божае.

Не хлебам адным будзе жыць чалавек,

але кожным словам, што выходзіць з вуснаў Божых.

Акламацыя: Хвала Табе, слова Божае.

ЕВАНГЕЛЛЕ (Мц 4, 1–11)

Езус пасціў сорак дзён, і д’ябал выпрабоўваў Яго

+ Чытанне святога Евангелля паводле Мацвея.

У той час:

Дух вывеў Езуса ў пустыню, каб д’ябал выпрабоўваў Яго. І пасціў Ён сорак дзён і сорак начэй, і нарэшце згаладаўся. Тады падышоў да Яго спакушальнік і сказаў Яму: Калі Ты Сын Божы, скажы, каб гэтыя камяні сталі хлебам. А Ён сказаў у адказ: Напісана: не хлебам адным будзе жыць чалавек, але кожным словам, што выходзіць з вуснаў Божых.

Тады ўзяў Яго д’ябал у святы горад, паставіў на версе святыні і сказаў: Калі Ты Сын Божы, кінься ўніз, бо напісана: Анёлам сваім загадае наконт Цябе, і на руках панясуць Цябе, каб Ты часам не спатыкнуўся аб камень нагою сваёй. Езус сказаў Яму: Напісана таксама: не будзеш выпрабоўваць Пана Бога твайго.

Д’ябал зноў узяў Яго на вельмі высокую гару і паказаў Яму ўсе валадарствы свету і славу іх, кажучы: Усё гэта дам Табе, калі ўпадзеш і паклонішся мне. Тады сказаў яму Езус: Адыдзі, сатана, бо напісана: Пану Богу твайму будзеш пакланяцца і Яму аднаму будзеш служыць.

Тады д’ябал пакінуў Яго, і вось Анёлы падышлі і служылі Яму.

Гэта слова Пана.

І НЯДЗЕЛЯ ВЯЛІКАГА ПОСТУ

Год В

ПЕРШАЕ ЧЫТАННЕ (Быц 9, 8–15)

Запавет Бога з Ноем, уратаваным ад водаў патопу

Чытанне кнігі Быцця.

Так сказаў Бог Ною і сынам ягоным, якія былі з ім, кажучы:

Вось Я ўстанаўлю запавет Мой з вамі і з вашым патомствам пасля вас, і з кожнаю жывою душою, якая з вамі, з птушкамі, жывёлай і ўсімі звярамі зямнымі, якія з вамі — з усім, што сыдзе з каўчэга, з усім, што жыве на зямлі. Устанаўлю запавет Мой з вамі; і больш ніколі воды патопу не заб’юць усялякага цела, і не будзе больш патопу, які спусташае зямлю.

І сказаў Бог: Вось знак запавету, які Я ўстанаўлю на вечныя пакаленні паміж Мною і вамі, і кожнаю жывою душою, якая з вамі: кладу вясёлку Маю на воблаку, і будзе яна знакам запавету паміж Мною і паміж зямлёю. І станецца, калі Я навяду воблака на зямлю, што з’явіцца вясёлка Мая на воблаку, і ўспомню пра запавет Мой, які Я ўстанавіў з вамі і з кожнаю жывою душою ўсялякага цела; і больш ніколі воды не стануць патопам, што знішчае ўсялякае цела.

Гэта слова Божае.

РЭСПАНСАРЫЙНЫ ПСАЛЬМ (Пс 25 (24), 4–5ab. 6–7bc. 8–9,  Р.: пар. 10)

Рэфрэн: Усе дарогі Пана, гэта вернасць і праўда.

4. Дай спазнаць Твае дарогі, Пане, *

і навучы мяне сцежкам Тваім.

5. Вядзі мяне ў праўдзе Тваёй і навучы, *

бо Ты Бог збаўлення майго.

Рэфрэн: Усе дарогі Пана, гэта вернасць і праўда.

6. Узгадай пра міласэрнасць сваю, Пане, *

і пра ласку сваю, бо яны спрадвеку.

7. Памятай пра мяне паводле міласэрнасці Тваёй, *

дзеля вялікай дабрыні Тваёй.

Рэфрэн: Усе дарогі Пана, гэта вернасць і праўда.

8. Пан добры і справядлівы, *

таму паказвае грэшнікам шлях.

9. Ён кіруе прыніжанымі ў справядлівасці *

і навучае пакорных шляхам cваім.

Рэфрэн: Усе дарогі Пана, гэта вернасць і праўда.

ДРУГОЕ ЧЫТАННЕ (1 П 3, 18–22)

Вас ратуе цяпер хрост

Чытанне Першага паслання святога апостала Пятра.

Умілаваныя:

Хрыстус аднойчы пацярпеў за грахі, справядлівы за несправядлівых, каб прывесці вас да Бога. Забіты у целе, але ажыўлены ў Духу. У Ім таксама Ён прыйшоў абвяшчаць тым духам, што ў вязніцы, якія некалі былі непакорнымі, калі Божая доўгацярплівасць чакала ў дні Ноя, у час пабудовы каўчэга, на якім нямногія, усяго восем душ, уратаваліся праз ваду.

Так і нас, паводле гэтага ўзору, яна ратуе цяпер праз хрост, не праз абмыццё цялеснага бруду, але праз абяцанне Богу добрага сумлення, праз уваскрасенне Езуса Хрыста, які, узышоўшы на неба, знаходзіцца праваруч Бога, і якому пакарыліся Анёлы і ўлады, і моцы.

Гэта слова Божае.

СПЕЎ ПЕРАД ЕВАНГЕЛЛЕМ (Мц 4, 4b)

Акламацыя: Хвала Табе, слова Божае.

Не адным хлебам жыве чалавек,

але кожным словам, што выходзіць з вуснаў Божых.

Акламацыя: Хвала Табе, слова Божае.

ЕВАНГЕЛЛЕ (Мк 1, 12–15)

Сатана выпрабоўваў Езуса, і Анёлы служылі Яму

+ Чытанне святога Евангелля паводле Марка.

У той час:

Дух вывеў Езуса ў пустыню. І быў Ён у пустыні сорак дзён, дзе Яго выпрабоўваў сатана; і быў са звярамі, і Анёлы служылі Яму. Пасля ж таго, як выдалі Яна, прыйшоў Езус у Галілею, прапаведуючы Евангелле Божае і кажучы, што настаў час і наблізілася Валадарства Божае: кайцеся і верце ў Евангелле.

Гэта слова Пана.

І НЯДЗЕЛЯ ВЯЛІКАГА ПОСТУ

Год С

ПЕРШАЕ ЧЫТАННЕ (Дрг 26, 4–10)

Вызнанне веры абранага народу

Чытанне кнігі Другазаконня.

Майсей прамовіў да народа, кажучы:

Святар возьме кош з рук тваіх і паставіць яго перад ахвярнікам Пана, твайго Бога. А ты будзеш адказваць і гаварыць перад Панам Богам тваім: Мой бацька, вандроўны арамеец, прыйшоў у Егіпет і часова пасяліўся там з невялікаю колькасцю людзей, але там ён стаўся вялікім, магутным і шматлікім народам.

Егіпцяне дрэнна абыходзіліся з намі і прыгняталі нас, абцяжарваючы нас цяжкой працай. Мы ўсклікалі да Пана, Бога айцоў нашых, і пачуў нас Пан, і ўбачыў нашае прыніжэнне, нашую нядолю і ўціск. І вывеў нас Пан з Егіпта моцнаю рукою і распраўленым плячом, у вялікім страху, сярод знакаў і цудаў. Ён прывёў нас у гэтае месца і даў нам гэтую зямлю, што сочыцца малаком і мёдам. І вось цяпер я прынёс пачаткі пладоў зямлі, якую Ты даў мне, Пане.

Тады пакладзеш іх перад абліччам Пана, твайго Бога, і паклонішся перад Панам Богам тваім.

Гэта слова Божае.

РЭСПАНСАРЫЙНЫ ПСАЛЬМ (Пс 91 (90), 1–2. 10–11. 12–13. 14–15, Р.: пар. 15b)

Рэфрэн: Будзь са мной, Пане, у маім няшчасці.

1. Хто жыве пад аховаю Найвышэйшага *

і знаходзіцца ў цені Усемагутнага,

2. той скажа Пану: Ты маё прыстанішча і мая цвярдыня, *

Божа мой, на Цябе спадзяюся.

Рэфрэн: Будзь са мной, Пане, у маім няшчасці.

10. Няшчасце не прыйдзе да цябе, *

і гора не наблізіцца да твайго шатра.

11. Бо Анёлам сваім загадае наконт цябе, *

каб яны ахоўвалі цябе на ўсіх шляхах тваіх.

Рэфрэн: Будзь са мной, Пане, у маім няшчасці.

12. На руках цябе будуць насіць, *

каб не спатыкнуўся ты аб камень сваёй нагою.

13. Будзеш ступаць па львах і змеях *

і растопчаш ільвяня і цмока.

Рэфрэн: Будзь са мной, Пане, у маім няшчасці.

14. За тое, што ён палюбіў Мяне, уратую яго; *

абараню яго, бо ён пазнаў Маё імя.

15. Пакліча Мяне, і адкажу яму, †

Я буду з ім ва ўціску, *

вызвалю яго і праслаўлю.

Рэфрэн: Будзь са мной, Пане, у маім няшчасці.

ДРУГОЕ ЧЫТАННЕ (Рым 10, 8–13)

Вызнанне веры таго, хто верыць у Хрыста

Чытанне Паслання святога апостала Паўла да Рымлянаў.

Браты:

Што кажа Пісанне?

Блізка да цябе слова, на вуснах тваіх і ў сэрцы тваім. Гэта ёсць слова веры, якое мы прапаведуем.

Таму, калі ты вуснамі сваімі будзеш вызнаваць, што Езус ёсць Панам, і ў сэрцы сваім верыць, што Бог уваскрасіў Яго з мёртвых, будзеш збаўлены. Бо сэрцам вераць для апраўдання, а вуснамі вызнаюць для збаўлення. Пісанне ж кажа: Кожны, хто верыць у Яго, не будзе асаромлены. І няма розніцы паміж юдэем і элінам, бо той самы Пан ва ўсіх, шчодры для ўсіх, хто Яго кліча. Бо кожны, хто пакліча імя Пана, будзе збаўлены.

Гэта слова Божае.

СПЕЎ ПЕРАД ЕВАНГЕЛЛЕМ (Мц 4, 4b)

Акламацыя: Хвала Табе, слова Божае.

Не хлебам адным будзе жыць чалавек,

але кожным словам, што выходзіць з вуснаў Божых.

Акламацыя: Хвала Табе, слова Божае.

ЕВАНГЕЛЛЕ (Лк 4, 1–13)

Дух вывеў Яго ў пустыню, дзе д’ябал выпрабоўваў Яго

+ Чытанне святога Евангелля паводле Лукі.

У той час:

Езус, напoўнены Духaм Святым, вярнуўся з-над Ярдaну, i Дух вывеў Яго ў пустыню, дзе на працягу сарака дзён д’ябал выпрабоўваў Яго. I нiчoгa не еў у тыя днi, a кaлі яны скoнчыліся, згаладаўся. I скaзaў Яму д’ябaл: Кaлі Ты Сын Бoжы, скaжы гэтaму кaменю, кaб ён стaў хлебaм. I aдкaзaў яму Езус: Нaпiсaнa: не хлебaм aдным будзе жыць чaлaвек.

Тады д’ябал павёў Яго і пaкaзaў у імгненне ўсе валадарствы свету. І скaзaў Яму: Я дaм Тaбе ўсю гэтую ўлaду i славу iх, бo яна мне перададзена, i кaму хaчу, даю яе. Кaлі Ты пaклoнiшся мне, усё будзе Твaё. У адказ Езус скaзaў яму: Нaпiсaнa: Пaну Бoгу твaйму будзеш пакланяцца i Яму aднaму будзеш служыць.

Тады зaвёў Ягo ў Ерузaлем i пaстaвiў нa версе святынi, i скaзaў Яму: Кaлі Ты Сын Бoжы, кiнься aдгэтуль унiз. Бo нaпiсaнa: Анёлaм свaiм зaгaдaе наконт Цябе, кaб ахоўвалі Цябе, — i: яны нa рукaх пaнясуць Цябе, кaб Ты часам не спатыкнуўся aб кaмень сваёй нaгою.

Езус скaзaў яму ў адказ: Скaзaнa: не будзеш выпрабоўваць Пaнa Бoгa твайго.

I скoнчыўшы ўсе выпрабаванні, д’ябaл aдступіў aд Ягo дa пары.

Гэта слова Пана.

Панядзелак першага тыдня Вялікага посту

ПЕРШАЕ ЧЫТАННЕ (Лев 19, 1–2. 11–18)

Справядліва судзі бліжняга свайго

Чытанне кнігі Левіта.

Пан прамовіў да Майсея, кажучы:

Звярніся да ўсяго сходу сыноў Ізраэля і скажы ім: будзьце святымі, як святы Я, Пан Бог ваш.

Не крадзіце, не хлусіце і не ашуквайце адзін аднаго.

Не кляніцеся фальшыва імем Маім, каб не апаганіць імя Бога твайго. Я — Пан.

Не прыгнятай бліжняга свайго і не рабуй. Няхай плата працаўніка не застаецца ў цябе аж да раніцы.

Не праклінай глухога і не кладзі перашкоды перад сляпым, але бойся Бога твайго. Я — Пан.

Не чыніце несправядлівасці на судзе. Будзь бесстароннім як да беднага, так і перад абліччам заможнага. Справядліва судзі бліжняга свайго.  Не хадзі як пляткар сярод народу твайго. Не паўставай супраць крыві бліжняга свайго. Я — Пан.

Не будзеш ненавідзець брата свайго ў сэрцы сваім. Настаўляй яго, каб не мець граху з-за яго. Не шукай помсты і не злуйся на сыноў народа свайго. Любі бліжняга свайго, як самога сябе. Я — Пан.

Гэта слова Божае.

РЭСПАНСАРЫЙНЫ ПСАЛЬМ (Пс 19 (18), 8. 9. 10. 15, Р.: Ян 6, 63с)

Рэфрэн: Словы Твае, Пане, ёсць духам і жыццём.

8. Закон Пана дасканалы, *

умацоўвае душу,

сведчанне Пана вернае, *

яно дае мудрасць простым.

Рэфрэн: Словы Твае, Пане, ёсць духам і жыццём.

9. Загады Пана справядлівыя *

і радуюць сэрца;

наказ Пана ясны, *

прасвятляе вочы.

Рэфрэн: Словы Твае, Пане, ёсць духам і жыццём.

10. Боязь Божая беззаганная *

і вечна трывае;

прысуды Пана праўдзівыя *

і ўсе справядлівыя.

Рэфрэн: Словы Твае, Пане, ёсць духам і жыццём.

15. Няхай словы маіх вуснаў *

і думкі майго сэрца

будуць даспадобы Табе, Пане, *

мая скала і мой Адкупіцель.

Рэфрэн: Словы Твае, Пане, ёсць духам і жыццём.

СПЕЎ ПЕРАД ЕВАНГЕЛЛЕМ (2 Кар 6, 2b)

Акламацыя: Хвала Табе, слова Божае.

Вось цяпер час спрыяльны,

вось цяпер дзень збаўлення.

Акламацыя: Хвала Табе, слова Божае.

ЕВАНГЕЛЛЕ (Мц 25, 31–46)

Тое, што вы зрабілі аднаму з гэтых братоў Маіх меншых, вы Мне зрабілі

+ Чытанне святога Евангелля паводле Мацвея.

У той час:

Езус сказаў сваім вучням: Калі ж прыйдзе Сын Чалавечы ў славе сваёй і ўсе Анёлы з Ім, тады сядзе на троне славы сваёй. I сабраныя будуць перад Ім усе народы, і аддзеліць адных ад другіх, як пастух аддзяляе авечак ад казлоў. І паставіць авечак праваруч, а казлоў — леваруч.

Тады скажа Валадар тым, хто праваруч Яго: Прыйдзіце, благаслаўлёныя Айца Майго, прыміце ў спадчыну Валадарства, падрыхтаванае вам ад стварэння свету.

Бо Я быў галодны, і вы далі Мне есці;

прагнуў, і вы напаілі Мяне;

быў падарожным, і вы прынялі Мяне;

быў голы, і вы апранулі Мяне;

быў хворы, і вы адведалі Мяне;

быў у вязніцы, і вы прыйшлі да Мяне.

Тады адкажуць Яму справядлівыя: Пане, калі мы бачылі Цябе галодным і накармілі, ці сасмяглым і напаілі? Калі мы бачылі Цябе падарожным і прынялі, ці голым і апранулі? Калі мы бачылі Цябе хворым ці ў вязніцы і прыйшлі да Цябе?

I Валадар скажа ім у адказ: Сапраўды кажу вам: тое, што вы зрабілі аднаму з гэтых братоў Маіх меншых, вы Мне зрабілі.

Тады скажа і тым, хто леваруч Яго: Ідзіце ад Мяне, праклятыя, у агонь вечны, падрыхтаваны д’яблу і анёлам ягоным.

Бо Я быў галодны, і вы не далі Мне есці;

прагнуў, і вы не напаілі Мяне;

быў падарожным, і вы не прынялі Мяне;

быў голы, і вы не апранулі Мяне;

быў хворы і ў вязніцы, і вы не адведалі Мяне.

Тады і яны адкажуць Яму, кажучы: Пане, калі мы бачылі Цябе галодным ці сасмяглым, ці падарожным, ці голым, ці хворым, ці ў вязніцы, і не ўслужылі Табе?

Тады скажа ім у адказ: Сапраўды кажу вам: Чаго вы не зрабілі аднаму з гэтых меншых, таго не зрабілі Мне. І гэтыя адыдуць на вечнае пакаранне, а справядлівыя — да вечнага жыцця.

Гэта слова Пана.

Аўторак першага тыдня Вялікага посту

ПЕРШАЕ ЧЫТАННЕ (Іс 55, 10–11)

Слова Маё споўніць тое, што Я хацеў

Чытанне кнігі прарока Ісаі.

Так кажа Пан:

Падобна як дождж і снег падае з неба

і туды не вяртаецца,

але поіць зямлю і робіць яе ўрадлівай,

і яна родзіць, і прыносіць плён сейбіту

і хлеб для таго, хто есць,

так і слова Маё, якое выходзіць з вуснаў Маіх,

не вернецца да Мяне без плёну,

пакуль не споўніць тое, што Я хацеў,

і з поспехам не дасягне таго, дзеля чаго Я паслаў яго.

Гэта слова Божае.

РЭСПАНСАРЫЙНЫ ПСАЛЬМ (Пс 34 (33), 4–5. 6–7. 16–17. 18–19, Р.: пар. 18b)

Рэфрэн: Ад усіх бедаў Пан выбаўляе справядлівых.

4. Узвялічвай Пана са мной, *

будзем узвышаць імя Яго разам.

5. Я шукаў Пана, і Ён пачуў мяне, *

і ад усіх пагрозаў вызваліў мяне.

Рэфрэн: Ад усіх бедаў Пан выбаўляе справядлівых.

6. Гляньце на Яго і прасвятліцеся, *

і твары вашыя не спазнаюць сораму.

7. Вось няшчасны паклікаў, і Пан яго выслухаў, *

і ўратаваў яго ад усіх ягоных бедаў.

Рэфрэн: Ад усіх бедаў Пан выбаўляе справядлівых.

16. Вочы Пана звернуты на справядлівых, *

і вушы Яго — на іх крык.

17. Аблічча Пана супраць тых, хто чыніць зло, *

каб памяць пра іх сцерці з зямлі.

Рэфрэн: Ад усіх бедаў Пан выбаўляе справядлівых.

18. Яны клічуць, і Пан чуе, *

і ад усіх бедаў іх выбаўляе.

19. Блізкі Пан да тых, чыё сэрца змучана, *

і зламаных духам Ён збаўляе.

Рэфрэн: Ад усіх бедаў Пан выбаўляе справядлівых.

СПЕЎ ПЕРАД ЕВАНГЕЛЛЕМ (Мц 4, 4b)

Акламацыя: Хвала Табе, слова Божае.

Не хлебам адным будзе жыць чалавек,

але кожным словам, што выходзіць з вуснаў Божых.

Акламацыя: Хвала Табе, слова Божае.

ЕВАНГЕЛЛЕ (Мц 6, 7–15)

Таму так маліцеся

+ Чытанне святога Евангелля паводле Мацвея.

У той час:

Езус сказаў сваім вучням: Калі моліцеся, не гаварыце шмат, як язычнікі, бо яны думаюць, што ў мнагаслоўі сваім пачутыя будуць. Не будзьце ж падобнымі да іх, бо ведае Айцец ваш, у чым вы маеце патрэбу, раней, чым вы папросіце ў Яго. Таму так маліцеся: Ойча наш, каторы ёсць у небе, свяціся імя Тваё, прыйдзі Валадарства Тваё, будзь воля Твая, як у небе, так і на зямлі; хлеба нашага штодзённага дай нам сёння; і даруй нам правіны нашыя, як і мы адпускаем вінаватым нашым; і не ўводзь нас у спакусу, але збаў нас ад злога.

Калі вы будзеце дараваць людзям правіны іхнія, то Айцец ваш Нябесны даруе і вам. А калі не будзеце дараваць людзям, то і Айцец ваш не даруе вам правінаў вашых.

Гэта слова Пана.

Серада першага тыдня Вялікага посту

ПЕРШАЕ ЧЫТАННЕ (Ён 3, 1–10)

Нінівіцяне адышлі ад злога шляху свайго

Чытанне кнігі прарока Ёны.

Пан звярнуўся да Ёны другі раз, кажучы: Устань, ідзі ў Нініву, вялікі горад, і скажы ім тое, што Я табе наказаў. І ўстаў Ёна, і пайшоў у Нініву, паводле слова Пана.

Нініва ж была вялікім горадам у Бога: на тры дні хады. І пачаў Ёна хадзіць па горадзе столькі, колькі можна было прайсці за адзін дзень, і ўсклікаў, кажучы: Яшчэ сорак дзён, і Нініва будзе збурана.

І паверылі нінівіцяне ў Бога, і абвясцілі пост, і апрануліся ў мяхі, ад старэйшага аж да малодшага.

Калі дайшло гэтае слова Пана да караля Нінівы, ён устаў са свайго пасаду і скінуў з сябе плашч свой, і апрануўся ў мех, і сеў на попеле. І загадаў, каб у Нініве, паводле загаду караля і вяльможаў ягоных, абвясцілі: Няхай ні людзі, ні жывёла, ні валы, ні статкі не каштуюць нічога, а таксама не пасвяцца і не п’юць. Але няхай апрануцца ў мяхі людзі і жывёлы і моцна ўсклікаюць да Пана, і няхай кожны адвернецца ад злога шляху свайго і ад насілля, што ў руках іхніх. Хто ведае, можа, Бог змілуецца, і даруе, і адверне свой гнеў, і мы не загінем.

І ўбачыў Бог учынкі іхнія, што яны адвярнуліся ад злога шляху свайго, і пашкадаваў Бог, што сказаў пра няшчасце, якое спашле ім, і не спаслаў.

Гэта слова Божае.

РЭСПАНСАРЫЙНЫ ПСАЛЬМ (Пс 51 (50), 3–4. 12–13. 18–19, Р.: 19b)

Рэфрэн: Сэрцам пакорным Ты не пагарджаеш.

3. Змілуйся нада мною, Божа, у вялікай міласці Тваёй *

і ў паўнаце міласэрнасці Тваёй знішчы беззаконні мае.

4. Абмый цалкам мяне ад правінаў маіх *

і ачысці мяне ад граху майго.

Рэфрэн: Сэрцам пакорным Ты не пагарджаеш.

12. Чыстае сэрца ствары ўва мне, Божа, *

і аднаві ўва мне трывалы дух.

13. Не адкінь мяне ад свайго аблічча *

і не пазбаў мяне Духа Твайго Святога.

Рэфрэн: Сэрцам пакорным Ты не пагарджаеш.

18. Бо Ты не прагнеш ахвяры, *

усеспаленне, хоць бы даў я, Табе не спадабаецца.

19. Ахвяра для Бога — дух пакорны,

сэрцам зламаным і пакорным Ты, Божа, не пагарджаеш.

Рэфрэн: Сэрцам пакорным Ты не пагарджаеш.

СПЕЎ ПЕРАД ЕВАНГЕЛЛЕМ (Ёэл 2, 12–13)

Акламацыя: Хвала Табе, слова Божае.

Звярніцеся да Бога вашага ўсім сваім сэрцам,

бо Ён ласкавы і міласэрны.

Акламацыя: Хвала Табе, слова Божае.

ЕВАНГЕЛЛЕ (Лк 11, 29–32)

Гэтаму пакаленню не будзе дадзена знаку, апроч знаку Ёны

+ Чытанне святога Евангелля паводле Лукі.

У той час:

Калі стаў збірацца народ, Езус пачаў гаварыць: Пакаленне гэтае — нягоднае пакаленне, яно шукае знаку, і не будзе дадзена яму знаку, апроч знаку Ёны. Бо, як Ёна стаў знакам для нінівіцянаў, так будзе і Сын Чалавечы для гэтага пакалення. Каралева Поўдня ўстане на судзе з людзьмі гэтага пакалення і асудзіць іх, бо яна прыйшла з краю зямлі паслухаць мудрасць Саламонаву, а вось тут нешта большае за Саламона. Людзі з Нінівы ўстануць на судзе з гэтым пакаленнем і асудзяць яго, бо яны раскаяліся дзякуючы прапаведаванню Ёны, а вось тут нешта большае за Ёну.

Гэта слова Пана.

Чацвер першага тыдня Вялікага посту

ПЕРШАЕ ЧЫТАННЕ (Эст 4, 17 n.p–r.aa–bb.gg–hh, Vlg)

Апроч Цябе, я не маю ніякай дапамогі

Чытанне кнігі Эстэры.

У тыя дні:

Апынуўшыся ў смяротнай небяспецы, каралева Эстэр прасіла абароны ў Пана. І ўпала на зямлю са служанкамі сваімі, і ад раніцы да вечара казала:

Благаслаўлёны Ты, Божа Абрагама, Божа Ісаака і Божа Якуба. Дапамажы мне, самотнай, бо, апроч Цябе, я не маю ніякай дапамогі і небяспека — пад рукою маёй.

Я чула, Пане, з кніг продкаў нашых, што Ты назаўсёды вызваляеш усіх, хто падабаецца Табе, Пане. Цяпер дапамажы мне, самотнай, у якой няма нікога, апроч Цябе, Пане, мой Божа. Цяпер прыйдзі на дапамогу мне, асірацелай, і ўкладзі ў вусны мае пераканаўчыя словы, калі я стану перад ільвом. Напоўні яго прыхільнасцю да мяне, а сэрца ягонае — нянавісцю да ворага нашага, каб загінуў ён сам і аднадумцы ягоныя. А нас вызвалі ад рук непрыяцеляў нашых; змяні плач наш у радасць і боль наш — у здароўе.

Гэта слова Божае.

РЭСПАНСАРЫЙНЫ ПСАЛЬМ (Пс 138 (137), 1–2а. 2bc–3. 7c–8, Р.: пар. 3а)

Рэфрэн: Пан мяне пачуў, калі Яго паклікаў.

1. Слаўлю Цябе ўсім маім сэрцам, *

бо пачуў Ты словы вуснаў маіх.

Перад Анёламі спяваю Табе, *

2. кланяюся перад святой Тваёй святыняй.

Рэфрэн: Пан мяне пачуў, калі Яго паклікаў.

Слаўлю імя Тваё *

за міласэрнасць Тваю і вернасць.

3. У дзень, калі Цябе паклікаў, Ты пачуў мяне, *

павялічыў моц маёй душы.

Рэфрэн: Пан мяне пачуў, калі Яго паклікаў.

7. Твая правіца ратуе мяне. *

8. Пан усё зробіць за мяне.

Міласэрнасць Твая, Пане, навекі, *

спраў рук Тваіх не пакідай.

Рэфрэн: Пан мяне пачуў, калі Яго паклікаў.

СПЕЎ ПЕРАД ЕВАНГЕЛЛЕМ (Пс 51 (50), 12а i 14а)

Акламацыя: Хвала Табе, слова Божае.

Чыстае сэрца ствары ўва мне, Божа,

і вярні мне радасць збаўлення Твайго.

Акламацыя: Хвала Табе, слова Божае.

ЕВАНГЕЛЛЕ (Мц 7, 7–12)

Кожны, хто просіць, атрымлівае

+ Чытанне святога Евангелля паводле Мацвея.

У той час:

Езус сказаў сваім вучням: Прасіце, і будзе дадзена вам; шукайце, і  знойдзеце; стукайце, і адчыняць вам. Бо кожны, хто просіць, атрымлівае; хто шукае, знаходзіць; і хто стукае, таму будзе адчынена. Ці ёсць сярод вас чалавек, які, калі сын ягоны папросіць у яго хлеба, дасць яму камень? Або калі папросіць у яго рыбы, дасць яму змяю? Таму, калі вы, будучы злымі, ведаеце, як даваць дзецям вашым добрыя дары, наколькі больш Айцец ваш, які ў небе, дасць добрае тым, хто просіць у Яго.

Усё, што хочаце, каб вам рабілі людзі, і вы ім рабіце. Бо ў гэтым Закон і Прарокі.

Гэта слова Пана.

Пятніца першага тыдня Вялікага посту

ПЕРШАЕ ЧЫТАННЕ (Эзх 18, 21–28)

Ці ж Я жадаю смерці грэшніка, — кажа Пан Бог, — а не таго, каб адвярнуўся ад шляхоў сваіх і жыў?

Чытанне кнігі прарока Эзэхіэля.

Так кажа Пан Бог:

Калі грэшнік адвернецца ад усіх грахоў сваіх, якія ўчыніў, і будзе захоўваць ўсе Мае наказы, паступаць справядліва і праведна, то ён напэўна жыць будзе і не памрэ. Ніводзін з грахоў ягоных, які ўчыніў ён, не будзе прыгаданы яму; дзякуючы справядлівасці, якую чыніў, ён будзе жыць. Ці ж Я жадаю смерці грэшніка, — кажа Пан Бог, — а не таго, каб адвярнуўся ад шляхоў сваіх і жыў?

Калі ж справядлівы адвернецца ад справядлівасці сваёй, будзе паступаць беззаконна і рабіць усе агіды, якія робіць несправядлівы, ці ж будзе ён жыць? Уся справядлівасць яго, якую чыніў, не будзе прыгадана; за нявернасць, якую праявіў, і за грэх, якім зграшыў, — за гэта памрэ ён.

Вы кажаце: Несправядлівы шлях Пана. Цяпер паслухай, доме Ізраэля: Гэта мой шлях несправядлівы, ці несправядлівыя хутчэй шляхі вашыя? Калі справядлівы адвернецца ад справядлівасці сваёй і будзе чыніць беззаконне, і памрэ, то за гэтыя беззаконні, якія чыніў, памрэ.

Калі грэшнік адвернецца ад граху свайго, які чыніў, і будзе здзяйсняць правасуддзе і справядлівасць, ён захавае жывой душу сваю. Ён пабачыў і адвярнуўся ад усіх беззаконняў сваіх, якія чыніў, таму жыць будзе і не памрэ.

Гэта слова Божае.

РЭСПАНСАРЫЙНЫ ПСАЛЬМ (Пс 130 (129), 1–2. 3–4. 5–6ab. 6c–8, Р.: пар. 3)

Рэфрэн: Хто ж вытрывае, Пане, калі грахі ўспомніш.

1. З глыбіні я клічу Цябе, Пане. *

2. Пане, пачуй мой голас.

Няхай Твае вушы пачуюць *

голас маіх малітваў.

Рэфрэн: Хто ж вытрывае, Пане, калі грахі ўспомніш.

3. Калі Ты, Пане, будзеш зважаць на беззаконні, *

хто ж вытрывае, Пане?

4. Але ў Цябе прабачэнне, *

каб баяліся Цябе.

Рэфрэн: Хто ж вытрывае, Пане, калі грахі ўспомніш.

5. Спадзяюся на Пана, *

спадзяецца душа мая на Яго слова.

6. Душа мая чакае Пана *

больш, чым варта світання.

Рэфрэн: Хто ж вытрывае, Пане, калі грахі ўспомніш.

Больш, чым варта світання, *

7. няхай Ізраэль чакае Пана,

бо ў Пана міласэрнасць і шчодрае ў Яго адкупленне. *

8. Ён адкупіць Ізраэль ад усіх беззаконняў ягоных.

Рэфрэн: Хто ж вытрывае, Пане, калі грахі ўспомніш.

СПЕЎ ПЕРАД ЕВАНГЕЛЛЕМ (Эзх 18, 31)

Акламацыя: Хвала Табе, слова Божае.

Адкіньце ад сябе ўсе грахі вашыя, — кажа Пан, —

і стварыце ў сабе новае сэрца і новы дух.

Акламацыя: Хвала Табе, слова Божае.

ЕВАНГЕЛЛЕ (Мц 5, 20–26)

Ідзі спачатку памірыся з братам сваім

+ Чытанне святога Евангелля паводле Мацвея.

У той час:

Езус сказаў сваім вучням: Калі справядлівасць вашая не пераўзыдзе справядлівасці кніжнікаў і фарысеяў, то вы не ўвойдзеце ў Валадарства Нябеснае.

Вы чулі, што было сказана продкам: Не забівай; а хто заб’е, падпадае пад суд. А Я кажу вам, што кожны, хто гневаецца на брата свайго, падпадае пад суд. Хто ж скажа брату свайму «рака», падпадае пад Высокую раду, а хто скажа «неразумны», падпадае пад геену вогненную.

Таму, калі ты прынясеш дар свой да ахвярніка і ўспомніш там, што брат твой мае нешта супраць цябе, пакінь там дар свой перад ахвярнікам і ідзі спачатку памірыся з братам сваім, і тады прыйдзі і прынясі дар свой.

Мірыся з праціўнікам тваім хутка, пакуль ты з ім яшчэ ў дарозе, каб праціўнік не аддаў цябе суддзі, а суддзя не аддаў цябе слузе, і не ўкінулі цябе ў вязніцу. Сапраўды кажу табе: не выйдзеш адтуль, пакуль не аддасі апошні грош.

Гэта слова Пана.

Субота першага тыдня Вялікага посту

ПЕРШАЕ ЧЫТАННЕ (Дрг 26, 16–19)

Каб ты быў святым народам Пана, Бога твайго

Чытанне кнігі Другазаконня.

Майсей прамовіў да народа, кажучы:

Сёння Пан, Бог твой, загадвае табе выконваць усе гэтыя наказы і пастановы. Таму старанна выконвай іх ад усяго сэрца і ад усёй душы сваёй. Сёння ты абвясціў, што Пан будзе тваім Богам, і ты будзеш хадзіць па шляхах Яго, захоўваць Яго наказы, запаведзі і пастановы і слухацца голасу Яго.

А Пан абвясціў табе сёння, што ты будзеш Яго выбраным народам, як казаў Табе, каб ты захоўваў усе запаведзі Яго. Ён учыніць цябе вышэйшым за ўсе народы, якія стварыў для хвалы, імені і славы сваёй, каб ты быў святым народам Пана, Бога твайго, як сказаў Ён.

Гэта слова Божае.

РЭСПАНСАРЫЙНЫ ПСАЛЬМ (Пс 119 (118), 1–2. 4–5. 7–8, Р.: 1b)

Рэфрэн: Шчаслівыя, хто ходзіць у Законе Пана.

1. Шчаслівыя тыя, чый шлях беззаганны, *

хто ходзіць у Законе Пана.

2. Шчаслівыя тыя, хто захоўвае Ягоныя сведчанні *

і ўсім сэрцам шукае Яго.

Рэфрэн: Шчаслівыя, хто ходзіць у Законе Пана.

4. Ты загадаў, *

каб старанна выконвалі Твае наказы.

5. О, няхай пэўнымі будуць мае шляхі *

ў захаванні Тваіх пастановаў.

Рэфрэн: Шчаслівыя, хто ходзіць у Законе Пана.

7. Шчырым сэрцам я буду славіць Цябе, *

калі навучуся Тваім справядлівым пастановам.

8. Буду захоўваць Твае наказы, *

не пакідай мяне назаўсёды.

Рэфрэн: Шчаслівыя, хто ходзіць у Законе Пана.

СПЕЎ ПЕРАД ЕВАНГЕЛЛЕМ (2 Кар 6, 2b)

Акламацыя: Хвала Табе, слова Божае.

Вось цяпер час спрыяльны,

вось цяпер дзень збаўлення.

Акламацыя: Хвала Табе, слова Божае.

ЕВАНГЕЛЛЕ (Мц 5, 43–48)

Таму будзьце дасканалымі, як дасканалы Айцец ваш Нябесны

+ Чытанне святога Евангелля паводле Мацвея.

У той час:

Езус сказаў сваім вучням: Вы чулі, што сказана: Любі бліжняга свайго і ненавідзь ворага свайго. А Я кажу вам: любіце ворагаў вашых і маліцеся за тых, хто пераследуе вас, каб сталіся вы сынамі Айца вашага, які ў нябёсах. Бо Ён загадвае сонцу свайму ўзыходзіць над дрэннымі і добрымі і пасылае дождж на справядлівых і несправядлівых.

Бо, калі вы будзеце любіць тых, хто любіць вас, якую маеце ўзнагароду? Ці ж не тое самае робяць і мытнікі? І калі вітаеце толькі братоў вашых, што асаблівага робіце? Ці ж не тое самае робяць і язычнікі? Таму будзьце дасканалымі, як дасканалы Айцец ваш Нябесны.

Гэта слова Пана.

ІI НЯДЗЕЛЯ ВЯЛІКАГА ПОСТУ

Год А

ПЕРШАЕ ЧЫТАННЕ (Быц 12, 1–4а)

Пакліканне Абрагама, Айца Божага Народа

Чытанне кнігі Быцця.

У тыя дні:

Пан сказаў Абраму: Выйдзі са сваёй роднай зямлі і з дому айца твайго ў зямлю, якую табе пакажу. Я ўчыню з цябе вялікі народ і буду благаслаўляць цябе, і ўзвялічу імя тваё, і станеш благаслаўленнем. Буду благаслаўляць тых, хто цябе благаслаўляе, а тых, хто зневажае цябе, Я пракляну. І будуць благаслаўлёныя ў табе ўсе плямёны зямлі.

І выйшаў Абрам, як загадаў яму Пан.

Гэта слова Божае.

РЭСПАНСАРЫЙНЫ ПСАЛЬМ (Пс 33 (32), 4–5. 18–19. 20 і 22, Р.: 22)

Рэфрэн: Міласэрнасць Твая, няхай будзе над намі.

4. Праўдзівае слова Пана, *

і ўсе ўчынкі Ягоныя верныя.

5. Ён любіць справядлівасць і правасуддзе, *

міласцю Пана поўніцца зямля.

Рэфрэн: Міласэрнасць Твая, няхай будзе над намі.

18. Вось вока Пана над тымі, хто Яго баіцца, *

над тымі, хто спадзяецца на Яго міласэрнасць,

19. каб Ён душу іх уратаваў ад смерці *

і накарміў іх у час голаду.

Рэфрэн: Міласэрнасць Твая, няхай будзе над намі.

20. Душа наша чакае Пана, *

Ён — наша дапамога і абарона.

22. Міласэрнасць Твая, Пане, няхай будзе над намі, *

бо мы на Цябе спадзяёмся!

Рэфрэн: Міласэрнасць Твая, няхай будзе над намі.

ДРУГОЕ ЧЫТАННЕ (2 Цім 1, 8b–10)

Бог нас заклікае і асвятляе

Чытанне Другога паслання святога апостала Паўла да Цімафея.

Наймілейшы:

Далучыся да цярпенняў дзеля Евангелля паводле моцы Бога, які ўратаваў нас і паклікаў святым пакліканнем не за нашыя ўчынкі, але паводле ўласнай пастановы і ласкі, дадзенай нам у Хрысце Езусе перад вечнымі часамі і адкрытай цяпер праз аб’яўленне Збаўцы нашага, Езуса Хрыста, які знішчыў смерць і асвятліў жыццё і несмяротнасць Евангеллем.

Гэта слова Божае.

СПЕЎ ПЕРАД ЕВАНГЕЛЛЕМ

Акламацыя: Хвала Табе, слова Божае.

З воблака светлага пачуўся голас Айца:

Гэта Сын Мой умілаваны, Яго слухайце.

Акламацыя: Хвала Табе, слова Божае.

ЕВАНГЕЛЛЕ (Мц 17, 1–9)

Аблічча Ягонае заззяла, як сонца

+ Чытанне святога Евангелля паводле Мацвея.

У той час:

Узяў Езус Пятра, Якуба і Яна, брата ягонага, і павёў іх адных на высокую гару. І перамяніўся перад імі, а аблічча Ягонае заззяла, як сонца, і адзенне Ягонае стала белае, як святло. І вось з’явіліся ім Майсей і Ілля, і размаўлялі з Ім.

Пётр сказаў у адказ Езусу: Пане, добра нам тут быць. Калі хочаш, я зраблю тут тры шатры: адзін для Цябе, адзін для Майсея і адзін для Іллі.

Калі ён яшчэ казаў, светлае воблака агарнула іх, і вось голас з воблака сказаў: Гэта Сын Мой Умілаваны, якога Я ўпадабаў. Яго слухайце. Пачуўшы гэта, вучні ўпалі ніцма і вельмі спалохаліся.

А Езус падышоў, дакрануўся да іх і сказаў: Устаньце і не бойцеся. Калі яны ўзнялі свае вочы, нікога не ўбачылі, акрамя аднаго Езуса.

І калі сыходзілі з гары, Езус загадаў ім, кажучы: Нікому не кажыце пра гэтае бачанне, пакуль Сын Чалавечы не ўваскрэсне з мёртвых.

Гэта слова Пана.

ІI НЯДЗЕЛЯ ВЯЛІКАГА ПОСТУ

Год В

ПЕРШАЕ ЧЫТАННЕ (Быц 22, 1–2. 9а. 10–13. 15–18)

Ахвяра патрыярха нашага Абрагама

Чытанне кнігі Быцця.

У тыя дні:

Выпрабоўваў Бог Абрагама і сказаў яму: Абрагаме. І ён адказаў: Гэта я. Бог сказаў: Вазьмі сына твайго адзінага, якога ты любіш, Ісаака, і ідзі ў зямлю Морыя, і там прынясі яго на ўсеспаленне на адной з гор, пра якую Я скажу табе.

Калі прыйшлі на месца, пра якое сказаў яму Бог, Абрагам пабудаваў там ахвярнік. І працягнуў Абрагам руку сваю, і ўзяў нож, каб закалоць сына свайго.

Але анёл Пана паклікаў яго з неба і сказаў: Абрагаме, Абрагаме. Ён адказаў: Гэта я. Анёл сказаў: Не падымай рукі тваёй на хлопца і не рабі з ім нічога, бо цяпер Я ведаю, што ты баішся Бога і не пашкадаваў сына свайго адзінага для Мяне. Узняў Абрагам вочы свае і ўбачыў за сабою барана, які заблытаўся ў гушчары рагамі сваімі. Абрагам пайшоў, узяў барана і прынёс яго на ўсеспаленне замест сына.

Анёл Пана другі раз паклікаў Абрагама з неба і сказаў: Клянуся, — кажа Пан, — паколькі ты зрабіў гэта і не пашкадаваў сына свайго адзінага, то Я благаслаўлю цябе і памножу патомства тваё, як зоркі на небе і як пясок на беразе мора, і патомства тваё здабудзе брамы ворагаў тваіх. І атрымаюць благаслаўленне ў патомстве тваім усе народы зямлі, бо ты паслухаўся голасу Майго.

Гэта слова Божае.

РЭСПАНСАРЫЙНЫ ПСАЛЬМ (Пс 116B (115), 10 і 15. 16–17. 18–19, Р.: Пс 116 (114), 9)

Рэфрэн: Буду хадзіць перад Панам на зямлі жывых.

10. Я верыў нават тады, калі казаў: *

Я моцна прыгнечаны.

15. Каштоўная ў вачах Пана *

смерць Яго святых.

Рэфрэн: Буду хадзіць перад Панам на зямлі жывых.

16. Я слуга Твой, сын слугі Тваёй, *

Ты разарваў мае кайданы.

17. Я прынясу Табе ахвяру хвалы *

і буду заклікаць імя Пана.

Рэфрэн: Буду хадзіць перад Панам на зямлі жывых.

18. Выканаю свае абяцанні для Пана *

перад усім Яго народам.

19. У дварах дому Пана, *

сярод цябе, Ерузалем.

Рэфрэн: Буду хадзіць перад Панам на зямлі жывых.

ДРУГОЕ ЧЫТАННЕ (Рым 8, 31b–34)

Бог не пашкадаваў уласнага Сына

Чытанне Паслання святога апостала Паўла да Рымлянаў.

Браты:

Калi Бог за нас, хто ж супраць нас? Той, хто ўласнага Сына не пашкадаваў, але аддаў Яго за ўсiх нас, ці ж таксама не дасць нам разам з Iм усяго? Хто будзе абвiнавачваць выбраных Богам? Ці ж Бог, які апраўдвае? Хто будзе асуджаць іх? Ці ж Хрыстус, які памёр, а нават больш за тое, уваскрос, знаходзіцца праваруч Бога і заступаецца за нас?

Гэта слова Божае.

СПЕЎ ПЕРАД ЕВАНГЕЛЛЕМ

Акламацыя: Хвала Табе, слова Божае.

З воблака светлага пачуўся голас Айца:

Гэта Сын Мой умілаваны, Яго слухайце.

Акламацыя: Хвала Табе, слова Божае.

ЕВАНГЕЛЛЕ (Мк 9, 2–10)

Гэта Сын Мой умілаваны

+ Чытанне святога Евангелля паводле Марка.

У той час:

Езус узяў Пятра, Якуба і Яна і павёў на высокую гару асобна іх адных. І перамяніўся перад імі. Адзенне Ягонае сталася бліскучым і вельмі белым, як ніводзін валюшнік на зямлі не можа выбеліць. І аб’явіўся ім Ілля з Майсеем і гутарылі з Езусам.

І на гэта Пётр сказаў Езусу: Раббі, добра нам тут быць, таму зробім тры шатры: Адзін Табе, адзін Майсею і адзін Іллі. Бо не ведаў, што сказаць, таму што яны спалохаліся. І з’явілася воблака, якое закрыла іх, і з воблака пачуўся голас: Гэта Сын Мой умілаваны, Яго слухайце.

І адразу, калі яны агледзеліся навокал, ужо нікога не ўбачылі, апроч аднаго Езуса. Калі сыходзілі яны з гары, загадаў ім нікому не казаць, што яны бачылі, пакуль Сын Чалавечы не ўваскрэсне з мёртвых. І захавалі наказ, разважаючы між сабою, што значыць «уваскрэснуць».

Гэта слова Пана.

ІI НЯДЗЕЛЯ ВЯЛІКАГА ПОСТУ

Год С

ПЕРШАЕ ЧЫТАННЕ (Быц 15, 5–12. 17–18)

Бог заключае запавет з верным Абрагамам

Чытанне кнігі Быцця.

У тыя дні:

Бог вывеў Абрагама вонкі, і сказаў яму: Паглядзі на неба і палічы зоркі, калі ты зможаш палічыць іх. І сказаў яму: Такім вялікім будзе тваё патомства. Абрам паверыў Пану, і Ён залічыў яму гэта як праведнасць.

І сказаў яму: Я — Пан, які вывеў цябе з Ура Халдэйскага, каб даць табе зямлю гэтую ва ўладанне.

Ён сказаў: Пане Божа, як я пазнаю, што буду спадкаемцам яе? Пан адказаў яму: Вазьмі для Мяне трохгадовую ялавіцу, трохгадовую казу, трохгадовага барана, галубку і маладога голуба. Ён узяў для Яго ўсё гэта і рассек іх папалам, і паклаў адну частку насупраць другой; толькі птушак не рассек. І пачалі злятацца да мяса драпежныя птушкі, але Абрам адганяў іх.

Як заходзіла сонца, моцны сон апанаваў Абрама. І вось ахапіў яго жах і вялікая цемра.

Калі зайшло сонца, настала глыбокая цемра, і вось дым, быццам з печы, і полымя агню прайшлі паміж рассечанымі жывёламі. У той дзень заключыў Пан запавет з Абрамам, сказаўшы: Патомству твайму даю гэтую зямлю, ад ракі егіпецкай ажно да вялікай ракі, ракі Еўфрат.

Гэта слова Божае.

РЭСПАНСАРЫЙНЫ ПСАЛЬМ (Пс 27 (26), 1. 7–8аb. 8c–9аbc. 13–14, Р.: 1а)

Рэфрэн: Пан — маё святло і маё збаўленне.

1. Пан — маё святло і маё збаўленне: *

каго ж мне баяцца?

Пан — ахова жыцця майго: *

каго ж мне палохацца?

Рэфрэн: Пан — маё святло і маё збаўленне.

7. Пачуй, Пане, голас мой, калі я клічу, *

змілуйся нада мною і адкажы мне.

8. Пра Цябе кажа маё сэрца: *

шукайце Ягонага аблічча.

Рэфрэн: Пан — маё святло і маё збаўленне.

Буду шукаць Твайго аблічча, Пане. *

9. Не хавай ад мяне свайго твару.

Слугі свайго не адкідай у гневе; *

Ты — мая дапамога, не адкідай мяне.

Рэфрэн: Пан — маё святло і маё збаўленне.

13. Веру, што ўбачу дабрыню Пана *

ў краіне жывых.

14. Спадзявайся на Пана, будзь мужным, *

няхай умацуецца сэрца тваё, спадзявайся на Пана.

Рэфрэн: Пан — маё святло і маё збаўленне.

ДРУГОЕ ЧЫТАННЕ (Флп 3, 20 — 4, 1)

Хрыстус пераменіць нашае цела ў падабенства свайго праслаўленага Цела

Чытанне Паслання святога апостала Паўла да Філіпянаў.

Браты:

Наша айчына знаходзіцца ў нябёсах, адкуль мы чакаем і Збаўцу, Пана Езуса Хрыста, які пераменіць нашае прыніжанае цела ў падабенства свайго праслаўленага Цела праз дзеянне моцы, якой Ён можа падпарадкаваць  сабе ўсё.

Таму, мае браты ўмілаваныя, па якіх сумую, радасць і вянец мой, так трывайце ў Пану.

Гэта слова Божае.

СПЕЎ ПЕРАД ЕВАНГЕЛЛЕМ

Акламацыя: Хвала Табе, слова Божае.

З воблака светлага пачуўся голас Айца:

Гэта Сын Мой умілаваны, Яго слухайце.

Акламацыя: Хвала Табе, слова Божае.

ЕВАНГЕЛЛЕ (Лк 9, 28b–36)

Калі Ён маліўся, выгляд твару Ягонага перамяніўся

+ Чытанне святога Евангелля паводле Лукі.

У той час:

Езус узяў з сабою Пятра, Яна і Якуба і ўзыйшоў на гару памаліцца. І калі Ён маліўся, выгляд твару Ягонага перамяніўся, і вопратка Ягоная стала бліскуча-белай. І вось два мужы размаўлялі з Ім, а былі гэта Майсей і Ілля. Яны з’явіліся ў славе і казалі пра Ягоны адыход, які Ён павінен здзейсніць у Ерузалеме. Пётр і тыя, хто быў разам з ім, былі змораныя сном. Калі ж абудзіліся, убачылі славу Яго і двух мужоў, якія стаялі разам з Ім.

А калі яны адыходзілі адтуль, Пётр сказаў Езусу: Настаўнік, добра нам тут быць. Паставім тры шатры: адзін для Цябе, адзін для Майсея і адзін для Іллі. Не ведаў ён, што казаў. Калі гаварыў гэта, з’явілася воблака і агарнула іх. І спалохаліся яны, калі ўвайшлі ў воблака.

А з воблака пачуўся голас, які казаў: Гэта Сын Мой выбраны, Яго слухайце. І калі гучаў гэты голас, Езус апынуўся адзін.

І маўчалі яны, і ў тыя дні нікому нічога не казалі пра тое, што бачылі.

Гэта слова Пана.

Панядзелак другога тыдня Вялікага посту

ПЕРШАЕ ЧЫТАННЕ (Дан 9, 4b–10)

Мы зграшылі, учынілі беззаконне

Чытанне кнігі прарока Даніэля.

О Пане, Божа вялікі і грозны, які захоўваеш запавет і міласэрнасць да тых, хто любіць Цябе і выконвае Твае запаведзі. Мы зграшылі, учынілі беззаконне, паступілі несправядліва, узбунтаваліся і адышлі ад запаведзяў Тваіх і пастановаў. Мы не слухаліся прарокаў, слугаў Тваіх, якія ў Тваё імя прамаўлялі да нашых каралёў і нашых правадыроў, да нашых айцоў і ўсяго народа краіны.

У Цябе, Пане, справядлівасць, а ў нас — сорам на абліччы, як сёння ў юдэяў, жыхароў Ерузалема і ўсяго Ізраэля, у блізкіх і далёкіх, ва ўсіх землях, куды ты прагнаў іх з-за нявернасці, якую дапусцілі адносна Цябе.

Пане, сорам у нас на абліччах нашых, у каралёў нашых, правадыроў нашых і айцоў нашых, бо мы зграшылі перад Табою. А ў Пана Бога нашага міласэрнасць і прабачэнне, бо мы ўзбунтаваліся супраць Яго і не слухаліся голасу Пана Бога нашага, каб паступаць паводле Ягоных законаў, якія Ён даў нам праз прарокаў, слугаў сваіх.

Гэта слова Божае.

РЭСПАНСАРЫЙНЫ ПСАЛЬМ (Пс 79 (78), 8. 9. 11 і 13, Р.: Пс 103 (102), 10а)

Рэфрэн: Не рабі нам, Пане, паводле грахоў нашых.

8. Не памятай правінаў нашых продкаў, *

няхай хутчэй нас спаткае Твая міласэрнасць,

бо мы зусім аслаблі.

Рэфрэн: Не рабі нам, Пане, паводле грахоў нашых.

9. Памажы нам, Божа, наш Збаўца, *

дзеля славы імя Твайго;

вызвалі нас і даруй нам грахі нашыя *

дзеля Твайго імя.

Рэфрэн: Не рабі нам, Пане, паводле грахоў нашых.

11. Няхай дойдзе да аблічча Твайго стагнанне вязня; *

магутнасцю пляча свайго захавай асуджаных на смерць.

13. А мы, народ Твой і авечкі Тваёй пашы †

будзем вечна Цябе славіць *

і з пакалення ў пакаленне абвяшчаць Тваю хвалу.

Рэфрэн: Не рабі нам, Пане, паводле грахоў нашых.

СПЕЎ ПЕРАД ЕВАНГЕЛЛЕМ (пар. Ян 6, 63с. 68с)

Акламацыя: Хвала Табе, слова Божае.

Словы Твае, Пане, ёсць духам і жыццём;

Ты маеш словы вечнага жыцця.

Акламацыя: Хвала Табе, слова Божае.

ЕВАНГЕЛЛЕ (Лк 6, 36–38)

Прабачайце, і прабачаць вам

+ Чытанне святога Евангелля паводле Лукі.

У той час:

Езус сказаў сваім вучням: Будзьце міласэрнымі, як і Айцец ваш міласэрны. Не судзіце, і не будуць судзіць вас; не асуджайце, і не будуць асуджаць вас; прабачайце, і прабачаць вам.

Давайце, і будзе дадзена вам: меру добрую, уціснутую, утрэсеную і з верхам адсыплюць вам у падол ваш. Бо якою мераю мераеце, такой і вам будзе адмерана.

Гэта слова Пана.

Аўторак другога тыдня Вялікага посту

ПЕРШАЕ ЧЫТАННЕ (Іс 1, 10. 16–20)

Навучыцеся рабіць дабро, шукайце правасуддзя

Чытанне кнігі прарока Ісаі.

Слухайце слова Пана, правадыры садомскія, пачуйце Закон Бога нашага, народ Гаморы.

Абмыйцеся, будзьце чыстымі, аддаліце ад вачэй маіх дрэнныя ўчынкі вашыя. Перастаньце чыніць зло, навучыцеся рабіць дабро. Шукайце правасуддзя, дапамагайце прыгнечанаму, абараняйце сірату, заступайцеся за ўдаву.

Прыходзьце і рассудзім, — кажа Пан. Калі грахі вашыя будуць, як чырвань, збялеюць як снег; калі будуць барвовыя, як пурпур, стануць як воўна.

Калі захочаце і паслухаецеся, будзеце спажываць даброты зямлі. Калі ж адмовіцеся і станеце бунтаваць, знішчыць вас меч, бо так сказалі вусны Пана.

Гэта слова Божае.

РЭСПАНСАРЫЙНЫ ПСАЛЬМ (Пс 50 (49), 8–9. 16bc–17. 21 і 23, Р.: пар. 23b)

Рэфрэн: Беззаганнаму ў паводзінах пакажу збаўленне.

8. Не буду дакараць цябе за твае ахвяры; *

твае ўсеспаленні заўжды перада Мною.

9. Не прыму вала з твайго дому, *

ні казлоў з тваіх загонаў.

Рэфрэн: Беззаганнаму ў паводзінах пакажу збаўленне.

16. Нашто пералічваеш мае наказы *

і ў вуснах носіш мой запавет,

17. а сам ненавідзіш настаўленне *

і словы Мае кідаеш за сабою?

Рэфрэн: Беззаганнаму ў паводзінах пакажу збаўленне.

21. Ты гэта рабіў, а Я маўчаў. *

Ты думаў, што Я падобны да цябе?

23. Хто прыносіць ахвяру падзякі, той Мяне шануе, *

і таму, хто беззаганны ў паводзінах, Я пакажу Божае збаўленне.

Рэфрэн: Беззаганнаму ў паводзінах пакажу збаўленне.

СПЕЎ ПЕРАД ЕВАНГЕЛЛЕМ (Эзх 18, 31)

Акламацыя: Хвала Табе, слова Божае.

Адкіньце ад сябе ўсе грахі вашыя, — кажа Пан, —

і стварыце ў сабе новае сэрца і новы дух.

Акламацыя: Хвала Табе, слова Божае.

ЕВАНГЕЛЛЕ (Мц 23, 1–12)

Гавораць і не робяць

+ Чытанне святога Евангелля паводле Мацвея.

У той час:

Езус прамовіў да народа і вучняў сваіх такімі словамі:

Пасад Майсея занялі кніжнікі і фарысеі. Таму ўсё, што скажуць вам, рабіце і захоўвайце, але не рабіце паводле ўчынкаў іхніх. Бо яны гавораць і не робяць. Таму што яны звязваюць цяжкія і непасільныя ношы і ўскладаюць на плечы людзей, а самі не хочуць і пальцам крануць іх. Усе ж учынкі свае робяць яны дзеля таго, каб паказацца людзям. Яны пашыраюць філактэрыі свае і павялічваюць махры. Любяць першыя месцы на гасцінах і першыя лавы ў сінагогах, і прывітанні на рынках, і каб людзі называлі іх «Раббі».

Вы ж не дазваляйце называць сябе «настаўнік», бо адзін у вас Настаўнік, а ўсе вы — браты. І айцом вашым не называйце нікога на зямлі, бо адзін у вас Айцец Нябесны. I не дазваляйце называць сябе кіраўнікамі, бо адзін у вас Кіраўнік — Хрыстус. Большы з вас няхай будзе слугою для вас. Бо той, хто ўзвышае сябе, прыніжаны будзе, а той, хто прыніжае сябе, будзе ўзвышаны.

Гэта слова Пана.

Серада другога тыдня Вялікага посту

ПЕРШАЕ ЧЫТАННЕ (Ер 18, 18–20)

Прыйдзіце, пераможам яго

Чытанне кнігі прарока Ераміі.

Сказалі: Прыйдзіце, прыдумаем штосьці супраць Ераміі. Бо не знікне закон у святара, ні парада ў мудраца, ні слова ў прарока. Прыйдзіце, пераможам яго языком і не будзем зважаць на ўсе ягоныя словы.

Паслухай мяне, Пане, і пачуй голас маіх праціўнікаў. Ці ж плацяць злом за дабро? А яны выкапалі для мяне яму. Успомні, як я стаяў перад Табою, каб добра сказаць пра іх, каб адвярнуць ад іх Твой гнеў.

Гэта слова Божае.

РЭСПАНСАРЫЙНЫ ПСАЛЬМ (Пс 31 (30), 5–6. 14. 15–16, Р.: 17b)

Рэфрэн: Збаў мяне, Пане, у сваёй ласкавасці.

5. Выцягні мяне з сеткі, якую патаемна паставілі на мяне, *

бо Ты мая цвярдыня.

6. У рукі Твае аддаю я дух мой; *

Ты мяне адкупіў, Пане, Божа верны.

Рэфрэн: Збаў мяне, Пане, у сваёй ласкавасці.

14. Бо чую пагалоскі многіх; *

страх навокал,

яны змаўляюцца супраць мяне, *

задумваюць забраць маё жыццё.

Рэфрэн: Збаў мяне, Пане, у сваёй ласкавасці.

15. Спадзяюся на Цябе, Пане, *

я кажу: Ты мой Бог.

16. У Тваіх руках дні мае, *

вызвалі мяне з рук ворагаў маіх і ганіцеляў.

Рэфрэн: Збаў мяне, Пане, у сваёй ласкавасці.

СПЕЎ ПЕРАД ЕВАНГЕЛЛЕМ (Ян 8, 12)

Акламацыя: Хвала Табе, слова Божае.

Я — святло свету, — кажа Пан, —

хто пойдзе за Мною, будзе мець святло жыцця.

Акламацыя: Хвала Табе, слова Божае.

ЕВАНГЕЛЛЕ (Мц 20, 17–28)

Асудзяць Яго на смерць

+ Чытанне святога Евангелля паводле Мацвея.

У той час:

Калі Езус узыходзіў у Ерузалем, Ён узяў асобна дванаццаць вучняў і ў дарозе сказаў ім: Вось мы ўзыходзім у Ерузалем, і Сын Чалавечы будзе выдадзены першасвятарам і кніжнікам. І яны асудзяць Яго на смерць, і аддадуць Яго язычнікам на здзек, бічаванне і ўкрыжаванне, і на трэці дзень Ён уваскрэсне.

Тады падышла да Яго маці сыноў Зэбэдэя са сваімі сынамі і пакланілася, каб папрасіць Яго аб нечым.

Ён жа сказаў ёй: Чаго ты хочаш?

Яна адказала: Скажы, каб гэтыя два сыны мае селі ў Тваім Валадарстве адзін праваруч, а другі леваруч Цябе.

Езус сказаў у адказ: Не ведаеце, аб чым просіце. Ці можаце піць келіх, які Я павінен піць?

Яны кажуць Яму: Можам.

І кажа ім: Келіх мой будзеце піць, але не Я даю дазвол сесці праваруч ці леваруч Мяне, бо гэта прызначана для тых, каму падрыхтаваў Айцец Мой.

Калі пачулі дзесяць вучняў, яны абурыліся на двух братоў. А Езус паклікаў іх і сказаў: Вы ведаеце, што кіраўнікі народаў пануюць над імі і вяльможы маюць уладу над імі. Няхай не так будзе сярод вас. Але, хто хацеў бы стаць сярод вас вялікім, няхай будзе слугою вашым. А хто хацеў бы стаць першым, няхай будзе нявольнікам вашым.

Бо і Сын Чалавечы прыйшоў не для таго, каб Яму служылі, але каб служыць і аддаць жыццё сваё дзеля адкуплення многіх.

Гэта слова Пана.

Чацвер другога тыдня Вялікага посту

ПЕРШАЕ ЧЫТАННЕ (Ер 17, 5–10)

Благаслаўлёны чалавек, які спадзяецца на Пана

Чытанне кнігі прарока Ераміі.

Так кажа Пан:

Пракляты муж, які спадзяецца на чалавека і ў целе бачыць сваю сілу, а сэрца сваё адварочвае ад Пана. Ён будзе як ядловец у стэпе, не ўбачыць, калі прыйдзе шчасце, але будзе жыць у высахлых месцах на пустыні, на салёнай і бязлюднай зямлі.

Благаслаўлёны чалавек, які спадзяецца на Пана, і надзея якога — Пан. Ён будзе як дрэва, пасаджанае над вадою, што пускае карэнне сваё над патокам. Калі настане спёка, яно не баіцца, і лісце яго застаецца зялёным. І ў год засухі яно не будзе хвалявацца, і не перастане прыносіць плён.

Больш падманлівае за ўсё і невылечнае — сэрца. Хто ж пазнае яго? Я, Пан, даследую сэрца і выпрабоўваю нутро, каб адплаціць кожнаму паводле ягоных паводзін, паводле плёну ягоных учынкаў.

Гэта слова Божае.

РЭСПАНСАРЫЙНЫ ПСАЛЬМ (Пс 1, 1–2. 3. 4 і 6, Р.: Пс 40 (39), 5а)

Рэфрэн: Шчаслівы чалавек, які спадзяецца на Пана.

1. Шчаслівы чалавек, які не ходзіць за радай бязбожных †

і не ўзыходзіць на шлях грэшных, *

і між насмешнікаў не засядае;

5. але ў Законе Пана яго асалода, *

над ім разважае ўдзень і ўначы.

Рэфрэн: Шчаслівы чалавек, які спадзяецца на Пана.

6. Ён будзе як дрэва пасаджанае каля воднага патоку, *

якое плод прыносіць у свой час,

і лісце яго не вяне, *

а ўсё, што ён чыніць, яму ўдаецца.

Рэфрэн: Шчаслівы чалавек, які спадзяецца на Пана.

7. Не такі лёс бязбожных: *

яны, як мякіна, што вецер разносіць.

6. Бо ведае Пан шлях справядлівых, *

а дарога бязбожных загіне.

Рэфрэн: Шчаслівы чалавек, які спадзяецца на Пана.

СПЕЎ ПЕРАД ЕВАНГЕЛЛЕМ (пар. Лк 8, 15)

Акламацыя: Хвала Табе, слова Божае.

Благаслаўлёныя, хто ў добрым і чыстым сэрцы

захоўвае слова Божае

i прынoсіць плён у цярплівaсцi.

Акламацыя: Хвала Табе, слова Божае.

ЕВАНГЕЛЛЕ (Лк 16, 19–31)

Ты атрымаў ужо сваё дабро ў жыцці сваім, таксама і Лазар — ліха. Цяпер жа ён тут суцяшаецца, а ты пакутуеш

+ Чытанне cвятога Евангелля паводле Лукі.

У той час:

Езус сказаў фарысеям: Быў адзін багаты чалавек, які апранаўся ў парфіру і тонкае палатно і кожны дзень цудоўна банкетаваў. А нейкі жабрак, па імені Лазар, ляжаў каля ягонай брамы ў струпах і хацеў насыціцца тым, што падала са стала багацея. Сабакі ж прыходзілі і лізалі струпы ягоныя.

Памёр жабрак і ўзнесены быў Анёламі на ўлонне Абрагама. Памёр і багаты і быў пахаваны. У пекле, будучы ў пакутах, ён узняў вочы свае, убачыў здалёк Абрагама і Лазара на ўлонні ягоным. І, усклікнуўшы, сказаў: Ойча Абрагаме, злітуйся нада мною і пашлі Лазара, каб памачыў канец пальца свайго ў ваду і ахаладзіў язык мой, бо я пакутую ў полымі гэтым. Але Абрагам сказаў: Дзіця, успомні, што ты атрымаў ужо сваё дабро ў жыцці сваім, падобным чынам і Лазар — ліха. Цяпер жа ён тут суцяшаецца, а ты пакутуеш. І да ўсяго гэтага паміж намі і вамі пакладзена вялізная прорва, так што тыя, хто хоча, не могуць перайсці адсюль да вас, ні адтуль да нас не могуць перайсці.

Тады сказаў ён: Дык прашу цябе, ойча, пашлі яго ў дом бацькі майго, бо ў мяне пяць братоў. Няхай засведчыць ім, каб і яны не прыйшлі ў гэтае месца пакуты. Абрагам адказаў: У іх ёсць Майсей і прарокі, няхай слухаюцца іх. А ён сказаў: Не, ойча Абрагаме, толькі калі хтосьці з мёртвых прыйдзе да іх, пакаюцца. Тады Абрагам сказаў яму: Калі Майсея і прарокаў не слухаюцца, то, калі хто і ўваскрэсне з мёртвых, не павераць.

Гэта слова Пана.

Пятніца другога тыдня Вялікага посту

ПЕРШАЕ ЧЫТАННЕ (Быц 37, 3–4. 12–13а. 17b–28)

Вось ідзе той, які бачыць сны. Хадземце цяпер і заб’ём яго

Чытанне кнігі Быцця.

Ізраэль любіў Юзафа больш за ўсіх сваіх сыноў, бо ён быў сынам, народжаным у ягонай старасці. І зрабіў яму доўгую рознакаляровую вопратку. Браты ж ягоныя ўбачылі, што бацька іхні любіць яго больш за ўсіх братоў ягоных, і ўзненавідзелі яго так, што не маглі нават спакойна размаўляць з ім.

І пайшлі браты ягоныя пасвіць статкі бацькі свайго ў Сіхем. Ізраэль жа сказаў Юзафу: Ці не пасвяць браты твае ў Сіхеме? Ідзі, я пасылаю цябе да іх. І пайшоў Юзаф за сваімі братамі, і знайшоў іх у Датаіне.

Яны ўбачылі яго здалёк і, перш чым ён наблізіўся да іх, змовіліся забіць яго. Яны гаварылі адзін аднаму: Вось ідзе той, які бачыць сны. Хадземце цяпер і заб’ём яго, і кінем яго ў якую-небудзь яму, і скажам: Дзікі звер з’еў яго. Тады паглядзім, што будзе з ягонымі снамі.

Калі пачуў гэта Рубэн, выратаваў яго з рук іхніх, кажучы: Не будзем губіць жыцця ягонага. І сказаў ім Рубэн: Не пралівайце крыві, але кіньце яго ў гэту яму, што ў пустыні, і не падымайце на яго сваіх рук. А сказаў гэта, таму што хацеў выратаваць яго з рук іхніх і вярнуць ягонаму бацьку.

Калі ж Юзаф прыйшоў да сваіх братоў, яны знялі з Юзафа шаты, рознакаляровую вопратку, якая была на ім. Пасля схапілі яго і кінулі ў яму. Яма ж была пустая, і ў ёй не было вады.

Пасля селі з’есці хлеба. І падняўшы вочы свае, убачылі караван ізмаэлітаў, якія ішлі з Гілеаду, і вярблюдаў іхніх, якія неслі жывіцу, бальзам і ладан. Ішлі яны ў Егіпет. Тады сказаў Юда братам сваім: Якая карысць нам, калі мы заб’ём брата свайго і схаваем ягоную кроў? Хадземце, прададзім яго ізмаэлітам і не будзем падымаць на яго сваіх рук, бо гэта брат наш і наша цела. І браты паслухаліся яго.

Калі мадыянскія купцы праходзілі побач, яны выцягнулі Юзафа з ямы і прадалі яго ізмаэлітам за дваццаць срэбранікаў, а тыя павялі Юзафа ў Егіпет.

Гэта слова Божае.

РЭСПАНСАРЫЙНЫ ПСАЛЬМ (Пс 105 (104), 16–17. 18–19. 20–21, Р.: 5а)

Рэфрэн: Памятайце пра цуды, якія ўчыніў Пан.

16. Пан выклікаў голад на зямлі *

і знішчыў увесь хлеб.

17. Паслаў перад імі чалавека: *

Юзафа, якога прадалі ў няволю.

Рэфрэн: Памятайце пра цуды, якія ўчыніў Пан.

18. Кайданамі сціснулі ягоныя ногі, *

жалезам скавалі ягоную душу,

19. пакуль не збылося ягонае слова, *

ачысціла яго слова Пана.

Рэфрэн: Памятайце пра цуды, якія ўчыніў Пан.

20. Паслаў кароль — і адпусцілі яго, *

вызваліў яго валадар народаў.

21. Паставіў яго гаспадаром свайго дому, *

кіраўніком усёй сваёй маёмасці.

Рэфрэн: Памятайце пра цуды, якія ўчыніў Пан.

СПЕЎ ПЕРАД ЕВАНГЕЛЛЕМ (Ян 3, 16)

Акламацыя: Хвала Табе, слова Божае.

Так палюбіў Бог свет, што аддаў Сына свайго Адзінароднага,

каб кожны, хто верыць у Яго, меў жыццё вечнае.

Акламацыя: Хвала Табе, слова Божае.

ЕВАНГЕЛЛЕ (Мц 21, 33–43. 45–46)

Гэта спадкаемца. Хадземце, заб’ём яго

+ Чытанне святога Евангелля паводле Лукі.

У той час:

Езус сказаў першасвятарам і старэйшынам народа: Паслухайце іншую прыпавесць: Быў адзін гаспадар дому, які пасадзіў вінаграднік, абнёс яго агароджаю, вычасаў у ім давіла, пабудаваў вежу і, аддаўшы яго вінаградарам, адышоў. Калі ж наблізіўся час збіраць ураджай, ён паслаў слугаў сваіх да вінаградараў, каб забраць плады свае. А вінаградары, схапіўшы слугаў ягоных, аднаго пабілі, другога забілі, а іншага закідалі камянямі. Ён зноў паслаў яшчэ больш слугаў, і з імі ўчынілі тое самае. Урэшце ён паслаў да іх свайго сына, кажучы: Пасаромеюцца сына майго. Але вінаградары, убачыўшы сына ягонага, сказалі адзін аднаму: Гэта спадкаемца. Хадземце, заб’ём яго і завалодаем спадчынай ягонай. І, схапіўшы яго, выкінулі з вінаградніку і забілі. Калі ж прыйдзе гаспадар вінаградніку, што зробіць ён з гэтымі вінаградарамі? Кажуць Яму: Злодзеяў гэтых пакарае ліхою смерцю, а вінагараднік аддасць іншым вінаградарам, якія будуць аддаваць яму плады ў адпаведны час. Езус кажа ім: Няўжо ж вы ніколі не чыталі ў Пісаннях: Той камень, які адкінулі будаўнікі, стаўся галавою вугла; праз Пана гэта сталася і дзіўнае ў вачах нашых.

Таму кажу вам, што адымецца ў вас Валадарства Божае і дадзена будзе народу, які прынясе плады яго.

Калі першасвятары і фарысеі пачулі Ягоныя прыпавесці, зразумелі, што Ён гаворыць пра іх. І намагаліся схапіць Яго, але баяліся людзей, бо тыя лічылі Яго прарокам.

Гэта слова Пана.

Субота другога тыдня Вялікага посту

ПЕРШАЕ ЧЫТАННЕ (Міх 7, 14–15. 18–20)

Кіне ў марскія глыбіні ўсе нашыя грахі

Чытанне кнігі прарока Міхея.

Пасві народ Твой, Пане, кіем Тваім, авечак спадчыны Тваёй, якія жывуць адны ў лесе, сярод Кармэлю. Няхай яны пасвяцца ў Басане і Гілеадзе, як у ранейшыя часы. Як у дні выйсця Твайго з зямлі егіпецкай пакажы нам цуды.

Які ёсць Бог, падобны да Цябе; які прабачае беззаконні і даруе правіны рэшты спадчыны сваёй? Ён не захоўвае навекі гнеў свой, бо ў міласэрнасці ўпадабанне Яго.

Ён зноў злітуецца над намі, сатрэ нашыя беззаконні і кіне ў марскія глыбіні ўсе нашыя грахі. Ты праявіш вернасць Якубу, міласэрнасць да Абрагама, як пакляўся бацькам нашым у даўнія часы.

Гэта слова Божае.

РЭСПАНСАРЫЙНЫ ПСАЛЬМ (Пс 103 (102), 1–2. 3–4. 9–10. 11–12, Р.: 8а)

Рэфрэн: Міласэрны ёсць Пан і ласкавы.

1. Благаславі, душа мая, Пана, *

і ўсё нутро маё, імя Яго святое.

2. Благаславі, душа мая, Пана *

і не забывай пра ўсе Яго дабрадзействы.

Рэфрэн: Міласэрны ёсць Пан і ласкавы.

3. Ён адпускае ўсе беззаконні твае *

і вылечвае ўсе твае хваробы.

4. Ён жыццё тваё ратуе ад загубы, *

літасцю і міласэрнасцю цябе карануе.

Рэфрэн: Міласэрны ёсць Пан і ласкавы.

9. Не злуецца вечна *

і не палае гневам навекі.

10. Не чыніць з намі паводле  грахоў нашых *

і не адплачвае паводле правінаў нашых.

Рэфрэн: Міласэрны ёсць Пан і ласкавы.

11. Бо, як высока ўзносіцца неба над зямлёю, *

настолькі вялікая міласэрнасць Пана да тых, хто Яго баіцца.

12. Як далёка ўсход ад захаду, *

так аддаліў ад нас Ён нашыя правіны.

Рэфрэн: Міласэрны ёсць Пан і ласкавы.

СПЕЎ ПЕРАД ЕВАНГЕЛЛЕМ (Лк 15, 18)

Акламацыя: Хвала Табе, слова Божае.

Устану і пайду да бацькі майго, і скажу яму:

Ойча, я зграшыў супраць неба і перад табою.

Акламацыя: Хвала Табе, слова Божае.

ЕВАНГЕЛЛЕ (Лк 15, 1–3. 11–32)

Гэты брат твой быў мёртвы і ажыў

+ Чытанне святога Евангелля паводле Лукі.

У той час:

Набліжаліся да Езуса ўсе мытнікі і грэшнікі, каб паслухаць Яго. А фарысеі і кніжнікі наракалі, кажучы: Ён прымае грэшнікаў і есць з імі.

Але Езус расказаў фарысеям і кніжнікам наступную прыпавесць, кажучы:

У аднаго чалавека было два сыны. Малодшы з іх сказаў бацьку: Ойча, дай належную мне частку маёмасці. І той падзяліў паміж імі маёмасць. Праз некалькі дзён малодшы сын забраў усё і ад’ехаў у далёкі край, і там растраціў сваю маёмасць, жывучы распусна.

А калі ён аддаў усё, настаў вялікі голад у тым краі, і ён апынуўся ў нястачы. Тады пайшоў і наняўся да аднаго жыхара гэтага краю, а той паслаў яго на свае палі пасвіць свіней. Ён жадаў напоўніць жывот свой стручкамі, што елі свінні, але ніхто не даваў іх яму.

Апамятаўшыся, ён сказаў: Колькі наймітаў у бацькі майго маюць удосталь хлеба, а я гіну тут з голаду. Устану і пайду да бацькі майго, і скажу яму: Ойча, я зграшыў супраць неба і перад табою. Я ўжо не варты называцца тваім сынам. Прымі мяне як аднаго з наймітаў тваіх. І ён ўстаў, і пайшоў да свайго бацькі.

А калі быў яшчэ далёка, убачыў яго бацька ягоны, і зжаліўся, і, пабегшы, кінуўся яму на шыю, і пацалаваў яго. А сын сказаў яму: Ойча, зграшыў я супраць неба і перад табою. Я ўжо не варты называцца тваім сынам.

Бацька ж сказаў слугам сваім: Прынясіце хутчэй найлепшую вопратку і апраніце яго, і дайце пярсцёнак на руку яго і сандалі на ногі. Прывядзіце адкормленае цяля і зарэжце. Будзем есці і весяліцца, бо гэты сын мой быў памерлы і ажыў, прапаў і знайшоўся. І пачалі весяліцца.

А старэйшы сын ягоны быў на полі. І калі, вяртаючыся, падышоў да дому, пачуў музыку і танцы. Паклікаўшы аднаго са слугаў, спытаўся: Што гэта такое. Той адказаў яму: Брат твой вярнуўся, і бацька твой зарэзаў адкормленае цяля, бо атрымаў яго назад здаровым.

Ён разгневаўся і не хацеў уваходзіць. Тады выйшаў бацька ягоны і пачаў прасіць яго. Але ён адказаў бацьку: Вось я столькі гадоў служу табе і ніколі не парушыў загаду твайго, але ты ніколі не даў мне нават казляня, каб я павесяліўся з маімі сябрамі. А калі вярнуўся гэты сын твой, які змарнаваў тваю маёмасць з распусніцамі, ты зарэзаў для яго адкормленае цяля.

Ён жа адказаў яму: Дзіця, ты заўсёды са мною, і ўсё маё — тваё. А цешыцца і весяліцца трэба было таму, што гэты брат твой быў мёртвы і ажыў, прапаў і знайшоўся.

Гэта слова Пана.

ІII НЯДЗЕЛЯ ВЯЛІКАГА ПОСТУ

Год А

ПЕРШАЕ ЧЫТАННЕ (Зых 17, 3–7)

Дай нам вады, каб мы пілі

Чытанне кнігі Зыходу.

У тыя дні:

Народ прагнуў вады і наракаў на Майсея, кажучы: Навошта гэта ты вывеў нас з Егіпта? Каб замучыць смагаю нас, і дзяцей нашых, і статкі нашыя?

І ўсклікнуў Майсей да Пана, кажучы: Што зраблю я народу гэтаму? Яшчэ крыху, і ўкамянуюць мяне. І сказаў Пан Майсею: Прайдзі перад народам, і вазьмі з сабою некаторых са старэйшын Ізраэля, і кій твой, якім ударыў ты Ніл, вазьмі ў руку тваю, і ідзі. Вось Я стану перад табою на скале ў Гарэбе, і ты ўдарыш у скалу, і выйдзе з яе вада, і народ будзе піць. І зрабіў так Майсей на вачах старэйшын Ізраэля. І назваў тое месца Маса і Мэрыба з прычыны сваркі сыноў Ізраэля і выпрабавання імі Пана, калі казалі: Ці ёсць Пан сярод нас, ці няма?

Гэта слова Божае.

РЭСПАНСАРЫЙНЫ ПСАЛЬМ (Пс 95 (94), 1–2. 6–7аb. 7c–9, Р.: 8)

Рэфрэн: Не рабіце жорсткімі сэрцы вашыя.

1. Прыйдзіце, заспяваем Пану, *

усклікнем Богу, скале нашага збаўлення.

2. Станем з падзякаю перад абліччам Ягоным, *

у песнях усклікнем Яму.

Рэфрэн: Не рабіце жорсткімі сэрцы вашыя.

6. Прыйдзіце, паклонімся і ўпадзём, *

укленчым перад Панам, які нас стварыў.

7. Бо Ён — наш Бог, *

а мы — народ Ягонай пашы і авечкі Ягонай рукі.

Рэфрэн: Не рабіце жорсткімі сэрцы вашыя.

О, каб вы паслухалі сёння Ягоны голас: †

8. Не рабіце жорсткімі сэрцы вашыя, як у Мэрыбе, *

як на пустыні ў дзень Масы,

9. дзе Мяне спакушалі айцы вашыя, *

выпрабоўвалі Мяне, хоць і бачылі справы мае.

Рэфрэн: Не рабіце жорсткімі сэрцы вашыя.

ДРУГОЕ ЧЫТАННЕ (Рым 5, 1–2. 5–8)

Любоў Божая вылілася ў сэрцы нашыя праз Духа Святога, які дадзены нам

Чытанне Паслання святога апостала Паўла да Рымлянаў.

Браты:

Апраўданыя паводле веры, мы маем мір з Богам праз Пана нашага Езуса Хрыста, праз якога, дзякуючы веры, мы атрымалі доступ да той ласкі, у якой трываем; і  мы ганарымся надзеяй на славу Божую.

А надзея не асароміць, таму што любоў Божая вылілася ў сэрцы нашыя праз Духа Святога, які дадзены нам. Калі мы былі яшчэ слабымі, Хрыстус у вызначаны час памёр за бязбожных. Бо наўрад ці нехта памрэ за праведніка? Можа за добрага чалавека нехта і адважыцца памерці. Бог даказвае сваю любоў да нас тым, што Хрыстус памёр за нас, калі мы былі яшчэ грэшнікамі.

Гэта слова Божае.

СПЕЎ ПЕРАД ЕВАНГЕЛЛЕМ (пар. Ян 4, 42. 15)

Акламацыя: Хвала Табе, слова Божае.

Пане, Ты сапраўдны Збаўца свету,

дай мне жывой вады, каб нам не прагнуць.

Акламацыя: Хвала Табе, слова Божае.

ЕВАНГЕЛЛЕ (Ян 4, 5–15. 19b–26. 39а. 40–42)

Крыніца вады, якая цячэ ў жыццё вечнае

+ Чытанне святога Евангелля паводле Яна.

У той час:

Прыйшоў Езус ў самарыйскі горад, званы Сіхар, блізка да надзелу зямлі, які даў Якуб сыну свайму Юзафу. Была там студня Якуба. Езус жа, стомлены дарогай, сеў пры студні. Было каля шостай гадзіны. Вось прыходзіць жанчына з Самарыі зачарпнуць вады. Езус кажа ёй: Дай Мне піць. Вучні ж Ягоныя адышлі ў горад купіць ежы.

Жанчына самаранка кажа Яму: Як Ты, юдэй, просіш піць у мяне, самаранкі? (Бо юдэі не маюць зносін з самаранамі.) Езус сказаў ёй у адказ: Калі б ты ведала дар Божы і хто кажа табе «дай мне піць», то сама прасіла б у Яго, і Ён бы даў табе жывой вады. Жанчына кажа Яму: Пане, у цябе і зачарпнуць няма чым, а студня глыбокая; адкуль жа ў Цябе вада жывая? Няўжо ты большы ад айца вашага Якуба, які даў нам гэтую студню і сам з яе піў, і дзеці яго, і статкі яго? Езус сказаў ёй у адказ: Кожны, хто п’е гэтую ваду, зноў запрагне, а хто будзе піць ваду, якую Я дам яму, не запрагне навекі, але вада, якую дам яму, стане ў ім крыніцай вады, якая цячэ ў жыццё вечнае.

Жанчына кажа Яму: Дай мне гэтай вады, каб я не мела больш прагі і не прыходзіла сюды чэрпаць. Пане, я бачу, што Ты прарок. Бацькі нашыя пакланяліся на гэтай гары, а вы кажаце, што месца, дзе трэба пакланяцца, у Ерузалеме.

Езус кажа ёй: Павер мне, жанчына, што надыходзіць час, калі ні на гэтай гары, ні ў Ерузалеме будзеце пакланяцца Айцу. Вы пакланяецеся таму, чаго не ведаеце. Мы пакланяемся таму, што ведаем, бо збаўленне — ад юдэяў. Але надыходзіць час, і цяпер ўжо ёсць, калі праўдзівыя вызнаўцы будуць пакланяцца Айцу ў Духу і праўдзе. І такіх вызнаўцаў шукае сабе Айцец. Бог ёсць Духам, і тыя, хто пакланяецца Яму, павінны пакланяцца ў Духу і праўдзе.

Жанчына кажа Яму: Я ведаю, што прыйдзе Месія, які завецца Хрыстом. Калі Ён прыйдзе, абвесціць нам усё. Езус кажа ёй: Гэта Я, які гавару з табою.

Шмат самаранаў з горада гэтага паверыла ў Яго дзякуючы слову жанчыны, якая сведчыла, кажучы: Расказаў мне ўсё, што я рабіла. Таму, калі прыйшлі да Яго самаране, прасілі Яго застацца з імі. І Ён заставаўся там два дні. І яшчэ больш людзей паверыла дзякуючы слову Ягонаму. А жанчыне казалі: Мы верым ўжо не дзеля твайго апавядання, бо мы самі пачулі і ведаем, што Ён сапраўды Збаўца свету.

Гэта слова Пана.

ІII НЯДЗЕЛЯ ВЯЛІКАГА ПОСТУ

Год В

ПЕРШАЕ ЧЫТАННЕ, ДАЎЖЭЙШАЕ (Зых 20, 1–17)

[перайсці да карацейшага]

Закон быў дадзены праз Майсея

Чытанне кнігі Зыходу.

У тыя дні:

Сказаў Бог усе гэтыя словы:

Я – Пан Бог твой, які вывеў цябе з зямлі егіпецкай, з дому няволі.

Не май іншых багоў, апроч Мяне.

Не рабі сабе ніякай выявы ідала і падабенства таго, што ўверсе на небе, што ўнізе на зямлі і што ў водах пад зямлёю.

Не пакланяйся ім і не ўшаноўвай іх. Бо Я Пан Бог твой, Бог зайздросны, які карае дзяцей за беззаконне бацькоў да трэцяга і чацвёртага пакалення тых, хто ненавідзіць Мяне. Але Я выяўляю міласэрнасць да тысяч пакаленняў тых, хто любіць Мяне і захоўвае запаведзі Мае.

Не ўжывай імя Пана Бога твайго дарэмна, бо Пан не пакіне без пакарання таго, хто ўжывае імя Ягонае дарэмна.

Памятай пра дзень шабату, каб свяціць яго. Шэсць дзён будзеш працаваць і рабіць усе працы свае, а сёмы дзень, шабат, для Пана Бога твайго; не рабі ніякай працы ні ты, ні сын твой, ні дачка твая, ні твой нявольнік, ні твая нявольніца, ні жывёла твая, ні чужынец, які знаходзіцца ў брамах тваіх. Бо за шэсць дзён учыніў Пан неба і зямлю, і мора, і ўсё, што ў іх, і на сёмы дзень адпачыў. Таму благаславіў Пан дзень шабату і асвяціў яго.

Шануй бацьку свайго і маці сваю, каб доўга жыць на зямлі, якую Пан Бог твой дасць табе.

Не забівай.

Не чужалож.

Не  крадзі.

Не сведчы фальшыва супраць бліжняга свайго.

Не пажадай дому бліжняга свайго; не пажадай ні жонкі яго, ні ягонага нявольніка, ні ягонай нявольніцы, ні вала ягонага, ні асла ягонага – нічога, што належыць яму.

Гэта слова Божае.

ПЕРШАЕ ЧЫТАННЕ, КАРАЦЕЙШАЕ (Зых 20, 1-3. 7-8. 12-17)

Закон быў дадзены праз Майсея

Чытанне кнігі Зыходу.

У тыя дні:

Сказаў Бог усе гэтыя словы:

Я — Пан Бог твой, які вывеў цябе з зямлі егіпецкай, з дому няволі.

Не май іншых багоў, апроч Мяне.

Не ўжывай імя Пана Бога твайго дарэмна, бо Пан не пакіне без пакарання таго, хто ўжывае імя Ягонае дарэмна.

Памятай пра дзень шабату, каб свяціць яго.

Шануй бацьку свайго і маці сваю, каб доўга жыць на зямлі, якую Пан Бог твой дасць табе.

Не забівай.

Не чужалож.

Не  крадзі.

Не сведчы фальшыва супраць бліжняга свайго.

Не пажадай дому бліжняга свайго; не пажадай ні жонкі яго, ні ягонага нявольніка, ні ягонай нявольніцы, ні вала ягонага, ні асла ягонага — нічога, што належыць яму.

Гэта слова Божае.

РЭСПАНСАРЫЙНЫ ПСАЛЬМ (Пс 19 (18), 8. 9. 10. 11, Р.: Ян 6, 68с)

Рэфрэн: Пане, Ты маеш словы вечнага жыцця.

8. Закон Пана дасканалы, *

умацоўвае душу,

сведчанне Пана вернае, *

яно дае мудрасць простым.

Рэфрэн: Пане, Ты маеш словы вечнага жыцця.

9. Загады Пана справядлівыя *

і радуюць сэрца;

наказ Пана ясны, *

прасвятляе вочы.

Рэфрэн: Пане, Ты маеш словы вечнага жыцця.

10. Боязь Божая беззаганная *

і вечна трывае;

прысуды Пана праўдзівыя *

і ўсе справядлівыя.

Рэфрэн: Пане, Ты маеш словы вечнага жыцця.

11. Больш каштоўныя, чым золата, *

чым мноства чыстага золата,

і саладзейшыя за мёд *

і сок сотавы.

Рэфрэн: Пане, Ты маеш словы вечнага жыцця.

ДРУГОЕ ЧЫТАННЕ (1 Кар 1, 22–25)

Мы ж абвяшчаем Хрыста ўкрыжаванага, які для юдэяў — прычына ўпадку, а для тых, хто пакліканы, — Божая мудрасць

Чытанне Першага паслання святога апостала Паўла да Карынцянаў.

Браты:

Юдэі патрабуюць знакаў, а грэкі шукаюць мудрасці. Мы ж абвяшчаем Хрыста ўкрыжаванага, які для юдэяў — прычына ўпадку, для язычнікаў — глупства, а для тых, хто пакліканы, і юдэяў, і грэкаў — Ён Хрыстус, Божая моц і Божая мудрасць. Бо неразумнае ў Бога разумнейшае за людзей, а слабое ў Бога мацнейшае за людзей.

Гэта слова Божае.

СПЕЎ ПЕРАД ЕВАНГЕЛЛЕМ (Ян 3, 16)

Акламацыя: Хвала Табе, слова Божае.

Так палюбіў Бог свет, што аддаў Сына свайго Адзінароднага,

каб кожны, хто верыць у Яго, меў жыццё вечнае.

Акламацыя: Хвала Табе, слова Божае.

ЕВАНГЕЛЛЕ (Ян 2, 13–25)

Зруйнуйце святыню гэтую, і Я за тры дні ўзнясу яе

+ Чытанне святога Евангелля паводле Яна.

Набліжалася юдэйская Пасха, і Езус прыйшоў у Ерузалем. І знайшоў у святыні тых, хто прадаваў валоў, авечак і галубоў, і мянялы сядзелі там. І зрабіў бізун з вяровак і павыганяў усіх са святыні, а таксама авечак і валоў, грошы мянялаў парассыпаў, а сталы папераварочваў. А прадаўцам галубоў сказаў: Забярыце гэта адсюль і не рабіце дому Айца Майго домам гандлю. І прыгадалі вучні Ягоныя, што напісана: Клопат аб доме Тваім з’ядае Мяне.

На гэта юдэі сказалі Яму ў адказ: Які знак пакажаш нам, што можаш гэтак рабіць? Езус сказаў ім у адказ: Зруйнуйце святыню гэтую, і Я за тры дні  ўзнясу яе.

І сказалі юдэі: Гэтая святыня будавалася сорак шэсць гадоў, а Ты ўзнясеш яе за тры дні?

Казаў жа Ён пра святыню цела свайго. І калі Ён уваскрос з мёртвых, то вучні Ягоныя ўспомнілі, што Ён казаў гэта, і паверылі Пісанню і слову, якое казаў Езус.

І калі Ён быў у Ерузалеме на свяце Пасхі, многія, убачыўшы ўчыненыя Ім цуды, паверылі ў імя Ягонае. Але сам Езус не давяраўся ім, бо сам ведаў усіх і не меў патрэбы, каб хто сведчыў пра чалавека, бо сам ведаў, што было ў чалавеку.

Гэта слова Пана.

ІІI НЯДЗЕЛЯ ВЯЛІКАГА ПОСТУ

Год С

ПЕРШАЕ ЧЫТАННЕ (Зых 3, 1–8а. 13–15)

ЯКІ ЁСЦЬ паслаў мяне да вас

Чытанне кнігі Зыходу.

У тыя дні:

Майсей пасвіў авечак цесця свайго Етры, святара мадыянскага. І завёў  ён авечак далёка ў пустыню, і прыйшоў да Гарэба, Божай гары. І з’явіўся яму Анёл Пана ў полымі агню з сярэдзіны цярновага куста. І бачыў ён, як куст палаў агнём, але не згараў.

І сказаў Майсей: Падыду я бліжэй і пагляджу на гэтую вялікую з’яву: чаму куст не згарае. Убачыў Пан, што ён наблізіўся, каб паглядзець, і паклікаў яго з сярэдзіны куста, кажучы: Майсей, Майсей.

Той адказаў: Вось я.

І сказаў Бог: Не набліжайся сюды, здымі абутак з ног тваіх, бо месца, на якім ты стаіш, гэта святая зямля. І сказаў яшчэ: Я — Бог айца твайго, Бог Абрагама, Бог Ісаака, Бог Якуба.

І схаваў Майсей твар свой, таму што баяўся паглядзець на Бога.

І сказаў Пан: Я добра бачыў пакуты народа Майго ў Егіпце, Я чуў крык ягоны з-за прыгнятальнікаў яго. Я ведаю яго цярпенні. Таму сышоў Я, каб вызваліць яго з рук егіпцянаў і вывесці яго з гэтай зямлі ў зямлю добрую і прасторную, дзе сочыцца малако і мёд.

І сказаў Майсей Богу: Вось я прыйду да сыноў Ізраэля і скажу ім: Бог айцоў вашых паслаў мяне да вас. А калі яны спытаюцца ў мяне: Якое ў Яго імя? Што адказаць мне ім? Тады сказаў Бог Майсею: Я ЁСЦЬ, ЯКІ ЁСЦЬ. І сказаў: Так скажаш сынам Ізраэля: ЯКІ ЁСЦЬ паслаў мяне да вас.

І гаварыў далей Бог Майсею: Так скажаш сынам Ізраэля: Пан Бог айцоў вашых, Бог Абрагама, Бог Ісаака і Бог Якуба паслаў мяне да вас. Гэта імя Маё навекі і гэта напамін пра Мяне з пакалення ў пакаленне.

Гэта слова Божае.

РЭСПАНСАРЫЙНЫ ПСАЛЬМ (Пс 103 (102), 1–2. 3–4. 6–7. 8 і 11, Р.: 8а)

Рэфрэн: Міласэрны ёсць Пан і ласкавы.

5. Благаславі, душа мая, Пана, *

і ўсё нутро маё, імя Яго святое.

6. Благаславі, душа мая, Пана *

і не забывай пра ўсе Яго дабрадзействы.

Рэфрэн: Міласэрны ёсць Пан і ласкавы.

7. Ён адпускае ўсе беззаконні твае *

і вылечвае ўсе твае хваробы.

8. Ён жыццё тваё ратуе ад загубы, *

літасцю і міласэрнасцю цябе карануе.

Рэфрэн: Міласэрны ёсць Пан і ласкавы.

6. Пан здзяйсняе справядлівасць *

і правасуддзе для ўсіх прыгнечаных.

7. Ён паказаў шляхі свае Майсею, *

сынам Ізраэля — дзеі свае.

Рэфрэн: Міласэрны ёсць Пан і ласкавы.

8. Міласэрны ёсць Пан і ласкавы, *

доўгацярплівы і шматміласцівы.

11. Бо, як высока ўзносіцца неба над зямлёю, *

настолькі вялікая міласэрнасць Пана да тых, хто Яго баіцца.

Рэфрэн: Міласэрны ёсць Пан і ласкавы.

ДРУГОЕ ЧЫТАННЕ (1 Кар 10, 1–6. 10–12)

Жыццё народа і Майсея ў пустыні напісана дзеля павучэння нам

Чытанне Першага паслання святога апостала Паўла да Карынцянаў.

Не хачу, браты, каб вы не ведалі, што айцы нашыя ўсе былі пад воблакам, усе прайшлі праз мора, усе хрысціліся за Майсеем у воблаку і ў моры, усе елі тую самую духоўную ежу, усе пілі той самы духоўны напой, бо пілі з духоўнай скалы, што спадарожнічала ім, а скалою быў Хрыстус. Аднак большасць з іх не ўпадабаў Бог, таму яны былі загублены ў пустыні.

Гэта адбылося як прыклад для нас, каб мы не пажадалі благога, як жадалі яны. Не наракайце, як некаторыя з іх наракалі і загінулі ад згубіцеля.

Усё гэта здарылася з імі як прыклад на будучыню, бо напісана дзеля павучэння нам, якім выпала жыць у канцы вякоў. Таму, калі некаму здаецца, што ён стаіць, няхай глядзіць, каб не ўпасці.

Гэта слова Божае.

СПЕЎ ПЕРАД ЕВАНГЕЛЛЕМ (Мц 4, 17)

Акламацыя: Хвала Табе, слова Божае.

Пакайцеся, — кажа Пан, —

бо наблізілася Валадарства Нябеснае.

Акламацыя: Хвала Табе, слова Божае.

ЕВАНГЕЛЛЕ (Лк 13, 1–9)

Калі не пакаецеся, усе таксама загінеце

+ Чытанне святога Евангелля паводле Лукі.

У той час прыйшлі некаторыя і расказалі Езусу пра галілеян, кроў якіх Пілат змяшаў з іх ахвярамі. Езус адказаў ім на гэтае: Думаце, што гэтыя галілеяне былі большымі грэшнікамі за ўсіх галілеян, бо так пацярпелі? Не. Кажу вам, але калі не пакаецеся, усе таксама загінеце. Думаеце, што тыя васемнаццаць, на якіх звалілася сілаамская вежа і забіла іх, былі больш вінаватыя за ўсіх людзей, якія жылі ў Ерузалеме? Не. Але кажу вам, калі не пакаецеся ўсе таксама загінеце.

І расказаў вось якую прыпавесць: Адзін чалавек меў у вінаградніку сваім пасаджаную смакоўніцу і прыйшоў шукаць плоду на ёй, і не знайшоў. І сказаў вінаградару: Вось я трэці год прыходжу шукаць плоду на гэтай смакоўніцы, і не знаходжу. Ссячы яе. Навошта яна займае зямлю?

Але той сказаў яму ў адказ: Пане, пакінь яе на гэты год. Я абкапаю яе і абкладу ўгнаеннем. Можа, прынясе плод у будучым, а калі не, ссячэш яе.

Гэта слова Пана.

Панядзелак трэцяга тыдня Вялікага посту

ПЕРШАЕ ЧЫТАННЕ (2 Вал 5, 1–15а)

Шмат было пракажоных у Ізраэлі, і ніводзін з іх не быў ачышчаны, апрача Наамана сірыйца (Лк 4, 27)

Чытанне Другой кнігі Валадарстваў.

У тыя дні:

Нааман, кіраўнік войска сірыйскага караля, быў вялікім і паважаным чалавекам у свайго гаспадара, бо праз яго Пан даў перамогу Сірыі. Аднак гэты мужны чалавек быў хворы на праказу.

Аднойчы сірыйцы напалі на зямлю Ізраэля і ўзялі ў палон дзяўчынку, якую аддалі прыслужваць жонцы Наамана. І сказала яна сваёй гаспадыні: О, калі б мой гаспадар стаў перад прарокам, які ў Самарыі, той бы адразу вылечыў яго ад праказы ягонай.

Тады Нааман прыйшоў да свайго гаспадара і сказаў, што так і так гаварыла дзяўчынка з зямлі Ізраэля. І сказаў сірыйскі кароль: Ідзі, я пашлю ліст да караля Ізраэля.

Ён пайшоў і ўзяў з сабою дзесяць талантаў срэбра, шэсць тысяч залатых шэкеляў і дзесяць змен вопраткі. А каралю Ізраэля прынёс ліст з наступнымі словамі: Калі атрымаеш гэты ліст, ведай, што я паслаў да цябе Наамана, слугу майго, каб ты вылечыў яго ад праказы ягонай.

Калі кароль Ізраэля прачытаў гэты ліст, ён раздзёр шаты свае і сказаў: Хіба я Бог, каб забіваць і ажыўляць, што ён пасылае да мяне лячыць чалавека ад праказы? Таму ведайце і глядзіце: ён шукае зачэпкі супраць мяне.

Калі Елісей, чалавек Божы, пачуў тое, што кароль раздзёр свае шаты, паслаў да яго сказаць: Чаму раздзёр ты шаты свае? Няхай ён прыйдзе да мяне і даведаецца, што ёсць у Ізраэлі прарок.

Тады прыехаў Нааман са сваімі коньмі і калясніцамі і стаў перад дзвярыма дому Елісея. І паслаў Елісей да яго пасланца сказаць: Ідзі і абмыйся сем разоў у Ярдане, і загоіцца цела тваё, і будзеш ачышчаны.

Нааман разгневаўся і адышоў, кажучы: Я думаў, што ён сапраўды выйдзе да мяне, і стане, і пакліча імя Пана Бога свайго, і дакранецца рукою сваёй да пракажонага месца, і вылечыць мяне. Ці ж Абана і Фарфар, дамаскія рэкі, не лепшыя за ўсе воды Ізраэля? Ці не магу я абмыцца ў іх і быць ачышчаным? Калі ж ён развярнуўся і пайшоў з абурэннем, ягоныя слугі наблізіліся да яго і сказалі: Гаспадару наш, калі б прарок сказаў табе зрабіць вялікую рэч, ты напэўна б зрабіў? Дык зрабі тым больш, калі ён кажа табе “абмыйся, і будзеш ачышчаны”.

Тады пайшоў Нааман і акунуўся сем разоў у Ярдан, як казаў яму чалавек Божы, і цела ягонае стала як цела дзіцяці, і ён быў ачышчаны.

І вярнуўся да чалавека Божага з усёй сваёй світай, прыйшоў і стаў перад ім, кажучы: Вось я пазнаў, што няма Бога на ўсёй зямлі, як толькі ў Ізраэлі.

Гэта слова Божае.

РЭСПАНСАРЫЙНЫ ПСАЛЬМ (Пс 42 (41), 2–3; Пс 43 (42), 3. 4, Р.: Пс 42 (41), 3а)

Рэфрэн: Душа мая прагне Бога жывога.

2. Як лань прагне вады з патоку, *

так душа мая прагне Цябе, Божа.

3. Душа мая прагне Бога, Бога жывога, *

калі я пайду і з'яўлюся перад Божым абліччам?

Рэфрэн: Душа мая прагне Бога жывога.

3. Пашлі святло Тваё і Тваю праўду, *

няхай яны скіроўваюць мяне

і прывядуць на Тваю святую гару *

і да Твайго жылля.

Рэфрэн: Душа мая прагне Бога жывога.

4. Я прыйду да Божага алтара, *

да Бога радасці і вяселля майго,

і буду славіць Цябе на арфе, *

Божа, мой Божа.

Рэфрэн: Душа мая прагне Бога жывога.

СПЕЎ ПЕРАД ЕВАНГЕЛЛЕМ (пар. Пс 130 (129), 5 і 7)

Акламацыя: Хвала Табе, слова Божае.

Спадзяюся на Пана, давяраю Яго слову,

бо ў Яго міласэрнасць і шчодрае адкупленне.

Акламацыя: Хвала Табе, слова Божае.

ЕВАНГЕЛЛЕ (Лк 4, 24–30)

Езус, як Ілля і Елісей, не быў пасланы толькі да юдэяў

+ Чытанне святога Евангелля паводле Лукі.

Калі Езус прыйшоў у Назарэт, Ён звярнуўся да людзей у сінагозе: Сапраўды кажу вам: ніводзін прарок не з’яўляецца пажаданым на сваёй бацькаўшчыне. Па праўдзе кажу вам: шмат ўдоваў было ў Ізраэлі ў дні Іллі, калі замкнёным было неба тры гады і шэсць месяцаў, так што быў вялікі голад па ўсёй зямлі. І да ніводнай з іх не быў пасланы Ілля, а толькі да аўдавелай жанчыны ў Сарэпту Сідонскую. Шмат таксама было пракажоных у Ізраэлі ў часы прарока Елісея, і ніводзін з іх не быў ачышчаны, апрача Наамана сірыйца.

Пачуўшы гэта, усе ў сінагозе напоўніліся гневам і, устаўшы, выгналі Яго прэч з горада, і павялі на вяршыню гары, на якой быў пабудаваны іх горад, каб скінуць Яго.

Але Ён, прайшоўшы паміж іх, адышоў.

Гэта слова Пана.

Аўторак трэцяга тыдня Вялікага посту

ПЕРШАЕ ЧЫТАННЕ (Дан 3, 25. 34–43)

Са скрушанай душою і пакорным духам мы будзем прынятыя

Чытанне кнігі прарока Даніэля.

У тыя дні:

Устаў прарок Азарыя і так маліўся, адкрыўшы вусны свае і кажучы пасярод агню: Дзеля імя Твайго не пакідай нас назаўсёды і не разрывай Твайго запавету. Не аддаляй ад нас міласэрнасці сваёй дзеля Абрагама, умілаванага Твайго, дзеля слугі Твайго Ісаака і Твайго святога Ізраэля, якім Ты абяцаў памножыць іх патомства, як нябесныя зоркі і як пясок на марскім беразе. Бо мы, Пане, сталі меншымі за іншыя народы. Сёння прыніжаныя мы па ўсёй зямлі за нашыя грахі. І ў гэты час няма ў нас ні кіраўніка, ні прарока, ні правадыра, ні ўсеспалення, ні ахвяры, ні дароў, ні каджэння, ні месца, дзе прынесці першыя плады перад Табою і знайсці Тваю міласэрнасць.

Але са скрушанай душою і пакорным духам мы будзем прынятыя. Як усеспаленне бараноў і валоў, як тысяча тлустых ягнят, такою няхай стане сёння наша ахвяра перад Тваім абліччам, і мы аддана пойдзем за Табою, бо не могуць асаромецца тыя, хто верыць у Цябе.

Цяпер жа мы ідзём за Табою ўсім сэрцам, баімся Цябе і шукаем Твайго аблічча. Не дай нам зведаць сорам, але ўчыні з намі паводле ласкавасці сваёй і паводле міласэрнасці сваёй. Уратуй нас цудамі сваімі і прынясі славу Твайму імені, Пане.

Гэта слова Божае.

РЭСПАНСАРЫЙНЫ ПСАЛЬМ (Пс 25 (24), 4–5ab. 6–7bc. 8–9, Р.: 6а)

Рэфрэн: Узгадай пра міласэрнасць сваю, Пане.

4. Дай спазнаць Твае дарогі, Пане, *

і навучы мяне сцежкам Тваім.

5. Вядзі мяне ў праўдзе Тваёй і навучы, *

бо Ты Бог збаўлення майго.

Рэфрэн: Узгадай пра міласэрнасць сваю, Пане.

6. Узгадай пра міласэрнасць сваю, Пане, *

і пра ласку сваю, бо яны спрадвеку.

7. Памятай пра мяне паводле міласэрнасці Тваёй, *

дзеля вялікай дабрыні Тваёй.

Рэфрэн: Узгадай пра міласэрнасць сваю, Пане.

8. Пан добры і справядлівы, *

таму паказвае грэшнікам шлях.

9. Ён кіруе прыніжанымі ў справядлівасці *

і навучае пакорных шляхам cваім.

Рэфрэн: Узгадай пра міласэрнасць сваю, Пане.

СПЕЎ ПЕРАД ЕВАНГЕЛЛЕМ (Ёэл 2, 12–13)

Акламацыя: Хвала Табе, слова Божае.

Цяпер кажа Пан: звярніцеся да Мяне ўсім сэрцам вашым,

бо Я ласкавы і міласэрны.

Акламацыя: Хвала Табе, слова Божае.

ЕВАНГЕЛЛЕ (Мц 18, 21–35)

Калі не даруеш брату свайму, Айцец не даруе табе

+ Чытанне святога Евангелля паводле Мацвея.

У той час:

Пётр падышоў да Езуса і сказаў Яму: Пане, калі мой брат будзе грашыць супраць мяне, колькі разоў я павінен прабачаць яму? Ці аж сем разоў? Езус адказвае яму: Не кажу табе, што аж сем разоў, але ажно семдзесят сем разоў.

Таму Валадарства Нябеснае падобнае да караля, які захацеў разлічыцца са сваімі слугамі. Калі ён пачаў разлічвацца, прывялі да яго аднаго, які вінен быў яму дзесяць тысячаў талантаў. Паколькі той не меў чым заплаціць, то гаспадар загадаў прадаць яго і жонку, і дзяцей, і ўсё, што ён меў, і заплаціць. Тады, упаўшы, слуга кланяўся перад ім і казаў: Будзь велікадушны да мяне, і ўсё табе аддам. Гаспадар, злітаваўшыся над гэтым слугою, адпусціў яго і дараваў яму доўг. А калі гэты слуга выйшаў, знайшоў аднаго з сабратоў сваіх, які вінен быў яму сто дынараў, і, схапіўшы яго, душыў, кажучы: Аддай мне, што вінен. Тады сабрат яго ўпаў да ног ягоных і маліў яго, кажучы: Будзь велікадушны да мяне, і аддам табе. Але той не захацеў, а пайшоў і пасадзіў яго ў вязніцу, пакуль не аддасць доўгу.

Сабраты яго, убачыўшы, што здарылася, засмуціліся і, прыйшоўшы, расказалі гаспадару свайму ўсё, што cталася. Тады гаспадар ягоны паклікаў яго і сказаў: Нягодны слуга! Увесь твой доўг я дараваў табе, таму што ты папрасіў мяне; ці ж не належала і табе змілавацца над сабратам тваім, як і я змілаваўся над табою? I, разгневаўшыся, гаспадар ягоны аддаў яго мучыцелям, пакуль не верне яму ўсяго доўгу. Так і Айцец Мой Нябесны зробіць вам, калі кожны з вас ад сэрца вашага не даруе брату свайму.

Гэта слова Пана.

Серада трэцяга тыдня Вялікага посту

ПЕРШАЕ ЧЫТАННЕ (Дрг 4, 1. 5–9)

Заклік да захавання загадаў

Чытанне кнігі Другазаконня.

Майсей прамовіў да народа, кажучы:

Цяпер, Ізраэль, слухай пастановы і законы, якія я вучу вас выконваць, каб жылі вы, і ўвайшлі, і атрымалі ў спадчыну зямлю, якую дае вам Пан, Бог айцоў вашых.

Вось я навучыў вас пастановам і законам, як Пан, Бог мой, загадаў мне, каб вы выконвалі іх на зямлі, якою ідзеце авалодаць. Захоўвайце і выконвайце іх, бо гэта — мудрасць вашая і розум ваш перад вачыма народаў, якія, калі пачуюць усе пастановы гэтыя, так скажуць: Толькі гэты народ мудры і разумны, ён вялікі народ. Ці ж ёсць іншы народ вялікі, каб ягоныя багі былі так блізка, як блізкі ёсць Пан, Бог наш, калі б мы ні паклікалі Яго? Ці ж ёсць іншы вялікі народ, які б меў такія справядлівыя пастановы і законы, як ўвесь Закон гэты, што я сёння даю вам?

Аднак сцеражыся і пільнуй душу сваю, каб ты не забыў пра справы, што бачылі вочы твае, і каб яны не выйшлі з твайго сэрца ва ўсе дні жыцця твайго. Ты раскажаш пра іх сынам і ўнукам тваім.

Гэта слова Божае.

РЭСПАНСАРЫЙНЫ ПСАЛЬМ (Пс 147, 12–13. 15–16. 19–20, Р.: 12а)

Рэфрэн: Хвалі, Ерузалем, Пана, твайго Бога.

12. Хвалі, Ерузалем, Пана, *

праслаўляй, Сіён, твайго Бога.

13. Бо Ён умацоўвае засовы брамаў тваіх, *

благаслаўляе сярод цябе сыноў тваіх.

Рэфрэн: Хвалі, Ерузалем, Пана, твайго Бога.

15. Ён пасылае слова сваё на зямлю, *

вельмі хутка ляціць Яго слова.

16. Ён снег дае, быццам воўну, *

сыпле іней, як попел.

Рэфрэн: Хвалі, Ерузалем, Пана, твайго Бога.

19. Ён абвясціў слова сваё Якубу, *

пастановы свае і прысуды Ізраэлю.

20. Ніякаму народу больш так не ўчыніў, *

яны не ведаюць прысудаў Ягоных.

Рэфрэн: Хвалі, Ерузалем, Пана, твайго Бога.

СПЕЎ ПЕРАД ЕВАНГЕЛЛЕМ (пар. Ян 6, 63c, 68c)

Акламацыя: Хвала Табе, слова Божае.

Словы Твае, Пане, ёсць духам і жыццём,

Ты маеш словы жыцця вечнага.

Акламацыя: Хвала Табе, слова Божае.

ЕВАНГЕЛЛЕ (Мц 5, 17–19)

Хто ж выканае і навучыць, той вялікім назавецца ў Валадарстве Нябесным

+ Чытанне святога Евангелля паводле Мацвея.

У той час:

Езус сказаў сваім вучням: Не думайце, што Я прыйшоў адмяніць закон ці прарокаў: не адмяніць прыйшоў Я, але выканаць. Бо сапраўды кажу вам: пакуль не праміне неба і зямля, ніводная ёта, ніводная рыска не знікне з закону, пакуль не збудзецца ўсё. Таму, калі хто парушыць адну з гэтых найменшых запаведзяў і навучыць гэтаму людзей, той найменшым назавецца ў Валадарстве Нябесным. Хто ж выканае і навучыць, той вялікім назавецца ў Валадарстве Нябесным.

Гэта слова Пана.

Чацвер трэцяга тыдня Вялікага посту

ПЕРШАЕ ЧЫТАННЕ (Ер 7, 23–28)

Гэта народ, які не слухае голасу Пана, Бога свайго

Чытанне кнігі прарока Ераміі.

Так кажа Пан:

Такую справу Я наказаў ім, кажучы: Слухайцеся голасу Майго, і Я буду вашым Богам, а вы будзеце Маім народам. Хадзіце кожным шляхам, які Я прызначу для вас, каб добра было вам.

Аднак яны не паслухаліся і не схілілі вуха свайго. Яны пайшлі за сваімі ўласнымі намерамі ва ўпартасці сваіх злых сэрцаў і павярнуліся да Мяне спінамі, а не тварам.

З таго дня, калі айцы вашыя выйшлі з зямлі егіпецкай, аж да сённяшняга дня Я пасылаў да вас ўсіх Маіх слугаў – прарокаў. Штодня ўставаў раніцаю і пасылаў іх. Аднак не слухаліся Мяне і не схілялі вуха свайго, але зрабілі цвёрдымі  каркі свае і паступалі горш, чым айцы іхнія. Ты будзеш казаць ім ўсе словы гэтыя, але яны не будуць слухаць цябе. Ты будзеш клікаць іх, але яны не будуць адказваць табе.

Таму скажаш ім: Гэта народ, які не слухае голасу Пана Бога свайго і не прымае настаўлення. Загінула вернасць і знікла з вуснаў іхніх.

Гэта слова Божае.

РЭСПАНСАРЫЙНЫ ПСАЛЬМ (Пс 95 (94), 1–2. 6–7аb. 7c–9, Р.: 8)

Рэфрэн: Не рабіце жорсткімі сэрцы вашыя.

1. Прыйдзіце, заспяваем Пану, *

усклікнем Богу, скале нашага збаўлення.

2. Станем з падзякаю перад абліччам Ягоным, *

у песнях усклікнем Яму.

Рэфрэн: Не рабіце жорсткімі сэрцы вашыя.

6. Прыйдзіце, паклонімся і ўпадзём, *

укленчым перад Панам, які нас стварыў.

7. Бо Ён — наш Бог, *

а мы — народ Ягонай пашы і авечкі Ягонай рукі.

Рэфрэн: Не рабіце жорсткімі сэрцы вашыя.

О, каб вы паслухалі сёння Ягоны голас: †

8. Не рабіце жорсткімі сэрцы вашыя, як у Мэрыбе, *

як на пустыні ў дзень Масы,

9. дзе Мяне спакушалі айцы вашыя, *

выпрабоўвалі Мяне, хоць і бачылі справы мае.

Рэфрэн: Не рабіце жорсткімі сэрцы вашыя.

СПЕЎ ПЕРАД ЕВАНГЕЛЛЕМ (Ёэл 2, 12–13)

Акламацыя: Хвала Табе, слова Божае.

Цяпер кажа Пан: звярніцеся да Мяне ўсім сэрцам вашым,

бо Я ласкавы і міласэрны.

Акламацыя: Хвала Табе, слова Божае.

ЕВАНГЕЛЛЕ (Лк 11, 14–23)

Хто не са Мною, той супраць Мяне

+ Чытанне святога Евангелля паводле Лукі.

У той час:

Езус выганяў злога духа нематы. А калі злы дух выйшаў, нямы чалавек загаварыў, і людзі здзівіліся. Але некаторыя з іх казалі: Ён выганяе дэманаў сілаю Бэльзэбула, князя дэманаў. А іншыя, выпрабоўваючы, патрабавалі ад яго знаку з неба.

Але Ён, ведаючы іх думкі, сказаў ім: Усялякае валадарства, якое падзялілася ў самім сабе, спусташаецца, і дом падае на дом. Калі ж і сатана раздзяліўся ў сабе, як устаіць валадарства ягонае? Вы ж кажаце, што Я сілаю Бэльзэбула выганяю злых духаў. А калі Я сілаю Бэльзэбула выганяю злых духаў, то сыны вашыя сілаю каго выганяюць іх? Таму яны будуць вашымі суддзямі. Калі Я пальцам Божым выганяю злых духаў, то прыйшло да вас Божае Валадарства. Калі ўзброены асілак пільнуе свой двор, у бяспецы маёнтак ягоны. Калі ж мацнейшы за яго нападзе і пераможа яго, то возьме ўсю зброю яго, на якую той спадзяваўся, і раздасць здабычу сваю. Хто не са Мною, той супраць Мяне, і хто не збірае са Мною, той раскідвае.

Гэта слова Пана.

Пятніца трэцяга тыдня Вялікага посту

ПЕРШАЕ ЧЫТАННЕ (Ос 14, 2–10)

Не будзем больш казаць «нашы багі» пра справы нашых рук

Чытанне кнігі прарока Осіі.

Так кажа Пан:

Вярніся, Ізраэль, да Пана Бога свайго, бо ўпаў ты ў беззаконні сваім. Вазьміце з сабою словы і навярніцеся да Пана. Скажыце Яму: Прабач усё беззаконне, а добрае прымі, і мы адплацім ахвярай нашых вуснаў. Асірыя не ўратуе нас, мы больш не будзем ездзіць на конях, не будзем больш казаць «нашы багі» пра справы нашых рук, бо ў Цябе сірата знойдзе спагаду.

Я вылечу іхнюю нявернасць, сардэчна палюблю іх, бо адвярнуўся ад іх Мой гнеў. Я буду для Ізраэля нібы раса. Ён расквітнее, як лілея, і пусціць карані свае, як Лібан. Разрастуцца галіны яго, і краса ягоная будзе як у алівы, а пах яго — нібы ад Лібана.

І вернуцца тыя, хто сядзеў у ягоным цені, і ажывуць, як зерне, расквітнеюць, як вінаград, і будуць згадваць пра яго, як пра лібанскае віно. Эфраім, якая табе справа да ідалаў? Я пачую і дагледжу цябе. Буду як зялёны кіпарыс, ад Мяне будзе твой плод. Хто мудры, няхай гэта зразумее, хто разумны, няхай ведае гэта. Бо простыя шляхі Пана, і справядлівыя будуць хадзіць па іх, а грэшнікі на іх спатыкнуцца.

Гэта слова Божае.

РЭСПАНСАРЫЙНЫ ПСАЛЬМ (Пс 81 (80), 6c–8а. 8bc–9. 10–11аb. 14 і 17, Р.: пар. 11а і 9а)

Рэфрэн: Я Пан, Бог твой, слухай Маё слова.

6. Я пачуў незнаёмую мову: *

7. Я вызваліў плечы яго ад цяжару,

яго рукі кінулі кашы. *

8. У няшчасці ты Мяне паклікаў, і Я ўратаваў цябе.

Рэфрэн: Я Пан, Бог твой, слухай Маё слова.

Я адказаў табе са сховішча грому, *

каля водаў Мэрыба выпрабаваў цябе.

9. Слухай, народзе Мой, я засведчу табе, *

о, калі б ты Мяне паслухаў, Ізраэль.

Рэфрэн: Я Пан, Бог твой, слухай Маё слова.

10. Не будзе пасярод цябе чужога бога, *

не будзеш пакланяцца іншаземнаму богу.

11. Я Пан, Бог твой, *

які вывеў цябе з зямлі егіпецкай.

Рэфрэн: Я Пан, Бог твой, слухай Маё слова.

14. Калі б Мой народ Мяне паслухаў, *

калі б Ізраэль хадзіў Маімі шляхамі,

17. Я карміў бы іх найлепшай пшаніцай, *

насыціў бы іх мёдам са скалы.

Рэфрэн: Я Пан, Бог твой, слухай Маё слова.

СПЕЎ ПЕРАД ЕВАНГЕЛЛЕМ (Мц 4, 17)

Акламацыя: Хвала Табе, слова Божае.

Пакайцеся, — кажа Пан, —

бо наблізілася Валадарства Нябеснае.

Акламацыя: Хвала Табе, слова Божае.

ЕВАНГЕЛЛЕ (Мк 12, 28b–34)

Пан Бог наш — Пан адзіны; любі Яго

+ Чытанне святога Евангелля паводле Марка.

У той час:

Адзін кніжнік, падышоў да Езуса і спытаўся ў Яго: Якая запаведзь першая з усіх? Езус адказаў: Першая такая: слухай, Ізраэль, Пан Бог наш — Пан адзіны; любі Пана Бога твайго ўсім сэрцам тваім, і ўсёю душою тваёю, і ўсім розумам тваім, і ўсёй моцаю тваёй. Другая: Любі бліжняга твайго, як самога сябе. Няма іншай запаведзі, большай за гэтыя.

І сказаў Яму кніжнік: Добра, Настаўнік, Ты праўду сказаў, што ёсць адзін і няма іншага, апроч Яго. Любіць Яго ўсім сэрцам, і ўсім розумам, і ўсёю душою, і ўсёю моцаю; і любіць бліжняга, як самога сябе — гэта больш за ўсе ахвяры і ўсеспаленні. Езус, убачыўшы, што той разумна адказвае, сказаў яму: Недалёка ты ад Валадарства Божага. І ніхто ўжо больш не адважваўся пытацца ў Яго.

Гэта слова Пана.

Субота трэцяга тыдня Вялікага посту

ПЕРШАЕ ЧЫТАННЕ (Ос 6, 1–6)

Міласэрнасці хачу, а не ахвяры

Чытанне кнігі прарока Осіі.

Хадзіце, вернемся да Пана.

Ён нас параніў, Ён і загоіць.

Ён ударыў, Ён  і перавяжа нам раны.

Праз два дні ажывіць нас,

на трэці дзень уздыме нас,

і мы будзем жыць перад абліччам Ягоным.

Пазнаем жа і будзем імкнуцца пазнаць Пана.

Прыйсце Яго пэўнае, як надыход світання.

Ён прыйдзе да нас, як лівень,

як веснавы дождж, які напоіць зямлю.

Што ж зрабіць мне табе, Эфраім,

што ж зрабіць мне табе, Юда?

Міласэрнасць вашая, нібы ранішні туман

і раса, што хутка знікае.

Таму Я ўдараў іх прарокамі,

таму я забіваў іх словамі вуснаў Маіх,

таму суд Мой заяснее, як світанне.

Бо міласэрнасці хачу, а не ахвяры,

пазнання Бога, а не ўсеспалення.

Гэта слова Божае.

РЭСПАНСАРЫЙНЫ ПСАЛЬМ (Пс 51 (50), 3–4. 18–19. 20–21аb, Р.: пар. Ос 6, 6)

Рэфрэн: Міласэрнасці хачу, а не ахвяры.

3. Змілуйся нада мною, Божа, у вялікай міласці Тваёй *

і ў паўнаце міласэрнасці Тваёй знішчы беззаконні мае.

4. Абмый цалкам мяне ад правінаў маіх *

і ачысці мяне ад граху майго.

Рэфрэн: Міласэрнасці хачу, а не ахвяры.

18. Бо Ты не прагнеш ахвяры, *

усеспаленне, хоць бы даў я, Табе не спадабаецца.

19. Ахвяра для Бога — дух пакорны,

сэрцам зламаным і пакорным Ты, Божа, не пагарджаеш.

Рэфрэн: Міласэрнасці хачу, а не ахвяры.

20. У сваёй дабрыні будзь ласкавы да Сіёна, *

адбудуй муры Ерузалема.

21. Тады ўпадабаеш Ты ахвяру справядлівасці, *

прынашэнні і ўсеспаленні.

Рэфрэн: Міласэрнасці хачу, а не ахвяры.

СПЕЎ ПЕРАД ЕВАНГЕЛЛЕМ (пар. Пс 95 (94), 8аb)

Акламацыя: Хвала Табе, слова Божае.

Не рабіце жорсткімі сэрцы вашыя,

але слухайце голас Пана.

Акламацыя: Хвала Табе, слова Божае.

ЕВАНГЕЛЛЕ (Лк 18, 9–14)

Мытнік пайшоў у дом свой апраўданы, а не фарысей

+ Чытанне святога Евангелля паводле Лукі.

У той час:

Езус расказаў такую прыпавесць некаторым упэўненым у сваёй праведнасці, якія пагарджалі іншымі: Два чалавекі зайшлі ў святыню памаліцца; адзін фарысей, а другі мытнік. Фарысей, стаўшы, маліўся сам сабе так: Божа, дзякую Табе, што я не такі, як іншыя людзі, рабаўнікі, несправядлівыя, распуснікі або як гэты мытнік. Пашчуся два разы на тыдзень, даю дзесяціну з усяго, што набываю.

А мытнік, стоячы воддаль, не адважваўся нават падняць вачэй да неба, але, б’ючы сябе ў грудзі, казаў: Божа, будзь міласцівы да мяне, грэшніка.

Кажу вам, што менавіта гэты пайшоў у дом свой апраўданы, а не той, бо кожны, хто ўзвышае самога сябе, прыніжаны будзе, а хто прыніжае сябе, узвысіцца.

Гэта слова Пана.

ІV НЯДЗЕЛЯ ВЯЛІКАГА ПОСТУ

Год А

ПЕРШАЕ ЧЫТАННЕ (1 Сам 16, 1b. 6–7. 10–13а)

Намашчэнне Давіда каралём

Чытанне Першай кнігі Самуэля.

У тыя дні:

Пан сказаў Самуэлю: Напоўні рог свой алеем і ідзі. Я пасылаю цябе да Есэя з Бэтлеема, бо Я знайшоў сабе караля між сынамі ягонымі.

Калі яны ўвайшлі, ён убачыў Эліява і сказаў: Сапраўды перад Панам гэта памазанік Ягоны! І сказаў Пан Самуэлю: Не зважай ні на аблічча яго, ні на ягоны высокі рост, бо Я адкінуў яго. Я не гляджу, як глядзяць людзі, бо чалавек бачыць тое, што навідавоку, а Пан заглядае ў сэрца.

Нарэшце, Есэй прывёў да Самуэля сваіх семярых сыноў, і сказаў Самуэль Есэю: Пан нікога з іх не выбраў.

І сказаў Самуэль Есэю: Ці гэта ўсе твае сыны? Той адказаў: Застаўся яшчэ малодшы, ён пасвіць авечак. І сказаў Самуэль Есэю: Пашлі, каб прывялі яго, бо не сядзем за стол, пакуль не прыйдзе. Тады Есэй паслаў па Давіда, і прывялі яго. Ён быў руды, меў прыгожыя вочы і прывабны выгляд. І сказаў Пан: Устань і намасці яго, бо гэта ён. Тады Самуэль прынёс рог з алеем і намасціў яго між братоў ягоных. І Дух Пана сышоў на Давіда пасля таго дня.

Гэта слова Божае.

РЭСПАНСАРЫЙНЫ ПСАЛЬМ (Пс 23 (22), 1–3а. 3b–4. 5. 6, Р.: 1)

Рэфрэн: Пан — пастыр мой, не буду мець нястачы.

1. Пан — пастыр мой, ні ў чым не буду мець нястачы, *

2. Ён дазваляе спачываць мне на зялёных пашах.

Да водаў спакойных вядзе мяне, *

3. Ён душу маю пажыўляе.

Рэфрэн: Пан — пастыр мой, не буду мець нястачы.

Накіроўвае мяне на сцежкі справядлівасці *

дзеля Імя свайго.

4. Калі нават пайду далінай смяротнага ценю, †

не буду баяцца зла, бо Ты са мною. *

Твой жэзл і Твой посах мяне суцяшаюць.

Рэфрэн: Пан — пастыр мой, не буду мець нястачы.

5. Ты стол для мяне накрываеш *

на вачах маіх ворагаў;

намашчваеш галаву маю алеем, *

келіх мой перапоўнены.

Рэфрэн: Пан — пастыр мой, не буду мець нястачы.

6. Сапраўды, дабрыня і міласэрнасць Твая будуць са мною *

ва ўсе дні жыцця майго,

і пасялюся я ў доме Пана *

на доўгія дні.

Рэфрэн: Пан — пастыр мой, не буду мець нястачы.

ДРУГОЕ ЧЫТАННЕ (Эф 5, 8–14)

Уваскрэсні з мёртвых, і Хрыстус асветліць цябе

Чытанне Паслання святога апостала Паўла да Эфесцаў.

Браты:

Калісьці вы былі цемрай, а цяпер вы святло ў Пану. Паступайце, як дзеці святла. Бо плод святла ёсць ва ўсялякай дабрыні, справядлівасці і праўдзе. Імкніцеся да таго, што даспадобы Богу. Не бярыце ўдзел у бясплённых справах цемры, а лепш выкрывайце іх. Бо пра тое, што яны робяць патаемна, нават сорамна казаць. А ўсё, што выкрываецца праз святло, становіцца яўным, бо ўсё, што становіцца яўным, ёсць святло.

Таму сказана: Прачніся, які спіш, і ўваскрэсні з мёртвых, і Хрыстус асветліць цябе.

Гэта слова Божае.

СПЕЎ ПЕРАД ЕВАНГЕЛЛЕМ (Ян 8,12b)

Акламацыя: Хвала Табе, слова Божае.

Я — святло свету, — кажа Пан, —

хто пойдзе за Мною, будзе мець святло жыцця.

Акламацыя: Хвала Табе, слова Божае.

ЕВАНГЕЛЛЕ (Ян 9, 1. 6–9. 13–17. 34–38)

Пайшоў, абмыўся і прыйшоў відушчы

+ Чытанне святога Евангелля паводле Яна.

У той час:

Праходзячы, Езус убачыў чалавека, сляпога ад нараджэння. Ён плюнуў на зямлю, зрабіў са сліны гразь і памазаў граззю вочы сляпому, і сказаў яму: Ідзі, абмыйся ў купальні Сілаам (што перакладаецца «пасланы»). Той пайшоў, абмыўся і прыйшоў відушчы.

А суседзі і тыя, хто бачыў яго раней жабраком, казалі: Ці не той гэта, які сядзеў і жабраваў? Адны казалі: Гэта ён, — а іншыя: Падобны да яго. А ён сам казаў: Гэта я.

І павялі яго, таго, што нядаўна быў сляпы, да фарысеяў. А ў той дзень, калі Езус зрабіў гразь і адкрыў яму вочы, быў шабат. І фарысеі зноў пыталіся ў яго, як ён стаў бачыць. Ён жа сказаў ім: Гразь паклаў мне на вочы, я абмыўся — і бачу.

Тады некаторыя з фарысеяў казалі: Не ад Бога гэты чалавек, бо не захоўвае шабату. Іншыя казалі: Як можа грэшны чалавек чыніць такія цуды? І падзяліліся яны. Зноў жа кажуць сляпому: А ты што скажаш пра Яго, бо Ён адкрыў табе вочы? Той адказаў: Гэта прарок.

Сказалі яму ў адказ: У грахах ты ўвесь нарадзіўся, і ты яшчэ нас вучыш? І выгналі яго прэч.

Езус пачуў, што выгналі яго прэч, знайшоў яго і сказаў: Ці верыш ты ў Сына Чалавечага? Той адказаў: А хто Ён, Пане, каб я паверыў у Яго? Езус сказаў Яму: Ты ўжо бачыў Яго, гэта той, хто гаворыць з табою. Ён жа сказаў: Веру, Пане, — і пакланіўся Яму.

Гэта слова Пана.

ІV НЯДЗЕЛЯ ВЯЛІКАГА ПОСТУ

Год В

ПЕРШАЕ ЧЫТАННЕ (2 Кр 36, 14–16. 19–23)

Гнеў і міласэрнасць Пана выявіліся праз выгнанне і вызваленне народа

Чытанне Другой кнігі Кронікаў.

У тыя дні:

Усе кіраўнікі святароў і народу памнажалі беззаконне сваё, ідучы следам за ўсёй агідай язычнікаў, і зняславілі дом Пана, які Ён асвяціў у Ерузалеме.  І Пан, Бог айцоў іхніх, пасылаў штодня праз пасланцоў сваіх, устаючы рана, перасцярогі, бо шкадаваў народ свой і жыллё сваё. Але яны здзекаваліся з пасланцоў Бога, і пагарджалі словамі Ягонымі, і насміхаліся з прарокаў Ягоных, пакуль не ўзняўся гнеў Пана на Ягоны народ і не было больш ніякага ратунку.

І падпалілі ворагі дом Божы, і разбурылі мур Ерузалема, і спалілі ўсе ўмацаванні агнём, а ўсё, што было каштоўнае, знішчылі. Тых жа, хто пазбегнуў мяча, павялі ў Бабілён, дзе яны сталі слугамі караля і сыноў ягоных, пакуль не пачаў валадарыць кароль персідскі, каб споўнілася слова Пана, сказанае вуснамі Ераміі: Пакуль зямля не нацешыцца суботамі сваімі, ва ўсе дні спусташэння свайго будзе святкаваць шабат на працягу сямідзесяці гадоў.

У першы год валадарання караля персаў Кіра — каб споўнілася слова Пана, сказанае вуснамі Ераміі, – Пан абудзіў дух Кіра, караля персаў, які загадаў абвясціць ва ўсім валадарстве сваім пісьмова і вусна, кажучы:

Так кажа Кір, кароль персаў: Усе валадарствы зямныя даў мне Пан, Бог нябёсаў, і Ён наказаў мне пабудаваць Яму дом у Ерузалеме, што ў Юдэі. Хто з вас паходзіць з народу Ягонага, няхай ён ідзе туды, а Пан Бог ягоны няхай будзе з ім.

Гэта слова Божае.

РЭСПАНСАРЫЙНЫ ПСАЛЬМ (Пс 137 (136), 1–2. 3. 4–5. 6, Р.: 6)

Рэфрэн: Узніму Ерузалем на вяршыню маёй радасці.

1. Над рэкамі Бабілёна сядзелі мы і плакалі, *

калі ўспаміналі пра Сіён.

2. На вербах пасярод яго *

павесілі мы нашыя арфы.

Рэфрэн: Узніму Ерузалем на вяршыню маёй радасці.

3. Бо тыя, хто ўзяў нас у палон, *

патрабавалі ад нас песняў,

а прыгнятальнікі нашыя — вяселля: *

Заспявайце нам адну з песень Сіёну.

Рэфрэн: Узніму Ерузалем на вяршыню маёй радасці.

4. Як жа нам спяваць песні Пана *

на чужой зямлі?

5. Калі забуду цябе, Ерузалем, *

няхай адсохне мая правіца.

Рэфрэн: Узніму Ерузалем на вяршыню маёй радасці.

6. Няхай прыліпне язык мой да паднябення майго, *

калі не буду памятаць пра цябе,

калі не ўзніму Ерузалем *

на вяршыню маёй радасці.

Рэфрэн: Узніму Ерузалем на вяршыню маёй радасці.

ДРУГОЕ ЧЫТАННЕ (Эф 2, 4–10)

Мёртвыя з-за грахоў, вы збаўлены ласкай

Чытанне Паслання святога апостала Паўла да Эфесцаў.

Браты:

Бог, будучы багатым на міласэрнасць, у сваёй вялікай любові палюбіў нас, і нас, мёртвых з-за грахоў, ажывіў разам з Хрыстом. Вы збаўлены ласкаю. Ён уваскрасіў і пасадзіў нас на нябёсах у Хрысце Езусе, каб паказаць у наступных вяках нязмернае багацце сваёй ласкі праз дабрыню да нас у Хрысце Езусе.

Бо ласкаю вы збаўлены праз веру. І гэта не ад вас, гэта Божы дар. І не ад учынкаў, каб ніхто не хваліўся. Бо мы — Яго справа, створаныя ў Хрысце Езусе для добрых учынкаў, якія Бог загадзя падрыхтаваў, каб мы ў іх жылі.

Гэта слова Божае.

СПЕЎ ПЕРАД ЕВАНГЕЛЛЕМ (Ян 3, 16)

Акламацыя: Хвала Табе, слова Божае.

Так палюбіў Бог свет, што аддаў Сына свайго Адзінароднага;

кожны, хто верыць у Яго, мае жыццё вечнае.

Акламацыя: Хвала Табе, слова Божае.

ЕВАНГЕЛЛЕ (Ян 3, 14–21)

Бог паслаў Сына, каб свет быў збаўлены праз Яго

+ Чытанне святога Евангелля паводле Яна.

Езус сказаў Нікадэму:

Як Майсей узвысіў змяю ў пустыні, так павінен быць узвышаны Сын Чалавечы, каб кожны, хто верыць у Яго меў жыццё вечнае. Бо так палюбіў Бог свет, што аддаў Сына свайго Адзінароднага, каб кожны, хто верыць у Яго, не загінуў, але меў жыццё вечнае. Бо не паслаў Бог Сына свайго ў свет, каб судзіць свет, але каб свет быў збаўлены праз Яго. Хто верыць у Яго, не будзе асуджаны, а хто не верыць, той ужо асуджаны, таму што не паверыў у імя Адзінароднага Сына Божага.

А суд у тым, што святло прыйшло на свет, але людзі больш палюбілі цемру, чым святло, бо ўчынкі іхнія былі дрэннымі. Таму кожны, хто чыніць зло, ненавідзіць святло і не ідзе да святла, каб не адкрыліся яго дрэнныя ўчынкі. А хто паступае па праўдзе, ідзе да святла, каб яўнымі былі ўчынкі ягоныя, бо яны здзейсненыя ў Богу.

Гэта слова Пана.

ІV НЯДЗЕЛЯ ВЯЛІКАГА ПОСТУ

Год С

ПЕРШАЕ ЧЫТАННЕ (Нав 5, 9а. 10–12)

Народ Божы, увайшоўшы ў абяцаную зямлю, святкуе Пасху

Чытанне кнігі Езуса Навіна.

У тыя дні:

Пан сказаў Езусу Навіну: Сёння зняў Я з вас ганьбу егіпецкую.

I разбілі сыны Ізраэля лагер у Галгале, і ўвечары на чатырнаццаты дзень месяца яны святкавалі Пасху на ерыхонскай раўніне. I на другі дзень Пасхі елі з пладоў гэтай зямлі, праснакі і пражанае зерне ў гэты ж дзень.

А манна перастала падаць на другі дзень пасля таго, як яны сталі есці з пладоў зямлі. І не было больш манны ў сыноў Ізраэля, і елі яны ў гэты год плён зямлі ханаанскай.

Гэта слова Божае.

РЭСПАНСАРЫЙНЫ ПСАЛЬМ (Пс 34 (33), 2–3. 4–5. 6–7, Р.: 9а)

Рэфрэн: Пакаштуйце і ўбачце, які добры ёсць Пан.

2. Благаслаўляць буду Пана ва ўсе часы, *

хвала Яго заўсёды на маіх вуснах.

3. Панам будзе ганарыцца душа мая, *

няхай чуюць гэта пакорныя і няхай весяляцца.

Рэфрэн: Пакаштуйце і ўбачце, які добры ёсць Пан.

4. Узвялічвай Пана са мной, *

будзем узвышаць імя Яго разам.

5. Я шукаў Пана, і Ён пачуў мяне, *

і ад усіх пагрозаў вызваліў мяне.

Рэфрэн: Пакаштуйце і ўбачце, які добры ёсць Пан.

6. Гляньце на Яго і прасвятліцеся, *

і твары вашыя не спазнаюць сораму.

7. Вось няшчасны паклікаў, і Пан яго выслухаў, *

і ўратаваў яго ад усіх ягоных бедаў.

Рэфрэн: Пакаштуйце і ўбачце, які добры ёсць Пан.

ДРУГОЕ ЧЫТАННЕ (2 Кар 5, 17–21)

Бог праз Хрыста паяднаў нас з Сабою

Чытанне Другога паслання святога апостала Паўла да Карынцянаў.

Браты:

Калі хто ў Хрысце, той новае стварэнне; даўняе мінула, вось сталася новае.

А ўсё ад Бога, які праз Езуса Хрыста паяднаў нас з сабою і даў нам служэнне паяднання, таму што Бог у Хрысце паяднаў з сабою свет, не зважаючы на грахі людзей і даючы нам слова паяднання. Таму ад імя Хрыста мы з’яўляемся пасланцамі як бы самога Бога, які заклікае праз нас. Ад імя Хрыста просім: Паяднайцеся з Богам. Бо таго, хто не ведаў граху, Ён учыніў грахом замест нас, каб мы ў Ім сталіся справядлівасцю Божай.

Гэта слова Божае.

СПЕЎ ПЕРАД ЕВАНГЕЛЛЕМ (Лк 15, 18)

Акламацыя: Хвала Табе, слова Божае.

Устану і пайду да бацькі майго, і скажу яму:

Ойча, я зграшыў супраць неба і перад табою.

Акламацыя: Хвала Табе, слова Божае.

ЕВАНГЕЛЛЕ (Лк 15, 1–3. 11–32)

Брат твой быў мёртвы і ажыў

+ Чытанне святога Евангелля паводле Лукі.

У той час:

Набліжаліся да Езуса ўсе мытнікі і грэшнікі, каб паслухаць Яго. А фарысеі і кніжнікі наракалі, кажучы: Ён прымае грэшнікаў і есць з імі.

Але Езус расказаў фарысеям і кніжнікам наступную прыпавесць, кажучы:

У аднаго чалавека было два сыны. Малодшы з іх сказаў бацьку: Ойча, дай належную мне частку маёмасці. І той падзяліў паміж імі маёмасць. Праз некалькі дзён малодшы сын забраў усё і ад’ехаў у далёкі край, і там растраціў сваю маёмасць, жывучы распусна.

А калі ён аддаў усё, настаў вялікі голад у тым краі, і ён апынуўся ў нястачы. Тады пайшоў і наняўся да аднаго жыхара гэтага краю, а той паслаў яго на свае палі пасвіць свіней. Ён жадаў напоўніць жывот свой стручкамі, што елі свінні, але ніхто не даваў іх яму.

Апамятаўшыся, ён сказаў: Колькі наймітаў у бацькі майго маюць удосталь хлеба, а я гіну тут з голаду. Устану і пайду да бацькі майго, і скажу яму: Ойча, я зграшыў супраць неба і перад табою. Я ўжо не варты называцца тваім сынам. Прымі мяне як аднаго з наймітаў тваіх. І ён ўстаў, і пайшоў да свайго бацькі.

А калі быў яшчэ далёка, убачыў яго бацька ягоны і зжаліўся. І, пабегшы, кінуўся яму на шыю, і пацалаваў яго. А сын сказаў яму: Ойча, зграшыў я супраць неба і перад табою. Я ўжо не варты называцца тваім сынам.

Бацька ж сказаў слугам сваім: Прынясіце хутчэй найлепшую вопратку і апраніце яго, і дайце пярсцёнак на руку яго і сандалі на ногі. Прывядзіце адкормленае цяля і зарэжце. Будзем есці і весяліцца, бо гэты сын мой быў памерлы і ажыў, прапаў і знайшоўся. І пачалі весяліцца.

А старэйшы сын ягоны быў на полі. І калі, вяртаючыся, падышоў да дому, пачуў музыку і танцы. Паклікаўшы аднаго са слугаў, спытаўся: Што гэта такое. Той адказаў яму: Брат твой вярнуўся, і бацька твой зарэзаў адкормленае цяля, бо атрымаў яго назад здаровым.

Ён разгневаўся і не хацеў уваходзіць. Тады выйшаў бацька ягоны і пачаў прасіць яго. Але ён адказаў бацьку: Вось я столькі гадоў служу табе і ніколі не парушыў загаду твайго, але ты ніколі не даў мне нават казляня, каб я павесяліўся з маімі сябрамі. А калі вярнуўся гэты сын твой, які змарнаваў тваю маёмасць з распусніцамі, ты зарэзаў для яго адкормленае цяля.

Ён жа адказаў яму: Дзіця, ты заўсёды са мною, і ўсё маё – тваё. А цешыцца і весяліцца трэба было таму, што гэты брат твой быў мёртвы і ажыў, прапаў і знайшоўся.

Гэта слова Пана.

Панядзелак чацвёртага тыдня Вялікага посту

ПЕРШАЕ ЧЫТАННЕ (Іс 65, 17–21)

Не будзе чутны голас плачу і голас крыку

Чытанне кнігі прарока Ісаі.

Так кажа Пан:

Вось Я ствараю новае неба і новую зямлю; мінулае больш не будзе успамінацца і не прыйдзе на думку.

А вы радуйцеся і цешцеся вечна з таго, што Я ствару, бо Я зраблю Ерузалем радасцю, а яго народ — весялосцю. І буду радавацца Ерузалему і цешыцца сваім народам. Больш не будзе ў ім чутны голас плачу і голас крыку.

Больш не будзе там немаўляці, што жыве толькі некалькі дзён, ні старога, які б не дасягнуў паўнаты сваіх дзён. Бо той, хто памрэ ў сто гадоў, будзе лічыцца юнаком; але грэшнік, які дасягне ста гадоў, будзе пракляты. І пабудуюць дамы, і населяць іх, пасадзяць вінаграднікі, і будуць спажываць іх плён.

Гэта слова Божае.

РЭСПАНСАРЫЙНЫ ПСАЛЬМ (Пс 30 (29), 2 і 4. 5–6. 11 і 12а і 13b, Р.: 2а)

Рэфрэн: Узвялічу Цябе, Пане, бо Ты мяне збавіў.

2. Узвялічу Цябе, Пане, бо Ты мяне збавіў *

і не дазволіў ворагам маім пацяшацца з мяне.

4. Пане, Ты вывеў з адхлані душу маю, *

Ты ўратаваў жыццё маё сярод тых, хто сыходзіць у магілу.

Рэфрэн: Узвялічу Цябе, Пане, бо Ты мяне збавіў.

5. Спявайце Пану вы, Ягоныя верныя, *

памятайце пра святасць Ягоную.

6. Бо гнеў Яго трывае імгненне, †

а ласкавасць Яго — усё жыццё. *

Увечары прыходзіць плач, а раніцай — радасць.

Рэфрэн: Узвялічу Цябе, Пане, бо Ты мяне збавіў.

11. Пачуй, Пане, і злітуйся нада мною, *

Пане, будзь мне дапамогай.

12. Ты нараканне маё замяніў на танец. *

13. Пане, Божа мой, буду хваліць Цябе вечна.

Рэфрэн: Узвялічу Цябе, Пане, бо Ты мяне збавіў.

СПЕЎ ПЕРАД ЕВАНГЕЛЛЕМ (пар. Ам 5, 14)

Акламацыя: Хвала Табе, слова Божае.

Шукайце дабра, а не зла, каб жылі вы;

і Пан будзе з вамі.

Акламацыя: Хвала Табе, слова Божае.

ЕВАНГЕЛЛЕ (Ян 4, 43–54)

Ідзі, сын твой жывы

+ Чытанне святога Евангелля паводле Яна.

У той час:

Езус выйшаў з Самарыі і накіраваўся ў Галілею. Бо сам Езус сведчыў, што прарок не мае пашаны ва ўласнай бацькаўшчыне. Калі ж прыйшлі ў Галілею, то галілейцы прынялі Яго, убачыўшы ўсё, што Ён зрабіў у Ерузалеме на свята, бо і яны хадзілі на свята.

Так Езус зноў прыйшоў у Кану Галілейскую, дзе перамяніў ваду ў віно. У Кафарнауме быў адзін прыдворны, у якога хварэў сын. Пачуўшы, што Езус прыйшоў з Юдэі ў Галілею, ён прыйшоў да Яго і прасіў прыйсці і вылечыць ягонага сына, які паміраў.

Езус жа сказаў яму: Калі не ўбачыце знакаў і цудаў, не паверыце.

Прыдворны кажа Яму: Пане, прыйдзі, пакуль не памерла дзіця маё.

Езус адказаў яму: Ідзі, сын твой жывы. Чалавек гэты паверыў слову, якое сказаў яму Езус, і пайшоў.  Па дарозе сустрэлі яго слугі ягоныя і сказалі, што сын ягоны жывы. Тады распытваў іх, аб якой гадзіне яму палепшала? Яму сказалі: Учора а сёмай гадзіне гарачка пакінула яго. Тады бацька зразумеў, што гэта была тая самая гадзіна, калі Езус сказаў яму: Жывы сын твой. І паверыў ён сам і ўвесь дом ягоны.

Гэта быў другі цуд, які ўчыніў Езус, вярнуўшыся з Юдэі ў Галілею.

Гэта слова Пана.

Аўторак чацвёртага тыдня Вялікага посту

ПЕРШАЕ ЧЫТАННЕ (Эзх 47, 1–9. 12)

Бачыў ваду, што выцякала з-пад святыні, і ўсе, да каго дасягала вада гэтая, былі збаўлены

Чытанне кнігі прарока Эзэхіэля.

У тыя дні:

Анёл вярнуў мяне да ўваходу ў святыню. І вось выплывае вада з-пад парога святыні на ўсход, бо тая святыня звернута на ўсход. А вада выцякала з-пад правага боку святыні на поўдзень ад алтара. І вывеў мяне ён праз паўночную браму, і правёў мяне вонкавым шляхам да знешняй брамы, шляхам, скіраваным на ўсход. І вось вада бруіцца з правага боку. Калі той чалавек выйшаў на ўсход, то ў руцэ трымаў шнур. Ён адмераў тысячу локцяў, і правёў мяне праз ваду. Вада была па шчыкалаткі. І адмераў яшчэ тысячу, і правёў мяне праз ваду. Вада была па калені. І адмераў яшчэ тысячу, і правёў мяне. Вада была па сцёгны. І адмераў яшчэ тысячу. І быў паток, якога я не мог перайсці, бо вада паднялася, так што трэба было плысці, паток, якога нельга было перайсці.

І сказаў мне: Ці бачыў ты, сыне чалавечы? І павёў мяне назад да берага гэтага патоку. Калі я вярнуўся, на беразе патоку было вельмі шмат дрэваў з гэтага і з таго боку. І сказаў мне: Гэтая вада выходзіць на ўсходні абшар, сыходзіць у стэп і ўпадае ў мора, і, патрапіўшы ў мора, аздаравіцца вада. І кожная жывая істота, якая кішыць там, куды ўвойдзе паток, будзе жыць. І рыбы будзе вельмі шмат, бо куды ўвойдзе гэтая вада, усё аздаравіцца. І там, куды ўвойдзе гэты паток, будзе жывым усё. А над патокам, на беразе яго з гэтага і з таго боку будзе расці ўсялякае дрэва, што дае ежу. І лісце не будзе ападаць з яго, і плады яго не скончацца. І кожны месяц будзе прыносіць новы плён, бо вада для яго выходзіць са святыні. І будзе плод яго для ежы, а лісце для лекаў.

Гэта слова Божае.

РЭСПАНСАРЫЙНЫ ПСАЛЬМ (Пс 46 (45), 2–3. 5–6. 8–9, Р.: пар. 8)

Рэфрэн: Пан Бог Магуццяў — наша цвярдыня.

2. Бог — наша прыстанішча і сіла, *

надзейная дапамога ў нядолі.

3. Таму не будзем баяцца, †

калі б нават затрэслася зямля, *

і горы ўпалі ў сярэдзіну мора.

Рэфрэн: Пан Бог Магуццяў — наша цвярдыня.

5. Патокі рачныя весяляць горад Божы, *

святыя шатры Найвышэйшага.

6. Бог пасярод яго, і ён не пахіснецца, *

Бог дапаможа яму, калі прыйдзе світанак.

Рэфрэн: Пан Бог Магуццяў — наша цвярдыня.

8. Пан Магуццяў з намі, *

цвярдыня наша — Бог Якуба.

9. Прыйдзіце і пабачце справы Пана, *

якія ўчыніў Ён на зямлі.

Рэфрэн: Пан Бог Магуццяў — наша цвярдыня.

СПЕЎ ПЕРАД ЕВАНГЕЛЛЕМ (Пс 51 (50), 12а. 14а)

Акламацыя: Хвала Табе, слова Божае.

Чыстае сэрца ствары ўва мне, Божа;

вярні мне радасць збаўлення Твайго.

Акламацыя: Хвала Табе, слова Божае.

ЕВАНГЕЛЛЕ (Ян 5, 1–3а. 5–16)

І адразу выздаравеў той чалавек

+ Чытанне святога Евангелля паводле Яна.

Было юдэйскае свята, і Езус прыйшоў у Ерузалем.

А ў Ерузалеме, каля Авечай Брамы ёсць купальня, якая па-габрэйску называецца Бэтэзда і якая мае пяць бабінцаў. У іх ляжала мноства хворых, сляпых, кульгавых, паралізаваных.

Быў там адзін чалавек, які хварэў трыццаць восем гадоў. Калі Езус убачыў, што ён ляжыць, і даведаўся, што ён хварэе ўжо доўгі час, кажа яму: Ці хочаш быць аздароўленым?

Хворы адказаў Яму: Пане, я не маю чалавека, які апусціў бы мяне ў купальню, калі ўзварушыцца вада. Пакуль я іду, іншы ўжо сыходзіць перада мною.

Езус кажа яму: Устань, вазьмі ложа сваё і хадзі. І адразу выздаравеў той чалавек, узяў ложа сваё і пачаў хадзіць.

А ў гэты дзень быў шабат. Таму юдэі сказалі аздароўленаму:

Сёння шабат, нельга табе насіць тваё ложа.

Ён адказаў ім: Той, хто аздаравіў мяне, сказаў мне: вазьмі ложа сваё і хадзі. У яго спыталіся: Хто той чалавек, які сказаў табе: вазьмі і хадзі? Але аздароўлены не ведаў, хто гэта быў, бо Езус знік у натоўпе, які быў у гэтым  месцы.

Потым Езус знайшоў яго ў святыні і сказаў яму: Вось ты выздаравеў. Не грашы больш, каб не здарылася з табою чаго горшага. Чалавек гэты пайшоў, расказаў юдэям, што гэта Езус аздаравіў яго. Таму юдэі пераследавалі Езуса, бо Ён зрабіў гэта ў шабат.

Гэта слова Пана.

Серада чацвёртага тыдня Вялікага посту

ПЕРШАЕ ЧЫТАННЕ (Іс 49, 8–15)

Цябе зраблю запаветам для народа, каб аднавіць зямлю

Чытанне кнігі прарока Ісаі.

Так кажа Пан:

Я выслухаю цябе ў час спрыяльны, у дзень збаўлення Я дапамагу табе. Я захаваю цябе і зраблю запаветам для народа, каб аднавіць зямлю і падзяліць спустошаную спадчыну, каб сказаць вязням: Выходзьце, — а тым, хто ў цемры: Пакажыцеся.

Яны будуць пасвіцца пры дарогах, іх пашы будуць на ўсіх лысых узгорках. Яны не будуць галадаць і смагнуць, і не ўдарыць па іх ні спёка, ні сонца, бо той, хто шкадуе іх, накіруе іх і прывядзе да крыніцаў вады. Абярну ўсе горы ў дарогі, і шляхі Мае будуць узняты.

Вось адны прыходзяць здалёк. І вось другія – з поўначы і з захаду, а іншыя — з зямлі Сінім. Спявайце, нябёсы, і весяліся, зямля. Горы, усклікніце ад радасці. Бо Пан суцешыў свой народ і злітаваўся над сваімі ўбогімі.

І сказаў Сіён: Пан мяне пакінуў, Пан забыў пра мяне. Ці забудзе жанчына пра сваё немаўля, каб не пашкадаваць сына ўлоння свайго? Але калі б нават і забыла, Я не забуду пра цябе.

Гэта слова Божае.

РЭСПАНСАРЫЙНЫ ПСАЛЬМ (Пс 145 (144), 8–9. 13cd–14. 17–18, Р.: 8а)

Рэфрэн: Пан міласэрны і ласкавы.

8. Пан міласэрны і ласкавы, *

доўгацярплівы і шматміласцівы.

9. Пан добры да ўсіх, *

і міласэрнасць Яго над усімі стварэннямі Ягонымі.

Рэфрэн: Пан міласэрны і ласкавы.

13. Пан верны ва ўсіх сваіх словах *

і святы ва ўсіх сваіх справах.

14. Пан падтрымлівае ўсіх, хто падае, *

і падымае ўсіх прыгнечаных.

Рэфрэн: Пан міласэрны і ласкавы.

17. Пан справядлівы на ўсіх сваіх шляхах *

і верны ва ўсіх сваіх справах.

18. Блізкі Пан да ўсіх, хто Яго кліча, *

да ўсіх, хто кліча Яго ў праўдзе.

Рэфрэн: Пан міласэрны і ласкавы.

СПЕЎ ПЕРАД ЕВАНГЕЛЛЕМ (Ян 11, 25а. 26)

Акламацыя: Хвала Табе, слова Божае.

Я — уваскрасенне і жыццё, — кажа Пан, —

хто верыць у Мяне, не памрэ навекі.

Акламацыя: Хвала Табе, слова Божае.

ЕВАНГЕЛЛЕ (Ян 5, 17–30)

Як Айцец уваскрашае мёртвых і ажыўляе іх, так і Сын ажыўляе тых, каго хоча

+ Чытанне святога Евангелля паводле Яна.

У той час:

Езус адказаў юдэям: Айцец Мой дзейнічае дагэтуль, і Я дзейнічаю. За гэта юдэі яшчэ больш намагаліся забіць Яго, бо Ён не толькі парушаў шабат, але таксама называў Бога ўласным Айцом, робячы сябе роўным Богу.

Тады Езус сказаў ім у адказ: Сапраўды, сапраўды кажу вам: Сын нічога не можа рабіць сам ад сябе, калі не ўбачыць Айца, які робіць. Бо што робіць Ён, тое і Сын робіць падобным чынам. Бо Айцец любіць Сына і паказвае Яму ўсё, што сам робіць, і пакажа Яму справы большыя, чым гэта, каб вы дзівіліся.

Бо, як Айцец уваскрашае мёртвых і ажыўляе іх, так і Сын ажыўляе тых, каго хоча. Бо Айцец нікога не судзіць, але ўвесь суд аддаў Сыну, каб усе шанавалі Сына, як шануюць Айца. Хто не шануе Сына, той не шануе Айца, які паслаў Яго.

Сапраўды, сапраўды кажу вам: Хто слухае Маё слова і верыць у таго, хто паслаў Мяне, мае жыццё вечнае і не прыходзіць на суд, але перайшоў ад смерці да жыцця.

Сапраўды, сапраўды кажу вам: надыходзіць гадзіна, і ўжо настала, калі мёртвыя пачуюць голас Сына Божага, і тыя, хто пачуе, будуць жыць.

Бо, як Айцец мае ў сабе жыццё, так і Сыну даў мець жыццё ў сабе. І даў Яму ўладу вяршыць суд, бо Ён Сын Чалавечы.

Не здзіўляйцеся гэтаму, таму што надыходзіць гадзіна, калі ўсе, хто ў магілах, пачуюць голас Ягоны. І тыя, хто чыніў дабро, уваскрэснуць для жыцця, а тыя, хто рабіў зло, уваскрэснуць для асуджэння.

Я нічога не магу рабіць ад сябе. Як чую, так суджу, і суд Мой справядлівы, бо Я не шукаю сваёй волі, але волі таго, хто паслаў Мяне.

Гэта слова Пана.

Чацвер чацвёртага тыдня Вялікага посту

ПЕРШАЕ ЧЫТАННЕ (Зых 32, 7–14)

Пашкадуй і не рабі зла народу Твайму

Чытанне кнігі Зыходу.

У тыя дні:

Пан сказаў Майсею: Хутчэй ідзі ўніз, бо зграшыў твой народ, які ты вывеў з егіпецкай зямлі. Хутка адвярнуліся яны ад шляху, які Я ім наказаў, і зрабілі сабе адлітае цяля, і пакланіліся яму, і прынеслі яму ахвяры, кажучы: Вось бог твой, Ізраэль, які вывеў цябе з егіпецкай зямлі.

І зноў сказаў Пан Майсею: Я бачу народ гэты: гэта народ з цвёрдым каркам. А цяпер пакінь Мяне, каб запалаў гнеў Мой на іх і каб Я павынішчаў іх. З цябе ж Я зраблю вялікі народ.

Аднак Майсей пачаў маліць Пана Бога свайго, кажучы: Чаму разгарэўся Твой гнеў на Твой народ, які Ты вывеў з егіпецкай зямлі вялікаю моцай і магутнаю рукою? Навошта, каб егіпцяне казалі: На зло вывеў іх, каб пазабіваць у гарах і сцерці з аблічча зямлі. Адхілі полымя гневу Твайго, пашкадуй і не рабі зла народу Твайму. Успомні Абрагама, Ісаака і Ізраэля, слугаў Тваіх, якім Ты пакляўся самім сабою, кажучы: Памножу ваша патомства, як зоркі нябесныя; і ўсю гэту зямлю, пра якую казаў Я, дам нашчадкам вашым у вечную спадчыну.

І адступіўся Пан ад зла, якое думаў зрабіць народу свайму.

Гэта слова Божае.

РЭСПАНСАРЫЙНЫ ПСАЛЬМ (Пс 106 (105), 19–20. 21–22. 23, Р.: 4а)

Рэфрэн: Памятай пра нас, Пане, у сваёй прыхільнасці.

19. Зрабілі цяля пад Гарэбам *

і пакланяліся адлітаму ідалу.

20. І замянілі сваю славу *

на выяву быка, які есць траву.

Рэфрэн: Памятай пра нас, Пане, у сваёй прыхільнасці.

21. Забыліся пра Бога, свайго Збаўцу, *

які вялікія цуды ўчыніў у Егіпце,

22. дзіўныя справы ў зямлі Хама, *

грозныя рэчы каля Чырвонага мора.

Рэфрэн: Памятай пра нас, Пане, у сваёй прыхільнасці.

23. І сказаў, што знішчыць іх, *

але Майсей, Яго выбраны,

стаў перад Ім у расколіне, *

каб адхіліць Ягоны гнеў, каб іх не знішчыў.

Рэфрэн: Памятай пра нас, Пане, у сваёй прыхільнасці.

СПЕЎ ПЕРАД ЕВАНГЕЛЛЕМ (Ян 3, 16)

Акламацыя: Хвала Табе, слова Божае.

Так палюбіў Бог свет, што аддаў Сына свайго Адзінароднага,

каб кожны, хто верыць у Яго, меў жыццё вечнае.

Акламацыя: Хвала Табе, слова Божае.

ЕВАНГЕЛЛЕ (Ян 5, 31–47)

Майсей — вось абвінаваўца ваш, на якога вы спадзеяцеся

+ Чытанне святога Евангелля паводле Яна.

У той час:

Езус сказаў юдэям: Калі б Я сведчыў пра самога сябе, то сведчанне Маё не было б праўдзівае. Але ёсць іншы, хто сведчыць пра Мяне. І Я ведаю, што праўдзівае сведчанне, якім ён сведчыць пра Мяне.

Вы пасылалі да Яна, і ён засведчыў аб праўдзе. Я ж не ад чалавека прымаю сведчанне, але кажу гэта, каб вы былі збаўленыя. Ён быў светачам, які гарэў і свяціў, а вы хацелі нейкі час парадавацца пры святле ягоным.

Я ж маю сведчанне большае за Янава. Бо справы, якія Айцец даў Мне здзейсніць, тыя справы, якія раблю, сведчаць пра Мяне, што Айцец паслаў Мяне. І Айцец, які паслаў Мяне, сам засведчыў пра Мяне. Вы ніколі не чулі голасу Ягонага, і не бачылі аблічча  Яго; і не маеце слова Ягонага, якое б жыло ў вас, бо не верыце ў таго, каго Ён паслаў.

Вы даследуеце Пісанне, бо думаеце, што ў ім вы маеце жыццё вечнае; а яны і ёсць тым, што сведчыць пра Мяне. Але вы не хочаце прыйсці да Мяне, каб мець жыццё.

Я не прымаю славы ад людзей, але ведаю, што вы не маеце ў сабе любові Божай. Я прыйшоў у імя Айца Майго, і вы не прымаеце Мяне. Калі б іншы прыйшоў ва ўласнае імя, вы прынялі б яго. Як вы можаце верыць, калі прымаеце славу адзін ад аднаго, а славы, якая паходзіць ад адзінага Бога, не шукаеце?

Не думайце, што Я буду абвінавачваць вас перад Айцом. Майсей – вось абвінаваўца ваш, на якога вы спадзеяцеся. Бо калі б вы верылі Майсею, паверылі б і Мне, бо ён пісаў пра Мяне. А калі не верыце пісанням ягоным, як паверыце Маім словам?

Гэта слова Пана.

Пятніца чацвёртага тыдня Вялікага посту

ПЕРШАЕ ЧЫТАННЕ (Мдр 2, 1а. 12–22)

Асудзім Яго на ганебную смерць

Чытанне кнігі Мудрасці Саламона.

Памылкова мяркуючы, бязбожнікі казалі самі сабе:

Зробім пастку на справядлівага, бо ён бескарысны для нас і працівіцца нашым учынкам, дакарае нас у грахах супраць Закону, вінаваціць нас ў грахах супраць нашага выхавання. Абвяшчае, нібыта ён ведае Бога, і называе сябе дзіцем Пана.

Ён стаў для нас дакорам думак нашых, нам цяжка нават глядзець на яго, бо жыццё яго не падобнае да жыцця іншых і шляхі Яго адрозніваюцца. Ён прызнаў нас чымсьці фальшывым; ён ухіляецца ад шляхоў нашых, як ад нячыстага. Шчаслівым называе канец справядлівых і хваліцца, што Бог — ягоны айцец.

Пабачым, ці праўдзівыя словы ягоныя, і праверым, што будзе пры сконе ягоным. Бо калі справядлівы — сын Божы, то Бог абароніць яго і вырве яго з рукі праціўнікаў.

Праверым яго знявагаю і мукаю, каб пазнаць яго лагоднасць і выпрабаваць яго цярплівасць. Асудзім яго на ганебную смерць, бо, як ён кажа, паклапоцяцца аб ім.

Так яны меркавалі і памыліліся, бо іхняя зласлівасць засляпіла іх. Яны не пазналі таямніц Божых, не спадзяваліся на адплату за святасць і не думалі пра ўзнагароду для беззаганных душаў.

Гэта слова Божае.

РЭСПАНСАРЫЙНЫ ПСАЛЬМ (Пс 34 (33), 17–18. 19–20. 21 і 23, Р.: 19а)

Рэфрэн: Блізкі Пан да тых, чыё сэрца змучана.

17. Аблічча Пана супраць тых, хто чыніць зло, *

каб памяць пра іх сцерці з зямлі.

18. Яны клічуць, і Пан чуе, *

і ад усіх бедаў іх выбаўляе.

Рэфрэн: Блізкі Пан да тых, чыё сэрца змучана.

19. Блізкі Пан да тых, чыё сэрца змучана, *

і зламаных духам Ён збаўляе.

20. Шмат няшчасцяў у праведнага, *

але ад усіх яго ратуе Пан.

Рэфрэн: Блізкі Пан да тых, чыё сэрца змучана.

21. Ён сцеражэ ўсе ягоныя косці *

і ніводная з іх не зламаецца.

23. Пан выбаўляе душы слугаў сваіх, *

і кожны, хто на Яго спадзяецца, не будзе пакараны.

Рэфрэн: Блізкі Пан да тых, чыё сэрца змучана.

СПЕЎ ПЕРАД ЕВАНГЕЛЛЕМ (Мц 4, 4b)

Акламацыя: Хвала Табе, слова Божае.

Не хлебам адным будзе жыць чалавек,

але кожным словам, што выходзіць з вуснаў Божых.

Акламацыя: Хвала Табе, слова Божае.

ЕВАНГЕЛЛЕ (Ян 7, 1–2. 10. 25–30)

Намагаліся схапіць Яго, але яшчэ не настаў Ягоны час

+ Чытанне святога Евангелля паводле Яна.

У той час:

Езус хадзіў па Галілеі. Ён не хацеў хадзіць па Юдэі, бо юдэі намагаліся забіць Яго.

Набліжалася юдэйскае свята Шатроў. Калі браты Ягоныя пайшлі на свята, тады і Ён пайшоў, аднак не адкрыта, а як бы патаемна.

Некаторыя з жыхароў Ерузалема казалі: Ці не той гэта, якога шукаюць, каб забіць? I вось Ён гаворыць адкрыта, і нічога не кажуць Яму. Можа кіраўнікі на самой справе пераканаліся, што Ён Месія? Але мы ведаем Яго, адкуль Ён, а калі прыйдзе Месія, то ніхто не будзе ведаць, адкуль Ён.

Тады Езус, які навучаў ў святыні, усклікнуў, кажучы: I Мяне ведаеце, і ведаеце адкуль Я. Але Я прыйшоў не сам ад сябе; і праўдзівы той, хто паслаў Мяне, якога вы не ведаеце. Я ведаю Яго, бо Я ад Яго, і Ён паслаў Мяне.

I намагаліся схапіць Яго, але ніхто не ўсклаў на Яго рукі, бо яшчэ не настаў Ягоны час.

Гэта слова Пана.

Субота чацвёртага тыдня Вялікага посту

ПЕРШАЕ ЧЫТАННЕ (Ер 11, 18–20)

Але я быў, як прыручанае ягня, якое вядуць на зарэз

Чытанне кнігі прарока Ераміі.

Ты, Пане, даў спазнаць мне, і я ведаю. Ты паказаў мне ўчынкі іхнія.

Але я быў, як прыручанае ягня, якое вядуць на зарэз, і не разумеў, што яны задумалі змову супраць мяне: Знішчым дрэва ў поўнай сіле, вырвем яго з зямлі жывых, каб не згадвалі больш імя яго.

Але Ты, Пане Магуццяў, які судзіш справядліва, які даследуеш нутро і сэрца, дазволь мне ўбачыць Тваю помсту над імі, бо Табе я давяраю сваю справу.

Гэта слова Божае.

РЭСПАНСАРЫЙНЫ ПСАЛЬМ (Пс 7, 2–3. 9bc–10. 11–12, Р.: 2а)

Рэфрэн: Пане, мой Божа, на Цябе спадзяюся.

2. Пане, мой Божа, на Цябе спадзяюся, *

уратуй мяне ад усіх ганіцеляў маіх і вызвалі мяне.

3. Каб не схапілі, як леў, душу маю *

і не разадралі, пакуль няма каму ўратаваць мяне.

Рэфрэн: Пане, мой Божа, на Цябе спадзяюся.

9. Пане, судзі мяне па справядлівасці маёй *

і па маёй нявіннасці, што ўва мне.

10. Няхай скончыцца зласлівасць грэшнікаў; †

умацуй праведнага, *

Божа справядлівы, які даследуеш нутро і сэрца.

Рэфрэн: Пане, мой Божа, на Цябе спадзяюся.

11. Мой шчыт — гэта Бог, *

які ратуе праведных сэрцам.

12. Бог — суддзя справядлівы, *

Бог, які штодня спаганяе.

Рэфрэн: Пане, мой Божа, на Цябе спадзяюся.

СПЕЎ ПЕРАД ЕВАНГЕЛЛЕМ (пар. Лк 8, 15)

Акламацыя: Хвала Табе, слова Божае.

Шчаслівыя, хто ў добрым і чыстым сэрцы

захоўвае слова Божае і прыносіць плод у цярплівасці.

Акламацыя: Хвала Табе, слова Божае.

ЕВАНГЕЛЛЕ (Ян 7, 40–53)

Хіба з Галілеі прыйдзе Месія?

+ Чытанне святога Евангелля паводле Яна.

У той час:

Людзі з натоўпу, калі пачулі словы Езуса, казалі: Ён сапраўды прарок. Другія казалі: Гэта Месія. А іншыя казалі: Хіба з Галілеі прыйдзе Месія? Ці ж не сказана ў Пісанні, што Месія прыйдзе з роду Давіда і з мястэчка Бэтлеема, адкуль быў Давід? І вось адбылася з-за Яго спрэчка ў народзе. Некаторыя з іх хацелі схапіць Яго, але ніхто не ўсклаў на Яго рукі.

Вярнуліся слугі да першасвятароў і фарысеяў, а тыя сказалі ім: Чаму вы не прывялі Яго?

Слугі адказалі: Ніколі яшчэ ніхто не гаварыў так, як гэты чалавек.

Фарысеі сказалі ім: Няўжо і вас увялі ў зман? Можа, паверыў у Яго хто з кіраўнікоў або з фарысеяў? Але гэты натоўп, які не ведае Закону, пракляты.

Тады Нікадэм, які быў адным з іх, і прыходзіў да Езуса раней, сказаў ім: Ці наш Закон асуджае чалавека, пакуль не выслухаюць яго і не даведаюцца, што ён робіць?

На гэта адказалі яму: Можа, і ты з Галілеі? Даследуй і ўбачыш, што з Галілеі не паўстане прарок.

І разышліся кожны да свайго дому.

Гэта слова Пана.

V НЯДЗЕЛЯ ВЯЛІКАГА ПОСТУ

Год А

ПЕРШАЕ ЧЫТАННЕ (Эзх 37, 12–14)

І ўдыхну ў вас дух Мой, і ўчыню, што будзеце жыць

Чытанне кнігі прарока Эзэхіэля.

Так кажа Пан Бог:

Вось Я адкрыю магілы вашыя, і выведу вас, народ Мой, з магілаў вашых, і прывяду вас у зямлю Ізраэля. І даведаецеся, што Я — Пан ваш, калі адкрыю магілы вашыя і выведу вас, народзе Мой, з магілаў вашых. І ўдыхну ў вас дух Мой, і ўчыню, што будзеце жыць і спачываць на зямлі вашай, і даведаецеся, што Я, Пан сказаў і зрабіў гэта, — кажа Пан.

Гэта слова Божае.

РЭСПАНСАРЫЙНЫ ПСАЛЬМ (Пс 130 (129), 1–2. 3–4. 5–6аb. 6c–8, Р.: 7bc)

Рэфрэн: У Пана міласэрнасць і адкупленне.

1. З глыбіні я клічу Цябе, Пане. *

2. Пане, пачуй мой голас.

Няхай Твае вушы пачуюць *

голас маіх малітваў.

Рэфрэн: У Пана міласэрнасць і адкупленне.

3. Калі Ты, Пане, будзеш зважаць на беззаконні, *

хто ж вытрывае, Пане?

4. Але ў Цябе прабачэнне, *

каб баяліся Цябе.

Рэфрэн: У Пана міласэрнасць і адкупленне.

5. Спадзяюся на Пана, *

спадзяецца душу мая на Яго слова.

6. Душа мая чакае Пана *

больш, чым варта світання.

Рэфрэн: У Пана міласэрнасць і адкупленне.

Больш, чым варта світання, *

7. няхай Ізраэль чакае Пана,

бо ў Пана міласэрнасць і шчодрае ў Яго адкупленне. *

8. Ён адкупіць Ізраэль ад усіх беззаконняў ягоных.

Рэфрэн: У Пана міласэрнасць і адкупленне.

ДРУГОЕ ЧЫТАННЕ (Рым 8, 8–11)

Дух таго, хто ўваскрасіў з мёртвых Езуса, жыве ў вас

Чытанне Паслання святога апостала Паўла да Рымлянаў.

Браты:

Тыя ж, хто паступае паводле цела, Богу дагадзіць не могуць. Вы ж не ў целе, але ў духу, калі толькі Дух Божы жыве ў вас. Калі ж хто Духа Хрыстовага не мае, той не належыць Яму.

Калі ж у вас Хрыстус, то цела мёртвае з-за граху, а дух мае жыццё дзеля справядлівасці. Калі ж Дух таго, хто ўваскрасіў з мёртвых Езуса, жыве ў вас, то той, хто ўваскрасіў Хрыста з мёртвых, ажывіць і вашыя смяротныя целы Духам сваім, які жыве ў вас.

Гэта слова Божае.

СПЕЎ ПЕРАД ЕВАНГЕЛЛЕМ (Ян 11, 25а. 26)

Акламацыя: Хвала Табе, слова Божае.

Я — уваскрасенне і жыццё, — кажа Пан, —

хто верыць у Мяне, не памрэ ніколі.

Акламацыя: Хвала Табе, слова Божае.

ЕВАНГЕЛЛЕ (Ян 11, 3–7. 17. 20–27. 33b–45)

Я — уваскрасенне і жыццё

+ Чытанне святога Евангелля паводле Яна.

У той час:

Сёстры паслалі сказаць Езусу: Пане, той, каго Ты любіш, хворы. Пачуўшы гэта, Езус сказаў: Гэтая хвароба не вядзе да смерці, але да славы Божай, каб Сын Чалавечы праславіўся праз яе. Езус жа любіў Марту, яе сястру і Лазара.

Пачуўшы, што той хварэе, заставаўся два дні на тым месцы, дзе знаходзіўся. Пасля гэтага сказаў вучням: Пойдзем зноў у Юдэю. Прыйшоўшы, Езус даведаўся, што Лазар ужо чатыры дні ў магіле.

Калі Марта пачула, што ідзе Езус, яна выйшла Яму насустрач, а Марыя сядзела дома. Тады Марта сказала Езусу: Пане, калі б ты быў тут, не памёр бы брат мой. Але і цяпер ведаю, што аб чым бы Ты ні папрасіў Бога, Бог дасць Табе.

Езус сказаў ёй: Уваскрэсне брат твой. Марта сказала Яму: Я ведаю, што ўваскрэсне падчас уваскрасення ў апошні дзень. Езус сказаў ёй: Я – уваскрасенне і жыццё. Хто верыць у Мяне, калі нават і памрэ, будзе жыць. А кожны, хто верыць у Мяне, не памрэ ніколі. Ці верыш у гэта?

Яна адказала Яму: Так, Пане. Я веру, што Ты Месія, сын Божы, які павінен быў прыйсці ў свет. Езус глыбока ўзрушыўся і ўсхваляваўся, ды сказаў: Дзе вы паклалі яго? Адказалі Яму: Пане, ідзі і паглядзі. Езус заплакаў. Юдэі ж казалі: Глядзі, як Ён любіў яго. А некаторыя з іх сказалі: Ці не мог Ён, які адкрыў вочы сляпому, зрабіць, каб і гэты не памёр?

Езус жа, ізноў глыбока ўзрушаны, ідзе да магілы. Была ж гэта пячора, і камень ляжаў на ёй. Кажа Езус: Адсуньце камень. Сястра памерлага, Марта, кажа Яму: Пане, ужо смярдзіць, бо чацвёрты дзень, як памёр. Езус кажа Ёй: Ці не казаў Я табе, што, калі будзеш верыць, убачыш славу Божую? Тады адсунулі камень. А Езус узняў вочы і сказаў: Ойча, дзякую Табе, што Ты пачуў Мяне. Я ведаў, што Ты заўсёды чуеш Мяне. Але сказаў дзеля натоўпу, які стаіць вакол, каб паверылі, што Ты паслаў Мяне. І, сказаўшы гэта, крыкнуў моцным голасам: Лазар, выйдзі вонкі. І выйшаў памерлы з нагамі і рукамі, абвязанымі палатном, а твар ягоны быў абвязаны хусткаю. Езус кажа ім: Развяжыце Яго і дазвольце яму хадзіць.

Тады многія з юдэяў, якія прыйшлі да Марыі і бачылі, што ўчыніў Езус, паверылі ў Яго.

Гэта слова Пана.

V НЯДЗЕЛЯ ВЯЛІКАГА ПОСТУ

Год В

ПЕРШАЕ ЧЫТАННЕ (Ер 31, 31–34)

Устанаўлю новы запавет і грахоў не буду ўспамінаць

Чытанне кнігі прарока Ераміі.

Вось надыходзяць дні, — кажа Пан, — калі ўстанаўлю з домам Ізраэля і з домам Юды новы запавет. Не паводле запавету, які Я ўстанавіў з іх продкамі ў дзень, калі ўзяў іх за руку, каб вывесці з зямлі егіпецкай. Той запавет Мой парушылі, хоць Я быў іх Валадаром, — кажа Пан.

Але вось запавет, які ўстанаўлю з домам Ізраэля пасля гэтых дзён, — кажа Пан. Укладу закон Мой у нутро іхняе і напішу яго на іхніх сэрцах, і буду ім Богам, а яны будуць Маім народам. І больш не будуць вучыць яны бліжняга свайго ці брата, кажучы: Пазнайце Пана! Бо ўсе, ад найменшага да найбольшага з іх, пазнаюць Мяне, — кажа Пан, — таму што дарую ім правіны і грахоў іхніх больш не буду ўспамінаць.

Гэта слова Божае.

РЭСПАНСАРЫЙНЫ ПСАЛЬМ (Пс 51 (50), 3–4. 12–13. 14–15, Р.: 12а)

Рэфрэн: Чыстае сэрца ствары ўва мне, Божа.

3. Змілуйся нада мною, Божа, у вялікай міласці Тваёй *

і ў паўнаце міласэрнасці Тваёй знішчы беззаконні мае.

4. Абмый цалкам мяне ад правінаў маіх *

і ачысці мяне ад граху майго.

Рэфрэн: Чыстае сэрца ствары ўва мне, Божа.

12. Чыстае сэрца ствары ўва мне, Божа, *

і аднаві ўва мне трывалы дух.

13. Не адкінь мяне ад свайго аблічча *

і не пазбаў мяне Духа Твайго Святога.

Рэфрэн: Чыстае сэрца ствары ўва мне, Божа.

14. Вярні мне радасць збаўлення Твайго *

і ўмацуй мяне духам прыхільным.

15. Навучы няправых шляхам Тваім, *

і бязбожнікі да Цябе вернуцца.

Рэфрэн: Чыстае сэрца ствары ўва мне, Божа.

ДРУГОЕ ЧЫТАННЕ (Гбр 5, 7–9)

Навучыўся паслухмянасці і стаў прычынаю вечнага збаўлення

Чытанне Паслання да Габрэяў.

Хрыстус у дні цела свайго з моцным голасам і са слязьмі ўзнёс малітвы і просьбы да таго, хто мог уратаваць Яго ад смерці, і быў выслуханы за сваю пакорлівасць. Хоць быў Сынам, навучыўся паслухмянасці праз тое, што выцерпеў. І, будучы дасканалым, стаў для ўсіх, хто Яму паслухмяны, прычынаю вечнага збаўлення, і Богам быў абвешчаны Першасвятаром на ўзор Мэльхізэдэка.

Гэта слова Божае.

СПЕЎ ПЕРАД ЕВАНГЕЛЛЕМ (Ян 12, 26)

Акламацыя: Хвала Табе, слова Божае.

Калі хто служыць Мне, няхай ідзе Маім шляхам, — кажа Пан;

і дзе Я, там будзе і слуга Мой.

Акламацыя: Хвала Табе, слова Божае.

ЕВАНГЕЛЛЕ (Ян 12, 20–33)

Калі пшанічнае зерне, упаўшы ў зямлю, памрэ, то прынясе багаты плён

+ Чытанне святога Евангелля паводле Яна.

У той час:

Былі некаторыя грэкі сярод тых, хто прыйшоў пакланіцца Богу на свята. Яны падышлі да Філіпа, які быў з Бэтсаіды Галілейскай, і прасілі яго, кажучы: Пане, мы хочам бачыць Езуса. Філіп пайшоў і сказаў пра гэта Андрэю. І пайшлі Андрэй з Філіпам, і расказалі Езусу.

А Езус сказаў ім у адказ: Настала гадзіна ўславіцца Сыну Чалавечаму. Сапраўды, сапраўды кажу вам: калі пшанічнае зерне, упаўшы ў зямлю, не памрэ, то застанецца адно, а калі памрэ, то прынясе багаты плён. Хто любіць жыццё сваё, загубіць яго; а той, хто ненавідзіць жыццё сваё на гэтым свеце, захавае яго для вечнага жыцця. Калі хто служыць Мне, няхай ідзе Маім шляхам; і дзе Я, там будзе і слуга Мой. І хто Мне служыць, таго ўшануе Айцец Мой. Цяпер усхвалявана душа мая; і што Мне сказаць? Ойча, захавай Мяне ад гэтай гадзіны. Але ж дзеля гэтай гадзіны Я і прыйшоў. Ойча, услаў імя сваё! І пачуўся з неба голас: Уславіў і ўслаўлю зноў.

Народ, які стаяў і чуў гэта, казаў: Гэта гром. Іншыя ж казалі: Анёл гаварыў з Ім. А Езус адказаў, кажучы: Не дзеля Мяне быў гэты голас, але дзеля вас. Цяпер адбываецца суд над гэтым светам; цяпер князь гэтага свету будзе выкінуты вон. І Я, калі буду ўзняты над зямлёю, усіх прыцягну да сябе.

Казаў жа Ён гэта, прадказваючы, якою смерцю меўся памерці.

Гэта слова Пана.

V НЯДЗЕЛЯ ВЯЛІКАГА ПОСТУ

Год С

ПЕРШАЕ ЧЫТАННЕ (Іс 43, 16–21)

Вось Я ўчыню новае і дам піць народу свайму

Чытанне кнігі прарока Ісаі.

Так кажа Пан, які зрабіў шлях ў моры і сцежку ў магутных водах; які вывеў калясніцы, і коней, і магутнае войска. Усе разам палеглі, не ўстануць больш. Задзьмулі іх і пагасілі, як кнот.

Не ўспамінайце былога і не разважайце пра мінулае. Вось Я ўчыню новае, і цяпер з’явіцца яно; ці ж не ведаеце пра гэта? Я зраблю шлях у стэпе і рэкі ў пустыні. Уславяць Мяне дзікія звяры, шакалы і страусы, бо Я дам у стэпе ваду, у пустыні — рэкі, каб напаіць Мой выбраны народ. Гэты народ Я стварыў для сябе, ён будзе абвяшчаць Маю хвалу.

Гэта слова Божае.

РЭСПАНСАРЫЙНЫ ПСАЛЬМ (Пс 126 (125), 1–2аb. 2cd–3. 4–5. 6, Р.: 3)

Рэфрэн: Вялікія рэчы ўчыніў Пан для нас.

1. Калі Пан перамяніў лёс Сіёну, *

мы былі, быццам у сне.

2. Вусны нашыя тады былі поўныя смеху, *

а язык спяваў з радасці.

Рэфрэн: Вялікія рэчы ўчыніў Пан для нас.

Тады гаварылі між народамі: *

Вялікія рэчы ўчыніў Пан для іх.

3. Вялікія рэчы ўчыніў Пан для нас, *

і мы ўзрадаваліся.

Рэфрэн: Вялікія рэчы ўчыніў Пан для нас.

4. Змяні наш лёс, о Пане, *

як патокі на поўдзень.

5. Хто ў слязах сеяў, *

будзе з радасцю жаць.

Рэфрэн: Вялікія рэчы ўчыніў Пан для нас.

6. Хто ідзе і плача, *

несучы насенне, каб сеяць,

вернецца з радасцю, *

несучы снапы свае.

Рэфрэн: Вялікія рэчы ўчыніў Пан для нас.

ДРУГОЕ ЧЫТАННЕ (Флп 3, 8–14)

Дзеля Хрыста я ўсё палічыў стратай, прыпадабняючыся да Ягонай смерці

Чытанне Першага паслання святога апостала Паўла да Філіпянаў.

Браты:

Я ўсё лічу стратаю дзеля перавагі пазнання Хрыста Езуса, майго Пана. Дзеля Яго я ўсё страціў і лічу смеццем, каб набыць Хрыста і апынуцца ў Ім не са сваёю справядлівасцю, якая паходзіць з Закону, але з тою, якая паходзіць з веры ў Хрыста, са справядлівасцю ад Бога, заснаванай на веры, каб пазнаць Яго і моц Ягонага ўваскрасення і саўдзельнічаць у цярпеннях Ягоных, прыпадабняючыся да Ягонай смерці, каб нейкім чынам дасягнуць уваскрашэння з мёртвых.

Не тое, каб я ўжо атрымаў гэта і ўжо стаў дасканалым, але я імкнуся атрымаць тое, дзеля чаго мяне здабыў Хрыстус Езус.

Браты, я не лічу, што ўжо атрымаў гэта, але толькі забываю тое, што за мною, і сягаю да таго, што наперадзе. Паводле мэты імкнуся да высокага паклікання Божага ў Хрысце Езусе.

Гэта слова Божае.

СПЕЎ ПЕРАД ЕВАНГЕЛЛЕМ (Ёэл 2, 12–13)

Акламацыя: Хвала Табе, слова Божае.

Цяпер кажа Пан:

Звярніцеся да Мяне ўсім сваім сэрцам,

бо Я ласкавы і міласэрны.

Акламацыя: Хвала Табе, слова Божае.

ЕВАНГЕЛЛЕ (Ян 8, 1–11)

Хто без граху, няхай першы кіне ў яе камень

+ Чытанне святога Евангелля паводле Яна.

У той час:

Езус пайшоў на Аліўную гару, а раніцай зноў з’явіўся ў святыні. І ўсе людзі ішлі да Яго, а Ён сеў і вучыў іх.

Прывялі тады кніжнікі і фарысеі да Яго жанчыну, якую злавілі на чужаложстве. Паставілі яе пасярэдзіне і сказалі Яму: Настаўнік, гэтую жанчыну злавілі на чужалостве. А Майсей наказаў нам у Законе каменаваць такіх. А Ты што скажаш?

Яны казалі гэта, бо выпрабоўвалі Яго, каб мець у чым абвінаваціць Яго.

Але Езус, схіліўшыся, пісаў пальцам па зямлі. Калі ж пыталіся ў Яго далей, Ён выпрастаўся і сказаў ім: Хто з вас без граху, няхай першы кіне ў яе камень. І зноў, схіліўшыся, пісаў па зямлі.

Яны ж, калі пачулі гэта, выйшлі адзін за адным, пачынаючы са старэйшых. Застаўся адзін Езус і жанчына, якая стаяла пасярэдзіне.

Езус выпрастаўся і сказаў ёй: Жанчына, дзе яны? Ніхто не асудзіў цябе? Яна адказала: Ніхто, Пане. Езус сказаў ёй: I Я не асуджаю цябе; ідзі, і адгэтуль больш не грашы.

Гэта слова Пана.

Панядзелак пятага тыдня Вялікага посту

ПЕРШАЕ ЧЫТАННЕ (Дан 13, 41с–62)

Вось я паміраю, хоць не зрабіла нічога

Чытанне кнігі прарока Даніэля.

У тыя дні:

Большасць асудзіла Зузану на смерць, фальшыва абвінавачаную двума старэйшынамі.

Тады Зузана голасна ўсклікнула: О вечны Божа, Ты – знаўца патаемнага, які ведае ўсё, перш чым яно станецца. Ты ведаеш, што яны далі фальшывае сведчанне супраць мяне. І вось я паміраю, хоць не зрабіла нічога, у чым яны падступна вінавацяць мяне.

І Пан выслухаў яе голас. І калі павялі яе на смерць, Пан абудзіў у маладым хлопцы, па імені Даніэль, святы дух, і ён закрычаў гучным голасам: Я чысты ад яе крыві. Тады ўсе людзі павярнуліся да яго і спыталіся: Што ты меў на ўвазе? Ён жа стаў пасярод іх і сказаў:  Ці вы такія неразумныя, сыны Ізраэля, што без допыту і высвятлення асудзілі дачку Ізраэля? Вярніцеся ў суд, бо яны фальшыва сведчылі супраць яе.

Усе людзі паспешліва вярнуліся ў суд, і сказалі яму старэйшыны: Хадзі, сядзь між намі і раскажы нам, таму што Бог даў табе старшынство. І сказаў ім Даніэль: Аддзяліце іх падалей аднаго ад другога, і я дапытаю іх.

Калі іх аддзялілі аднаго ад другога, паклікаў першага з іх і сказаў яму: О, застарэлы ў зле, цяпер выяўляюцца грахі твае, што чыніў ты раней, праводзячы несправядлівыя суды, асуджаючы нявінных і адпускаючы вінаватых, хоць Пан казаў: Нявіннага і справядлівага не забівай. А цяпер, калі ты сапраўды бачыў яе, скажы, пад якім дрэвам ты бачыў іх разам? Той адказаў: Пад масцікавым. Даніэль адказаў: Добра ты схлусіў на сваю галаву, таму што анёл Божы ўжо атрымаў прысуд ад Бога і рассячэ цябе напалам.

Адаслаўшы яго, Даніэль загадаў прывесці другога і сказаў яму: Нашчадак Ханаана, а не Юды. Прыгажосць звяла цябе, а пажадлівасць перавярнула тваё сэрца. Гэтак вы рабілі з дочкамі Ізраэля, і яны ад страху аддаваліся вам, але дачка Юды не змірылася з вашым беззаконнем. Цяпер жа скажы мне, пад якім дрэвам ты застаў іх на ўчынку. Той адказаў: Пад дубам. Даніэль адказаў яму:  Добра схлусіў ты на сваю галаву, бо чакае анёл Божы з мячом ў руцэ, каб рассячы цябе напалам і знішчыць вас.

І ўвесь сход гучна закрычаў, і благаславілі Бога, які ратуе тых, хто спадзяецца на Яго. І паўсталі на двух старэйшын, бо іхнімі ўласнымі вуснамі Даніэль даказаў, што яны далі фальшывае сведчанне. І ўчынілі з імі так, як яны самі падступна зрабілі бліжняму. Каб выканаць закон Майсея, забілі іх, і ў той дзень была ўратавана нявінная кроў.

Гэта слова Божае.

РЭСПАНСАРЫЙНЫ ПСАЛЬМ (Пс 23 (22), 1–3а. 3b–4. 5. 6, Р.: пар. 4а)

Рэфрэн: Не буду баяцца, бо Ты са мною, Пане.

3. Пан — мой пастыр, ні ў чым не буду мець нястачы, *

4. Ён дазваляе спачываць мне на зялёных пашах.

Да водаў спакойных вядзе мяне, *

3. Ён душу маю пажыўляе.

Рэфрэн: Не буду баяцца, бо Ты са мною, Пане.

Накіроўвае мяне на сцежкі справядлівасці *

дзеля Імя свайго.

4. Калі нават пайду далінай смяротнага ценю, †

не буду баяцца зла, бо Ты са мною. *

Твой жэзл і Твой посах мяне суцяшаюць.

Рэфрэн: Не буду баяцца, бо Ты са мною, Пане.

5. Ты стол для мяне накрываеш *

на вачах маіх ворагаў;

намашчваеш галаву маю алеем, *

келіх мой перапоўнены.

Рэфрэн: Не буду баяцца, бо Ты са мною, Пане.

7. Сапраўды, дабрыня і міласэрнасць Твая будуць са мною *

ва ўсе дні жыцця майго,

і пасялюся я ў доме Пана *

на доўгія дні.

Рэфрэн: Не буду баяцца, бо Ты са мною, Пане.

СПЕЎ ПЕРАД ЕВАНГЕЛЛЕМ (Эзх 33, 11)

Акламацыя: Хвала Табе, слова Божае.

Не хачу смерці грэшніка, — кажа Пан, —

але каб адвярнуўся ад шляху свайго і жыў.

Акламацыя: Хвала Табе, слова Божае.

ЕВАНГЕЛЛЕ (Ян 8, 1–11)

Хто без граху, няхай першы кіне ў яе камень

+ Чытанне святога Евангелля паводле Яна.

У той час:

Езус пайшоў на Аліўную гару, а раніцай зноў з’явіўся ў святыні. І ўсе людзі ішлі да Яго, а Ён сеў і вучыў іх.

Прывялі тады кніжнікі і фарысеі да Яго жанчыну, якую злавілі на чужаложстве. Паставілі яе пасярэдзіне і сказалі Яму: Настаўнік, гэтую жанчыну злавілі на чужаложстве. А Майсей наказаў нам у Законе каменаваць такіх. А Ты што скажаш?

Яны казалі гэта, бо выпрабоўвалі Яго, каб мець у чым абвінаваціць Яго.

Але Езус, схіліўшыся, пісаў пальцам па зямлі. Калі ж пыталіся ў Яго далей, Ён выпрастаўся і сказаў ім: Хто з вас без граху, няхай першы кіне ў яе камень. І зноў, схіліўшыся, пісаў па зямлі.

Яны ж, калі пачулі гэта, выйшлі адзін за адным, пачынаючы са старэйшых. Застаўся адзін Езус і жанчына, якая стаяла пасярэдзіне.

Езус выпрастаўся і сказаў ёй: Жанчына, дзе яны? Ніхто не асудзіў цябе? Яна адказала: Ніхто, Пане. Езус сказаў ёй: I Я не асуджаю цябе; ідзі, і адгэтуль больш не грашы.

Гэта слова Пана.

Аўторак пятага тыдня Вялікага посту

ПЕРШАЕ ЧЫТАННЕ (Ліч 21, 4–9)

Тады кожны ўкушаны, калі паглядзіць на яго, застанецца жыць

Чытанне кнігі Лічбаў.

У тыя дні:

Габрэі вырушылі ад гары Гор па шляху да Чырвонага мора, каб абысці зямлю Эдом. І людзі ў дарозе пачалі губляць цярплівасць. Яны казалі супраць Бога і супраць Майсея: Навошта вывелі нас з Егіпту, каб мы памерлі ў пустыні? Бо няма хлеба, няма вады, і надакучыла нам гэтая нікчэмная ежа.

Тады спаслаў Пан на людзей ядавітых змеяў, якія кусалі народ, і шмат людзей з Ізраэля памерла. Прыйшлі людзі да Майсея і сказалі: Зграшылі мы, бо казалі супраць Пана і супраць цябе. Памаліся да Пана, каб Ён аддаліў ад нас змеяў. І памаліўся Майсей за народ.

І сказаў Пан Майсею: Зрабі сабе змея і павесь яго на жэрдзі. Тады кожны ўкушаны, калі паглядзіць на яго, застанецца жыць. І зрабіў Майсей меднага змея, і ўзняў яго на жэрдзі. А калі ядавітая змяя кусала чалавека, ён глядзеў на меднага змея і заставаўся жывы.

Гэта слова Божае.

РЭСПАНСАРЫЙНЫ ПСАЛЬМ (Пс 102 (101), 2–3. 16–18. 19–21, Р.: 2)

Рэфрэн: Пане, выслухай маю малітву.

2. Пане, выслухай маю малітву, *

няхай дойдзе да Цябе мой крык.

3. Не хавай ад мяне свайго аблічча †

ў дзень, калі я апынуся ва ўціску. *

Схілі да мяне сваё вуха,

у дзень, калі Цябе паклічу, хутка выслухай мяне.

Рэфрэн: Пане, выслухай маю малітву.

16. Народы будуць баяцца Твайго імя, Пане, *

і ўсе зямныя каралі — Тваёй славы,

17. таму што Пан адбудуе Сіён і з’явіцца ў сваёй славе. *

18. Звернецца да малітвы бездапаможных і не пагардзіць іхняй просьбай.

Рэфрэн: Пане, выслухай маю малітву.

19. Будзе запісана гэта для наступнага пакалення, *

і народ, які створыцца, праславіць Пана.

20. Таму што Пан глядзіць з вышыні сваёй святыні, †

з нябёсаў глядзіць на зямлю, *

21. каб пачуць стагнанні вязняў і вызваліць сыноў смерці.

Рэфрэн: Пане, выслухай маю малітву.

СПЕЎ ПЕРАД ЕВАНГЕЛЛЕМ

Акламацыя: Хвала Табе, слова Божае.

Зернем ёсць слова Божае, сейбітам — Хрыстус;

кожны, хто Яго знойдзе, будзе жыць вечна.

Акламацыя: Хвала Табе, слова Божае.

ЕВАНГЕЛЛЕ (Ян 8, 21–30)

Калі ўзнімеце Сына Чалавечага, тады даведаецеся, што гэта Я

+ Чытанне святога Евангелля паводле Яна.

У той час:

Езус сказаў фарысеям: Я адыходжу, а вы будзеце шукаць Мяне і памрэце ў граху вашым. Куды Я іду, туды вы не можаце пайсці.

Тады юдэі сказалі: Няўжо Ён заб’е самога сябе, што кажа «куды Я іду, туды вы не можаце пайсці»?

І сказаў ім: Вы з тых, хто ўнізе, а Я з тых, хто ў вышыні. Вы з гэтага свету, Я не з гэтага свету. Таму Я і сказаў вам, што памрэце ў грахах вашых. Бо, калі не паверыце, што Я ЁСЦЬ, памрэце ў грахах вашых.

Тады сказалі Яму: Хто Ты?

Езус адказаў ім: Той, пра каго Я казаў вам ад пачатку. Шмат чаго маю казаць пра вас і судзіць. Але той, хто паслаў Мяне, праўдзівы, і што Я чуў ад Яго, тое і кажу свету. А яны не разумелі, што Ён казаў ім пра Айца.

Тады сказаў ім Езус: Калі ўзнімеце Сына Чалавечага, тады даведаецеся, што гэта Я і што нічога не раблю ад сябе, але як навучыў Мяне Айцец, так і кажу. І той, хто паслаў Мяне, ёсць са Мною. Ён не пакінуў Мяне аднаго, бо Я заўсёды раблю тое, што Яму падабаецца.

Калі Ён казаў гэта, шмат хто паверыў у Яго.

Гэта слова Пана.

Серада пятага тыдня Вялікага посту

ПЕРШАЕ ЧЫТАННЕ (Дан 3, 14–20. 91–92. 95)

Паслаў свайго Анёла і вызваліў сваіх слугаў

Чытанне кнігі прарока Даніэля.

У тыя дні:

Кароль Навухаданосар сказаў: Ці гэта праўда, што вы, Сэдрах, Місах і Абэднэг не служыце маім багам і не пакланяецеся залатому ідалу, якога я паставіў? Вось жа цяпер, падрыхтуйцеся, калі пачуеце гук трубы, жалейкі, цытры, арфы, гусляў, дуды і ўсялякіх музычных інструментаў, упасці і пакланіцца ідалу, якога я зрабіў. А калі не паклоніцеся, адразу ж будзеце ўкінуты ў рас паленую печ. Які бог тады вызваліць вас з маіх рук?

Сэдрах, Місах і Абэднэг сказалі ў адказ каралю Навухаданосару: Мы не маем патрэбы адказваць табе наконт гэтага. Калі Бог, якому мы служым, захоча нас вызваліць з гэтай распаленай печы, Ён вызваліць нас з тваіх, кароль, рук. А калі не, то няхай табе будзе вядома, кароль, што мы не будзем служыць тваім багам і не паклонімся залатому ідалу, якога ты паставіў.

Тады змяніўся выраз твару ягонага і Навухаданосар напоўніўся гневам на Сэдраха, Місаха і Абэднэга. У адказ Ён загадаў, каб распалілі печ у сем разоў гарачэй, чым распальвалі звычайна. I самым моцным мужам са свайго войска загадаў звязаць Сэдраха, Місаха і Абэднэга і ўкінуць іх у распаленую печ.

Кароль Навухаданосар здзівіўся, паспешліва ўстаў і звярнуўся да сваіх дарадцаў, кажучы: Ці не ўкінулі мы трох звязаных мужоў у сярэдзіну агню? Яны адказалі каралю: Сапраўды, кароль. Ён жа адказаў: Вось я бачу чатырох мужоў развязаных, якія ходзяць пасярод агню, і нічога ў іх не пашкоджана, а выгляд чацвёртага падобны да сына багоў.

І сказаў Навухаданосар: Благаслаўлёны Бог Сэдраха, Місаха і Абэднэга, які паслаў свайго Анёла і вызваліў сваіх слугаў, якія спадзяваліся на Яго, і не паслухалі каралеўскага наказу, і аддалі сваё цела, каб не служыць і не пакланяцца ніякаму богу, апроч свайго Бога.

Гэта слова Божае.

РЭСПАНСАРЫЙНЫ ПСАЛЬМ (Дан 3, 52. 53 і 54. 55 і 56, Р.: 52b)

Рэфрэн: Імя Тваё, Пане, хвалебнае навекі.

52. Благаслаўлёны Ты, Пане, Бог айцоў нашых, *

поўны хвалы і ўзвялічаны навекі.

Благаслаўлёнае святое імя славы Тваёй, *

хвалебнае і ўзвялічанае навекі.

Рэфрэн: Імя Тваё, Пане, хвалебнае навекі.

53. Благаслаўлёны Ты ў святыні Тваёй святой славы, *

праслаўлены і ўзвялічаны навекі.

54. Благаслаўлёны Ты на троне Твайго валадарства, *

праслаўлены і ўзвялічаны навекі.

Рэфрэн: Імя Тваё, Пане, хвалебнае навекі.

55. Благаслаўлёны Ты, які бачыш глыбіні, які сядзіш на Херубімах, *

хвалебны і ўзвялічаны навекі.

56. Благаслаўлёны Ты на скляпенні неба, *

хвалебны і ўзвялічаны навекі.

Рэфрэн: Імя Тваё, Пане, хвалебнае навекі.

СПЕЎ ПЕРАД ЕВАНГЕЛЛЕМ (пар. Лк 8, 15)

Акламацыя: Хвала Табе, слова Божае.

Шчаслівыя, хто ў сэрцы добрым і чыстым

захоўвае слова Божае і прыносіць у цярплівасці плён.

Акламацыя: Хвала Табе, слова Божае.

ЕВАНГЕЛЛЕ (Ян 8, 31–42)

Калі Сын вызваліць вас, будзеце сапраўды свабоднымі

+ Чытанне святога Евангелля паводле Яна.

У той час:

Езус сказаў юдэям, якія паверылі ў Яго: Калі вы застанецеся ў слове Маім, то сапраўды будзеце вучнямі Маімі і спазнаеце праўду, а праўда вас вызваліць.

Тыя адказалі Яму: Мы нашчадкі Абрагама і ніколі не былі паднявольныя нікому. Як жа Ты кажаш: Вы станеце свабоднымі?

Езус адказаў ім: Сапраўды, сапраўды кажу вам: кожны, хто чыніць грэх, гэта нявольнік граху. А нявольнік не жыве ў доме вечна; сын застаецца вечна. Таму, калі Сын вызваліць вас, будзеце сапраўды свабоднымі. Ведаю, што вы нашчадкі Абрагама, аднак, шукаеце як Мяне забіць, бо слова Маё не змяшчаецца ў вас. Я кажу тое, што бачыў у Айца Майго, а вы робіце тое, што чулі ад айца вашага.

Тыя сказалі Яму ў адказ: Абрагам наш айцец.

Езус сказаў ім: Калі б вы былі дзецьмі Абрагама, рабілі б учынкі Абрагама. А цяпер шукаеце, як забіць Мяне, чалавека, які сказаў вам праўду, якую пачуў ад Бога. Абрагам гэтага не рабіў. Вы робіце ўчынкі айца вашага.

Яны адказалі Яму: Мы не з распусты народжаныя; мы маем аднаго Айца – Бога.

Езус сказаў ім: Калі б Бог быў вашым айцом, вы б і Мяне любілі. Бо Я ад Бога выйшаў і прыходжу; Я не сам ад сябе прыйшоў, але Ён паслаў Мяне.

Гэта слова Пана.

Чацвер пятага тыдня Вялікага посту

ПЕРШАЕ ЧЫТАННЕ (Быц 17, 3–9)

Ты станеш айцом мноства народаў

Чытанне кнігі Быцця.

У тыя дні:

Абрам упаў ніцма на зямлю, і Бог сказаў яму: Вось Мой запавет з табою: ты станеш айцом мноства народаў. І больш не будзеш называцца Абрамам, але імя тваё будзе Абрагам, бо Я зраблю цябе айцом мноства народаў. Я зраблю цябе надзвычай плодным, і выведу з цябе народы, і каралі выйдуць з цябе.

І ўстанаўлю запавет Мой паміж Мною і табою, і паміж нашчадкамі тваімі ў іх пакаленнях; запавет вечны, каб Я быў Богам для цябе і для тваіх будучых нашчадкаў. Я дам табе і тваім будучым нашчадкам зямлю, па якой ты падарожнічаеш, усю зямлю Ханаан, на вечнае валоданне, і буду ім Богам.

І сказаў Бог Абрагаму: Ты ж захавай запавет Мой, ты і будучыя нашчадкі твае ў іх пакаленнях.

Гэта слова Божае.

РЭСПАНСАРЫЙНЫ ПСАЛЬМ (Пс 105 (104), 4–5. 6–7. 8–9, Р.: 8а)

Рэфрэн: Пан вечна памятае пра свой запавет.

4. Шукайце Пана і Яго моцы, *

шукайце заўсёды Яго аблічча.

5. Памятайце пра цуды Ягоныя, якія ўчыніў, *

пра знакі Яго і суды вуснаў Ягоных.

Рэфрэн: Пан вечна памятае пра свой запавет.

6. Вы, патомства Абрагама, Яго слугі, *

сыны Якуба, вы Яго выбраныя.

7. Ён Пан Бог наш, *

па ўсёй зямлі Яго правасуддзе.

Рэфрэн: Пан вечна памятае пра свой запавет.

8. Вечна Ён памятае пра свой запавет, *

пра слова, якое даў тысячам пакаленняў,

9. пра запавет, які заключыў з Абрагамам, *

і пра сваю прысягу, дадзеную Ісааку.

Рэфрэн: Пан вечна памятае пра свой запавет.

СПЕЎ ПЕРАД ЕВАНГЕЛЛЕМ (пар. Пс 95 (94), 8аb)

Акламацыя: Хвала Табе, слова Божае.

Сёння не рабіце жорсткімі сэрцы вашыя,

але слухайце голас Пана.

Акламацыя: Хвала Табе, слова Божае.

ЕВАНГЕЛЛЕ (Ян 8, 51–59)

Абрагам, айцец ваш, рады быў убачыць дзень Мой

+ Чытанне святога Евангелля паводле Яна.

У той час:

Езус сказаў юдэям: Сапраўды, сапраўды кажу вам: калі хто захоўвае Маё слова, той ніколі не ўбачыць смерці.

Тады юдэі сказалі Яму: Цяпер мы даведаліся, што ў Табе злы дух. Абрагам памёр, і прарокі, а Ты кажаш: Калі хто захоўвае Маё слова, той ніколі не пакаштуе смерці. Няўжо Ты большы за айца нашага Абрагама, які памёр? Прарокі таксама памерлі. Кім Ты сябе лічыш?

Езус адказаў: Калі Я сам сябе буду праслаўляць, то Мая слава — нішто. Але тым, хто праслаўляе Мяне, ёсць Айцец Мой, пра якога вы кажаце: Ён — наш Бог. Вы Яго не ведаеце, а Я ведаю Яго. І калі б Я сказаў, што не ведаю Яго, Я стаў бы падманшчыкам, падобным да вас. Але Я ведаю Яго і захоўваю Ягонае слова. Абрагам, айцец ваш, рады быў убачыць дзень Мой; і ўбачыў, і ўзрадаваўся.

На гэта юдэі сказалі Яму: Табе няма яшчэ пяцідзесяці гадоў, і Ты бачыў Абрагама?

Езус сказаў ім: Сапраўды, сапраўды кажу вам: раней, чым з’явіўся Абрагам, Я ёсць. І схапілі камяні, каб кінуць у Яго, але Езус укрыўся і выйшаў са святыні.

Гэта слова Пана.

Пятніца пятага тыдня Вялікага посту

ПЕРШАЕ ЧЫТАННЕ (Ер 20, 10–13)

Пан са  мною, як магутны волат

Чытанне кнігі прарока Ераміі.

Я чуў пагалоскі многіх:

Страх навокал!

Выкрыйце, і мы выкрыем яго!

Усе, што былі ў згодзе са мною,

чакаюць падзення майго:

Можа, удасца, – яны кажуць, – падмануць яго,

тады пераможам яго і адпомсцім яму.

Але Пан са  мною, як магутны волат,

таму ганіцелі мае спатыкнуцца і скарáцца.

Пасаромяцца сваім падзеннем,

і будзе ім вечная і непазбыўная ганьба.

Пане Магуццяў, які выпрабоўваеш праведніка,

Ты глядзіш на задумы і сэрца,

прашу, каб я ўбачыў Тваю помсту над імі,

бо я адкрыў Табе сваю справу.

Спявайце Пану, праслаўляйце Пана,

бо Пан уратаваў жыццё беднага

ад рукі злачынцаў.

Гэта слова Божае.

РЭСПАНСАРЫЙНЫ ПСАЛЬМ (Пс 18 (17), 2–3а. 3bc–4. 5–6. 7, Р.: пар. 7)

Рэфрэн: Паклікаў Пана, і Ён пачуў мой голас.

2. Буду любіць Цябе, Пане, *

моц мая.

3. Пан — мая скала i цвярдыня, *

Ён мой Збаўца.

Рэфрэн: Паклікаў Пана, і Ён пачуў мой голас.

Бог мой — абарона мая, на Яго спадзяюся, *

шчыт мой, моц збаўлення майго, мая крэпасць.

4. Паклiчу Пана, годнага хвалы, *

i ад ворагаў маiх вызвалены буду.

Рэфрэн: Паклікаў Пана, і Ён пачуў мой голас.

5. Акружылі мяне хвалі смерці *

і патокі беззаконня спалохалі мяне.

6. Аплялі мяне путы пякельныя, *

апярэдзілі мяне пасткі смерці.

Рэфрэн: Паклікаў Пана, і Ён пачуў мой голас.

7. У сваёй нядолі я паклікаў Пана, *

паклікаў майго Бога,

і Ён пачуў мой голас са сваёй святыні, *

і плач мой дайшоў да Ягоных вушэй.

Рэфрэн: Паклікаў Пана, і Ён пачуў мой голас.

СПЕЎ ПЕРАД ЕВАНГЕЛЛЕМ (пар. Ян 6, 63с, 68с)

Акламацыя: Хвала Табе, слова Божае.

Словы Твае, Пане, ёсць духам і жыццём,

Ты маеш словы вечнага жыцця.

Акламацыя: Хвала Табе, слова Божае.

ЕВАНГЕЛЛЕ (Ян 10, 31–42)

Намагаліся схапіць Яго, але Ён ухіліўся ад рукі іхняй

+ Чытанне святога Евангелля паводле Яна.

У той час:

Юдэі зноў узялі камяні, каб укаменаваць Езуса. Але Езус сказаў ім: Шмат добрых учынкаў паказаў Я вам ад Айца. За які з гэтых учынкаў хочаце каменаваць Мяне?

Юдэі адказалі Яму: Не за добры ўчынак хочам укаменаваць Цябе, а за блюзнерства і за тое, што Ты, будучы чалавекам, робіш сябе Богам.

Езус адказаў ім: Ці не напісана ў Законе вашым «Я сказаў: вы багі»? Тыя, да каго было скіравана слова Божае, названы багамі, а Пісання нельга парушыць. То чаму ж вы гаворыце таму, каго Айцец асвяціў і паслаў у свет: Блюзнерыш, – за тое што Я сказаў: Я Сын Божы? Калі Я не раблю справы Айца Майго, не верце Мне. Аднак калі раблю, і не верыце Мне, паверце справам Маім, каб пазналі і ведалі, што Айцец ўва Мне, а Я ў Ім.

Тады яны зноў намагаліся схапіць Яго, але Ён ухіліўся ад рукі іхняй і пайшоў зноў за Ярдан, на месца, дзе спачатку хрысціў Ян. І заставаўся там. Многія прыйшлі да Яго і казалі: Ян не ўчыніў ніводнага цуду, але ўсё, што Ян казаў пра Яго, было праўдай. І шмат хто паверыў там у Яго.

Гэта слова Пана.

Субота пятага тыдня Вялікага посту

ПЕРШАЕ ЧЫТАННЕ (Эзх 37, 21–28)

Я зраблю іх адным народам

Чытанне кнігі прарока Эзэхіэля.

Так кажа Пан Бог:

Вось Я вазьму сыноў Ізраэля з народаў, між якімі разышліся, і збяру іх адусюль, і прывяду іх да зямлі іх. Я зраблю іх адным народам на зямлі, на гарах Ізраэля, і адзін кароль будзе каралём над імі ўсімі, і яны больш не будуць двума народамі, і больш не будуць падзеленыя на два каралеўствы.

І ўжо не будуць апаганьваць сябе сваімі ідаламі, ні брыдотай сваёй, ні праступкамі сваімі. Я вызвалю іх з усіх іхніх паселішчаў, дзе яны грашылі, і ачышчу іх. Яны будуць Маім народам, а Я буду іх Богам.

Слуга Мой, Давід, будзе каралём над імі, і адзін пастыр будзе мад усімі імі. Яны будуць паступаць паводле Маіх законаў і наказы Мае будуць захоўваць і выконваць. І будуць жыць на зямлі, якую Я даў слузе Майму Якубу, на якой жылі бацькі вашыя. Там будуць жыць яны і дзеці іхнія, і дзеці дзяцей іх навекі. А Давід, слуга Мой, будзе правадыром іх назаўсёды.

І заключу з імі запавет спакою: гэта будзе вечны запавет з імі. Я ўмацую іх і памножу, і пастаўлю Маю святыню сярод іх навекі. Жыллё Маё будзе сярод іх, Я буду іх Богам, а яны будуць Маім народам. І даведаюцца народы, што Я, Пан, асвячаю Ізраэль, калі Мая святыня будзе сярод іх назаўсёды.

Гэта слова Божае.

РЭСПАНСАРЫЙНЫ ПСАЛЬМ (Ер 31, 10. 11–12аb. 13, Р.: пар. 10d)

Рэфрэн: Пан зберажэ нас, як свой статак пастыр.

10. Слухайце, народы, слова Пана, *

абвяшчайце на далёкіх выспах і кажыце:

Хто рассеяў Ізраэль, той збярэ яго *

і будзе берагчы яго, як пастух свой статак.

Рэфрэн: Пан зберажэ нас, як свой статак пастыр.

11. Бо Пан адкупіў Якуба, *

уратаваў з рукі мацнейшага, чым ён.

12. І яны прыйдуць і будуць спяваць на вышынях Сіёну, *

і схіляцца да дабротаў Пана.

Рэфрэн: Пан зберажэ нас, як свой статак пастыр.

13. Тады дзяўчына будзе весяліцца ў танцы, *

і юнакі разам са старымі.

Я змяню іх плач на радасць, *

суцешу іх і развесялю пасля смутку.

Рэфрэн: Пан зберажэ нас, як свой статак пастыр.

СПЕЎ ПЕРАД ЕВАНГЕЛЛЕМ (Эзх 18, 31)

Акламацыя: Хвала Табе, слова Божае.

Адкіньце ад сябе ўсе грахі вашыя, — кажа Пан, —

і стварыце ў сабе новае сэрца і новы дух.

Акламацыя: Хвала Табе, слова Божае.

ЕВАНГЕЛЛЕ (Ян 11, 45–57)

Каб рассеяных дзяцей Божых сабраць у адно

+ Чытанне святога Евангелля паводле Яна.

У той час:

Многія з юдэяў, якія прыйшлі да Марыі і бачылі, што ўчыніў Езус, паверылі ў Яго. А некаторыя з іх пайшлі да фарысеяў і расказалі ім, што зрабіў Езус. Тады першасвятары і фарысеі сабралі Высокую раду і сказалі: Што нам рабіць, бо гэты чалавек робіць шмат цудаў? Калі пакінем Яго так, то ўсе павераць у Яго, і прыйдуць рымляне і знішчаць месца нашае і наш народ. А адзін з іх, Каяфа, які быў у той год першасвятаром, сказаў ім: Вы нічога не разумееце і не думаеце, што карысней вам, каб адзін чалавек памёр за людзей, чым каб увесь народ загінуў.

А сказаў ён гэта не ад самога сябе, але будучы ў той год першасвятаром, прарочыў, што Езус памрэ за народ, і не толькі за народ, але і за тое, каб рассеяных дзяцей Божых сабраць у адно. З гэтага дня вырашылі забіць Яго.

Таму Езус ужо больш не хадзіў адкрыта між юдэяў, але адышоў адтуль у ваколіцы каля пустыні, у горад, які называўся Эфраім, і там заставаўся з вучнямі.

Набліжалася юдэйская Пасха, і многія з усёй краіны прыйшлі ў Ерузалем перад Пасхаю, каб ачысціцца. Яны шукалі Езуса і, стоячы ў святыні, казалі адзін аднаму: Як вам здаецца? Хіба не прыйдзе Ён на свята?

А першасвятары і фарысеі загадалі кожнаму, хто даведаецца, дзе Ён, данесці, каб можна было схапіць Яго.

Гэта слова Пана.

ПАЛЬМОВАЯ НЯДЗЕЛЯ, АБО НЯДЗЕЛЯ МУКІ ПАНА

Год А

ПРАЦЭСІЯ  З  ПАЛЬМАМІ

ЕВАНГЕЛЛЕ (Мц 21, 1–11)

Благаслаўлёны той, хто прыходзіць у імя Пана

+ Чытанне святога Евангелля паводле Мацвея.

Калі наблізіліся да Ерузалема і прыйшлі ў Бэтфагію да гары Аліўнай, тады Езус паслаў двух вучняў, кажучы ім: Ідзіце ў вёску, што перад вамі. Там адразу знойдзеце прывязаную асліцу і асляня з ёю. Адвяжыце і прывядзіце да Мяне. Калі вам хто скажа што-небудзь, адкажыце, што яны патрэбны Пану; і зараз жа адашле іх.

І сталася гэта, каб збылося сказанае прарокам, які кажа: Скажыце дачцы Сіёна: Вось Кароль твой ідзе да цябе; лагодны, седзячы на асліцы і на асляняці, сыне пад’ярэмнай.

Вучні пайшлі і зрабілі так, як загадаў ім Езус. Прывялі асліцу і асляня і паклалі на іх сваё адзенне, і Ён сеў на яго. І мноства людзей слала сваё адзенне на дарозе, а іншыя зразалі галінкі з дрэваў і слалі на дарозе. А натоўпы, якія ішлі спераду і следам за Ім, усклікалі:

Гасанна Сыну Давіда!

Благаслаўлёны той,

хто прыходзіць у імя Пана!

Гасанна на вьшынях!

І калі Ён увайшоў у Ерузалем, узрушыўся ўвесь горад, і пыталіся: Хто гэта? А народ адказваў: Гэта прарок Езус з Назарэту галілейскага.

Гэта слова Пана.

ІМША

ПЕРШАЕ ЧЫТАННЕ (Іс 50, 4–7)

Аблічча свайго Я не адвярнуў ад зняваг і ведаю, што не зазнаю сораму

Чытанне кнігі прарока Ісаі.

Пан Бог даў Мне мову мудрых, каб Я ведаў, як словам падтрымаць знясіленага. Кожную раніцу Пан будзіць Мяне, абуджае слых Мой, каб Я слухаў Яго, як вучань. Пан Бог адкрыў вуха Маё, і Я не запярэчыў, не адступіў назад.

Плечы свае я падставіў тым, хто б’е, і шчокі свае тым, хто выдзірае бараду Маю. Аблічча свайго Я не адвярнуў ад зняваг і аплявання.

Пан Бог дапамагае Мне, таму Я не буду асаромлены, таму зрабіў Я твар свой, як цвёрды камень, і ведаю, што не зазнаю сораму.

Гэта слова Божае.

РЭСПАНСАРЫЙНЫ ПСАЛЬМ (Пс 22 (21), 8–9. 17–18а. 19–20. 23–24, Р.: 2а)

Рэфрэн: Божа, мой Божа, чаму мяне пакінуў?

8. Усе, хто бачыць мяне, насміхаюцца з мяне, *

адкрываюць вусны і галавой ківаюць:

9. Ён спадзяваўся на Пана, няхай жа вызваліць яго, *

няхай уратуе, калі Яму ён любы.

Рэфрэн: Божа, мой Божа, чаму мяне пакінуў?

17. Сабакі акружылі мяне, *

зборышча злачынцаў мяне абступіла,

прабілі рукі мае і ногі. *

18. Я магу палічыць усе мае косці.

Рэфрэн: Божа, мой Божа, чаму мяне пакінуў?

19. Яны дзеляць вопратку маю між сабою *

і жэрабя кідаюць аб адзежы маёй.

20. Але Ты, Пане, не адыходзь ад мяне; *

сіла мая, паспяшайся мне на дапамогу.

Рэфрэн: Божа, мой Божа, чаму мяне пакінуў?

23. Буду абвяшчаць імя Тваё братам маім, *

на сходзе буду праслаўляць Цябе.

24. Вы, што баіцеся Пана, праслаўляйце Яго. †

Усё патомства Якуба, усхваляй Яго. *

Няхай баіцца Яго ўсё патомства Ізраэля!

Рэфрэн: Божа, мой Божа, чаму мяне пакінуў?

ДРУГОЕ ЧЫТАННЕ (Флп 2, 6–11)

Прынізіў сябе, таму Бог узвысіў Яго

Чытанне Паслання святога апостала Паўла да Філіпянаў.

Езус Хрыстус, будучы ў постаці Бога, не палічыў патрэбным быць на роўні з Богам, але выракся самога сябе, прыняўшы постаць слугі, прыпадобніўшыся да людзей. І з выгляду стаўшы, як чалавек, прынізіў сябе, будучы паслухмяным ажно да смерці, смерці крыжовай. Таму Бог узвысіў Яго, і даў Яму імя па-над усялякае імя, каб на імя Езуса схілілася кожнае калена стварэнняў нябесных, зямных і падземных, і каб кожны язык вызнаваў, што Панам ёсць Езус Хрыстус дзеля хвалы Бога Айца.

Гэта слова Божае.

СПЕЎ ПЕРАД ЕВАНГЕЛЛЕМ (Флп 2, 8–9)

Акламацыя: Хвала Табе, Валадар вякоў.

Хрыстус прынізіў сябе,

будучы паслухмяным ажно да смерці, смерці крыжовай.

Таму Бог  узвысіў Яго, і даў Яму імя па-над усялякае імя

Акламацыя: Хвала Табе, Валадар вякоў.

Чытанне ці спеў апісання Мукі Пана адбываецца без свечак і без каджэння над кнігай. Лектар не вітае людзей і не робіць знакаў крыжа над кнігай і на сабе.

Муку Пана могуць чытаць дыяканы ці святары наперамен з хорам. Калі неабходна, целебрант чытае словы Хрыста. Муку Пана могуць чытаць таксама свецкія, але словы Хрыста, пажадана, каб чытаў целебрант.

Колькасць чытачоў залежыць ад абставінаў.

Толькі дыяканы перад спяваннем Мукі Пана просяць цэлебранта аб благаслаўленні, як звычайна перад Евангеллем. Для зручнасці чытання Мукі Пана ў тэксце змешчаны наступныя знакі:

Е. — словы Хрыста

Ев. — словы евангеліста

І. — словы адной асобы

Л. — словы некалькіх асобаў

ЕВАНГЕЛЛЕ (Мц 27, 11–54)

Мука Пана нашага Езуса Хрыста.

Пілат дапытвае Езуса

Ев. У той час прывялі Езуса да намесніка. І спытаўся ў Яго намеснік: I. Ты Кароль Юдэйскі? Ев. Езус сказаў яму: Е. Ты кажаш. Ев. І калі абвінавачвалі Яго першасвятары і старэйшыны, Ён нічога не адказаў. Тады кажа Яму Пілат: І. Ці не чуеш колькі сведчыць супраць Цябе? Ев. І Ён ні на адно слова не адказваў яму, таму намеснік вельмі дзівіўся.

Езуса асуджаюць на смерць

На свята намеснік меў звычай адпускаць паводле жадання народу аднаго вязня. Быў тады ў іх адзін вязень, званы Барабба. І вось, калі яны сабраліся, сказаў ім Пілат: I. Каго хочаце, каб я выпусціў вам, Бараббу ці Езуса, званага Хрыстом? Ев. Бо ведаў, што ад зайздрасці выдалі Яго. А калі ён засядаў у судзе, жонка ягоная паслала сказаць яму: I. Не рабі нічога таму Справядліваму, бо я сёння ў сне шмат цярпела з-за Яго. Ев. Але першасвятары і старэйшыны падбухторылі народ, каб прасілі за Бараббу, а Езуса аддалі на смерць. Адказваючы, намеснік сказаў ім: I. Каго з гэтых двух хочаце, каб я адпусціў вам? Ев. Яны сказалі: Л. Бараббу. Ев. Кажа ім Пілат: І. А што мне рабіць з Езусам, якога завуць Хрыстом? Ев. Кажуць усе: Л. Няхай будзе ўкрыжаваны! Ев. Ён жа сказаў: І. Што дрэннага зрабіў Ён? Ев. Але яны яшчэ мацней крычалі: Л. Няхай будзе ўкрыжаваны! Ев. Пілат, убачыўшы, што нічога не дапамагае, а хваляванне ўзрастае, узяў ваду і абмыў рукі перад людзьмі, кажучы: І. Невінаваты я ў гэтай крыві. Глядзіце самі. Ев. І ўвесь народ адказаў: Л. Кроў Яго на нас і на дзецях нашых. Ев. І адпусціў ім Бараббу, а Езуса пасля бічавання аддаў на ўкрыжаванне.

Жаўнеры насміхаюцца з Езуса

Тады жаўнеры намесніка, завёўшы Езуса ў прэторыю, сабралі каля Яго цэлую кагорту. Распранулі Яго і накінулі на Яго чырвоны плашч, сплялі вянок з церня і ўсклалі Яму на галаву, і далі Яму ў правую руку трысціну. Становячыся перад Ім на калені, насміхаліся з Яго, кажучы: Л. Вітай, Кароль Юдэйскі! Ев. І плявалі на Яго, бралі трысціну і білі Яго па галаве. А калі высмеялі, знялі з Яго плашч і апранулі ў адзенне Ягонае, і павялі Яго на ўкрыжаванне.

Укрыжаванне Езуса

Выходзячы, яны сустрэлі аднаго кірынейца па імені Сымон, якога прымусілі несці крыж Езуса. Калі прыйшлі на месца, называнае Галгота, што азначае: Месца чэрапа, далі Яму выпіць віна, змешанага з жоўцю. Ён пакаштаваў, але не хацеў піць. Тыя, хто ўкрыжаваў Яго, падзялілі ягоную вопратку, кідаючы жэрабя. І, седзячы, пільнавалі Яго там. І змясцілі над галавой Ягонай надпіс з віной Ягонай: Гэта Езус, Кароль Юдэйскі. Тады ўкрыжавалі з ім двух злачынцаў, аднаго з правага, а другога з левага боку. Тыя, хто праходзіў, зневажалі Яго, ківаючы галовамі і кажучы: Л. Ты, што руйнуеш святыню і за тры дні адбудоўваеш яе, уратуй сябе самога; калі Ты Сын Божы, сыдзі з крыжа. Ев. Таксама і першасвятары з кніжнікамі і старэйшынамі насміхаліся і казалі: Л. Іншых ратаваў, а самога сябе не можа ўратаваць. Ён – Кароль Ізраэля, няхай сыдзе цяпер з крыжа, і мы паверым у Яго. Спадзяваўся на Бога, няхай Бог вызваліць Яго цяпер, калі любіць Яго, бо Ён казаў: Я – Сын Божы. Ев. Таксама і злачынцы, укрыжаваныя з Ім, зневажалі Яго.

Смерць Езуса

Ад шостай гадзіны цемра настала па ўсёй зямлі да гадзіны дзевятай. А каля гадзіны дзевятай, усклікнуў Езус моцным голасам, кажучы: Е. Элі, Элі, лема сабахтані? Ев.  Што азначае: Божа Мой, Божа Мой, чаму Ты Мяне пакінуў? Некаторыя з тых, хто стаяў там, чуючы гэта, казалі: Л. Ён кліча Іллю. Ев. І адразу пабег адзін з іх, узяў губку, намачыў яе ў воцат, насадзіў на трысціну і даў Яму піць. А другія казалі: Л. Чакай, пабачым, ці прыйдзе Ілля ратаваць Яго. Ев. А Езус зноў ускрыкнуў моцным голасам і сканаў.

Усе становяцца на калені і некаторы час захоўваюць маўчанне

І вось заслона ў святыні разарвалася надвое зверху аж да нізу, і зямля затрэслася, і скалы раскалоліся, і магілы адкрыліся, і многія целы памерлых святых уваскрэслі. І выйшлі з магілаў пасля Ягонага ўваскрасення, і ўвайшлі ў святы горад, і паказаліся многім.

А сотнік і тыя, хто вартаваў з ім Езуса, убачыўшы землятрус і ўсё, што сталася, вельмі спалохаліся і сказалі: Л. Сапраўды, гэта быў Сын Божы.

Гэта слова Пана.

ПАЛЬМОВАЯ НЯДЗЕЛЯ, АБО НЯДЗЕЛЯ МУКІ ПАНА

Год B

ПРАЦЭСІЯ  З  ПАЛЬМАМІ

ЕВАНГЕЛЛЕ (Мк 11, 1–10)

Благаслаўлёны той, хто прыходзіць у імя Пана

+ Чытанне святога Евангелля паводле Марка.

Калі наблізіліся да Ерузалема, да Бэтфагіі і Бэтаніі, да гары Аліўнай, Езус паслаў двух сваіх вучняў і сказаў ім: Ідзіце ў вёску, што перад вамі, і адразу, як увойдзеце ў яе, знойдзеце прывязанае асляня, на якое ніхто з людзей яшчэ не сядаў. Адвяжыце яго і прывядзіце. А калі хтосьці вам скажа, навошта вы гэта робіце, адкажыце: Ён патрэбны Пану, і зараз жа адашле зноў яго сюды.

Яны пайшлі і знайшлі асляня, прывязанае каля дзвярэй знадворку, на вуліцы, і адвязалі яго. І некаторыя з тых, хто стаяў там, казалі ім: Што вы адвязваеце асляня?  Яны адказалі ім, як наказаў Езус, і тыя адпусцілі іх.

І прывялі да Езуса асляня, і паклалі на яго сваё адзенне, а Ён сеў на яго. І многія слалі адзенне сваё на дарозе, а іншыя — галінкі, зрэзаныя на палях. І тыя, хто ішоў спераду і следам за Ім, усклікалі:

Гасанна!

Благаслаўлёны той,

хто прыходзіць у імя Пана!

Благаслаўлёнае валадарства

айца нашага Давіда,

якое надыходзіць!

Гасанна на вышынях!

Гэта слова Пана.

ІМША

ПЕРШАЕ ЧЫТАННЕ (Іс 50, 4–7)

Аблічча свайго Я не адвярнуў ад зняваг і ведаю, што не зазнаю сораму

Чытанне кнігі прарока Ісаі.

Пан Бог даў Мне мову мудрых, каб Я ведаў, як словам падтрымаць знясіленага. Кожную раніцу Пан будзіць Мяне, абуджае слых Мой, каб Я слухаў Яго, як вучань. Пан Бог адкрыў вуха Маё, і Я не запярэчыў, не адступіў назад.

Плечы свае я падставіў тым, хто б’е, і шчокі свае тым, хто выдзірае бараду Маю. Аблічча свайго Я не адвярнуў ад зняваг і аплявання.

Пан Бог дапамагае Мне, таму Я не буду асаромлены, таму зрабіў Я твар свой, як цвёрды камень, і ведаю, што не зазнаю сораму.

Гэта слова Божае.

РЭСПАНСАРЫЙНЫ ПСАЛЬМ (Пс 22 (21), 8–9. 17–18а. 19–20. 23–24, Р.: 2а)

Рэфрэн: Божа, мой Божа, чаму мяне пакінуў?

8. Усе, хто бачыць мяне, насміхаюцца з мяне, *

адкрываюць вусны і галавой ківаюць:

9. Ён спадзяваўся на Пана, няхай жа вызваліць яго, *

няхай уратуе, калі Яму ён любы.

Рэфрэн: Божа, мой Божа, чаму мяне пакінуў?

17. Сабакі акружылі мяне, *

зборышча злачынцаў мяне абступіла,

прабілі рукі мае і ногі. *

18. Я магу палічыць усе мае косці.

Рэфрэн: Божа, мой Божа, чаму мяне пакінуў?

19. Яны дзеляць вопратку маю між сабою *

і жэрабя кідаюць аб адзежы маёй.

20. Але Ты, Пане, не адыходзь ад мяне; *

сіла мая, паспяшайся мне на дапамогу.

Рэфрэн: Божа, мой Божа, чаму мяне пакінуў?

23. Буду абвяшчаць імя Тваё братам маім, *

на сходзе буду праслаўляць Цябе.

24. Вы, што баіцеся Пана, праслаўляйце Яго. †

Усё патомства Якуба, усхваляй Яго. *

Няхай баіцца Яго ўсё патомства Ізраэля!

Рэфрэн: Божа, мой Божа, чаму мяне пакінуў?

ДРУГОЕ ЧЫТАННЕ (Флп 2, 6–11)

Прынізіў сябе, таму Бог узвысіў Яго

Чытанне Паслання святога апостала Паўла да Філіпянаў.

Езус Хрыстус, будучы ў постаці Бога, не палічыў патрэбным быць на роўні з Богам, але выракся самога сябе, прыняўшы постаць слугі, прыпадобніўшыся да людзей. І з выгляду стаўшы, як чалавек, прынізіў сябе, будучы паслухмяным ажно да смерці, смерці крыжовай. Таму Бог узвысіў Яго, і даў Яму імя па-над усялякае імя, каб на імя Езуса схілілася кожнае калена стварэнняў нябесных, зямных і падземных, і каб кожны язык вызнаваў, што Панам ёсць Езус Хрыстус дзеля хвалы Бога Айца.

Гэта слова Божае.

СПЕЎ ПЕРАД ЕВАНГЕЛЛЕМ (Флп 2, 8–9)

Акламацыя: Хвала Табе, Валадар вякоў.

Хрыстус прынізіў сябе,

будучы паслухмяным ажно да смерці, смерці крыжовай.

Таму Бог  узвысіў Яго, і даў Яму імя па-над усялякае імя

Акламацыя: Хвала Табе, Валадар вякоў.

Чытанне ці спеў апісання Мукі Пана адбываецца без свечак і без каджэння над кнігай. Лектар не вітае людзей і не робіць знакаў крыжа над кнігай і на сабе.

Муку Пана могуць чытаць дыяканы ці святары наперамен з хорам. Калі неабходна, целебрант чытае словы Хрыста. Муку Пана могуць чытаць таксама свецкія, але словы Хрыста, пажадана, каб чытаў целебрант.

Колькасць чытачоў залежыць ад абставінаў.

Толькі дыяканы перад спяваннем Мукі Пана просяць цэлебранта аб благаслаўленні, як звычайна перад Евангеллем. Для зручнасці чытання Мукі Пана ў тэксце змешчаны наступныя знакі:

Е. — словы Хрыста

Ев. — словы евангеліста

І. — словы адной асобы

Л. — словы некалькіх асобаў

ЕВАНГЕЛЛЕ (Мк 15, 1–39)

Мука Пана нашага Езуса Хрыста.

Ев. З самай раніцы першасвятары са старэйшынамі і кніжнікамі і ўся Высокая рада зрабілі нараду і, звязаўшы Езуса, павялі і аддалі Пілату. Пілат спытаўся ў Яго: І. Ты Кароль Юдэйскі? Ев. Ён жа сказаў яму ў адказ: І. Ты кажаш. Ев. І абвінавачвалі Яго першасвятары ў многім. Пілат жа зноў спытаўся ў Яго: І. Ты нічога не адказваеш? Паглядзі, колькі сведчыць супраць Цябе. Ев. Езус жа нічога больш не адказваў, таму дзівіўся Пілат.

Езуса асуджаюць на смерць

На кожнае свята ён адпускаў ім аднаго вязня, якога прасілі. Быў жа нейкі Барабба, зняволены са сваімі саўдзельнікамі, якія падчас бунту ўчынілі забойства. І, падышоўшы, натоўп пачаў прасіць таго, што ён заўсёды рабіў ім. Пілат жа сказаў ім у адказ: І. Хочаце, адпушчу вам Караля Юдэйскага? Ев. Бо ведаў, што першасвятары выдалі Яго ад зайздрасці. Але першасвятары падбухторылі народ, каб адпусціў ім лепш Бараббу. Пілат, адказваючы, зноў сказаў ім: І. Што хочаце, каб я зрабіў з тым, каго вы называеце Каралём Юдэйскім? Ев. Яны зноў закрычалі: Л. Укрыжуй Яго! Ев. Пілат сказаў ім: І. Што дрэннага зрабіў Ён? Ев. Але яны яшчэ мацней закрычалі: Л. Укрыжуй Яго! Ев. Тады Пілат, хочучы дагадзіць людзям, адпусціў ім Бараббу, а Езуса пасля бічавання аддаў на ўкрыжаванне.

Жаўнеры насміхаюцца з Езуса

Жаўнеры адвялі Яго ў сярэдзіну дзядзінца, гэта значыць, у прэторыю, і сабралі цэлую кагорту. І апранулі Яго ў пурпур, і, сплёўшы цярновы вянок, усклалі на Яго. І пачалі вітаць Яго: Л. Вітай, Кароль Юдэйскі! Ев. І білі яго па галаве трысцінай, і плявалі на Яго, і, згінаючы калені, кланяліся Яму. А калі насмяяліся з Яго, знялі пурпур і апранулі ў Ягонае адзенне, і павялі, каб укрыжаваць.

Укрыжаванне Езуса

І прымусілі нейкага прахожага Сымона кірынейца, бацьку Аляксандра і Руфа, які ішоў з поля, несці Ягоны крыж. І прывялі Яго на месца званае Галгота, што азначае: Месца чэрапа. І давалі Яму піць віно са смірнаю, але Ён не ўзяў.  І тыя, хто ўкрыжаваў Яго, дзялілі вопратку Ягоную, кідаючы жэрабя, каму што ўзяць.

Была ж трэцяя гадзіна, калі ўкрыжавалі Яго. І быў надпіс з віной Ягонай: Кароль Юдэйскі. Разам з Ім укрыжавалі двух злачынцаў, аднаго з правага, другога з левага боку ад Яго. І збылося Пісанне, якое гаворыць: і да злачынцаў залічаны. Тыя, хто праходзіў міма, зневажалі Яго, ківаючы галовамі сваімі і кажучы: Л. Гэй! Ты, што руйнуеш святыню і за тры дні будуеш, уратуй сябе самога, сышоўшы з крыжа. Ев. Падобна і першасвятары з кніжнікамі, насміхаючыся, казалі адзін аднаму: Л. Іншых ратаваў, а сябе не можа ўратаваць! Хрыстус, Кароль Ізраэля, няхай сыдзе цяпер з крыжа, каб мы ўбачылі і паверылі. Ев. І тыя, хто быў укрыжаваны разам з Ім, зневажалі Яго.

Смерць Езуса

Калі надышла шостая гадзіна, цемра ахапіла ўсю зямлю аж да дзявятай гадзіны. Каля дзявятай гадзіны ўсклікнуў Езус моцным голасам: Е. Элі, Элі! лема сабахтані! Ев. Што азначае: Божа Мой, Божа Мой, чаму Ты Мяне пакінуў? Некаторыя з тых, хто стаяў там, чуючы гэта, казалі: Л. Ён кліча Іллю. Ев. А адзін пабег, намачыў губку воцатам і, насадзіўшы на трысціну, паіў Яго, кажучы: Л. Чакайце, паглядзім, ці прыйдзе Ілля зняць Яго. Ев. Езус жа, ускрыкнуўшы моцна, сканаў.

Усе становяцца на калені і некаторы час захоўваюць маўчанне

І заслона ў святыні разарвалася надвое зверху аж данізу. Сотнік, які стаяў насупраць Яго, сказаў, убачыўшы як Ён канаў: І. Сапраўды Чалавек гэты быў Сынам Божым.

Гэта слова Пана.

ПАЛЬМОВАЯ НЯДЗЕЛЯ, АБО НЯДЗЕЛЯ МУКІ ПАНА

Год C

ПРАЦЭСІЯ  З  ПАЛЬМАМІ

ЕВАНГЕЛЛЕ (Лк 19, 28–40)

Благаслаўлёны той, хто прыходзіць у імя Пана

+ Чытанне святога Евангелля паводле Лукі.

У той час:

Езус пайшоў далей, узыходзячы ў Ерузалем.

І калі Ён наблізіўся да Бэтфагіі і Бэтаніі, да гары, называнай Аліўнай, паслаў двух вучняў сваіх, кажучы: Ідзіце ў вёску, што перад вамі, і, калі ўвойдзеце ў яе, знойдзеце прывязанае асляня, на якое ніхто з людзей ніколі яшчэ не сядаў. Адвяжыце яго і прывядзіце.

А калі нехта спытаецца ў вас, навошта адвязваеце, скажыце яму так: Яно патрэбна Пану.

Пасланцы пайшлі і знайшлі ўсё так, як сказаў ім. А калі яны адвязвалі асляня, гаспадары яго запыталі іх: Навошта адвязваеце асляня?

Яны адказалі: Яно патрэбна Пану.

І прывялі яго да Езуса, і, накінуўшы на асляня сваё адзенне, пасадзілі Езуса. І калі Ён ехаў, рассцілалі адзенне сваё на дарозе. А калі наблізіўся да падножжа гары Аліўнай, усё мноства вучняў Ягоных пачало ў радасці гучным голасам славіць Бога за ўсе цуды, якія яны бачылі, кажучы:

Благаслаўлёны Кароль,

які ідзе ў імя Пана!

Спакой у небе

і хвала на вышынях!

Некаторыя фарысеі з натоўпу сказалі Яму: Настаўнік, забарані вучням Тваім.

А Ён адказаў: Кажу вам, калі яны змоўкнуць, дык камяні закрычаць.

Гэта слова Пана.

ІМША

ПЕРШАЕ ЧЫТАННЕ (Іс 50, 4–7)

Аблічча свайго Я не адвярнуў ад зняваг і ведаю, што не зазнаю сораму

Чытанне кнігі прарока Ісаі.

Пан Бог даў Мне мову мудрых, каб Я ведаў, як словам падтрымаць знясіленага. Кожную раніцу Пан будзіць Мяне, абуджае слых Мой, каб Я слухаў Яго, як вучань. Пан Бог адкрыў вуха Маё, і Я не запярэчыў, не адступіў назад.

Плечы свае я падставіў тым, хто б’е, і шчокі свае тым, хто выдзірае бараду Маю. Аблічча свайго Я не адвярнуў ад зняваг і аплявання.

Пан Бог дапамагае Мне, таму Я не буду асаромлены, таму зрабіў Я твар свой, як цвёрды камень, і ведаю, што не зазнаю сораму.

Гэта слова Божае.

РЭСПАНСАРЫЙНЫ ПСАЛЬМ (Пс 22 (21), 8–9. 17–18а. 19–20. 23–24, Р.: 2а)

Рэфрэн: Божа, мой Божа, чаму мяне пакінуў?

8. Усе, хто бачыць мяне, насміхаюцца з мяне, *

адкрываюць вусны і галавой ківаюць:

9. Ён спадзяваўся на Пана, няхай жа вызваліць яго, *

няхай уратуе, калі Яму ён любы.

Рэфрэн: Божа, мой Божа, чаму мяне пакінуў?

17. Сабакі акружылі мяне, *

зборышча злачынцаў мяне абступіла,

прабілі рукі мае і ногі. *

18. Я магу палічыць усе мае косці.

Рэфрэн: Божа, мой Божа, чаму мяне пакінуў?

19. Яны дзеляць вопратку маю між сабою *

і жэрабя кідаюць аб адзежы маёй.

20. Але Ты, Пане, не адыходзь ад мяне; *

сіла мая, паспяшайся мне на дапамогу.

Рэфрэн: Божа, мой Божа, чаму мяне пакінуў?

23. Буду абвяшчаць імя Тваё братам маім, *

на сходзе буду праслаўляць Цябе.

24. Вы, што баіцеся Пана, праслаўляйце Яго. †

Усё патомства Якуба, усхваляй Яго. *

Няхай баіцца Яго ўсё патомства Ізраэля!

Рэфрэн: Божа, мой Божа, чаму мяне пакінуў?

ДРУГОЕ ЧЫТАННЕ (Флп 2, 6–11)

Прынізіў сябе, таму Бог узвысіў Яго

Чытанне Паслання святога апостала Паўла да Філіпянаў.

Езус Хрыстус, будучы ў постаці Бога, не палічыў патрэбным быць на роўні з Богам, але выракся самога сябе, прыняўшы постаць слугі, прыпадобніўшыся да людзей. І з выгляду стаўшы, як чалавек, прынізіў сябе, будучы паслухмяным ажно да смерці, смерці крыжовай. Таму Бог узвысіў Яго, і даў Яму імя па-над усялякае імя, каб на імя Езуса схілілася кожнае калена стварэнняў нябесных, зямных і падземных, і каб кожны язык вызнаваў, што Панам ёсць Езус Хрыстус дзеля хвалы Бога Айца.

Гэта слова Божае.

СПЕЎ ПЕРАД ЕВАНГЕЛЛЕМ (Флп 2, 8–9)

Акламацыя: Хвала Табе, Валадар вякоў.

Хрыстус прынізіў сябе,

будучы паслухмяным ажно да смерці, смерці крыжовай.

Таму Бог  узвысіў Яго, і даў Яму імя па-над усялякае імя

Акламацыя: Хвала Табе, Валадар вякоў.

Чытанне ці спеў апісання Мукі Пана адбываецца без свечак і без каджэння над кнігай. Лектар не вітае людзей і не робіць знакаў крыжа над кнігай і на сабе.

Муку Пана могуць чытаць дыяканы ці святары наперамен з хорам. Калі неабходна, целебрант чытае словы Хрыста. Муку Пана могуць чытаць таксама свецкія, але словы Хрыста, пажадана, каб чытаў целебрант.

Колькасць чытачоў залежыць ад абставінаў.

Толькі дыяканы перад спяваннем Мукі Пана просяць цэлебранта аб благаслаўленні, як звычайна перад Евангеллем. Для зручнасці чытання Мукі Пана ў тэксце змешчаны наступныя знакі:

Е. — словы Хрыста

Ев. — словы евангеліста

І. — словы адной асобы

Л. — словы некалькіх асобаў

ЕВАНГЕЛЛЕ Ў ГОД С (Лк  23, 1–49)

Мука Пана нашага Езуса Хрыста.

Езус перад Пілатам

Ев. У той час падняліся старэйшыны народу, першасвятары і кніжнікі і павялі Яго да Пілата. Пачалі вінаваціць Яго, кажучы: Л. Мы знайшлі, што Ён зводзіць народ наш і забараняе плаціць падатак цэзару, і гаворыць, што Ён Месія-Кароль. Ев. Пілат жа спытаўся ў Яго: І. Ты Кароль юдэйскі? Ев. Ён сказаў яму ў адказ: Е. Ты кажаш.Ев. Тады Пілат сказаў першасвятарам і народу: І.  Я не знаходжу ніякай віны ў гэтым чалавеку. Ев. Але яны настойвалі, кажучы: Л. Ён бунтуе народ, навучаючы па ўсёй Юдэі, пачаўшы ад Галілеі аж дасюль. Ев. Калі Пілат пачуў пра Галілею, спытаўся, ці гэты чалавек галілеец? І, даведаўшыся, што Ён з краіны Ірада, адаслаў Яго да Ірада, які ў гэтыя дні таксама быў у Ерузалеме.

Езус перад Ірадам

Ірад, калі ўбачыў Езуса, вельмі ўзрадаваўся, бо даўно жадаў убачыць Яго, таму што чуў пра Яго і спадзяваўся ўбачыць які-небудзь Ягоны цуд. І задаў Яму шмат пытанняў, але Ён нічога яму не адказаў. А першасвятары і кніжнікі стаялі і заўзята вінавацілі Яго. Тады Ірад са сваімі жаўнерамі зняважыў Яго і насмяяўся над Ім, апрануў Яго ў бліскучае адзенне і адаслаў да Пілата. І ў той дзень Пілат і Ірад сталі сябрамі паміж сабою, бо раней яны былі ў варожасці.

Езус зноў перад судом Пілата

Пілат склікаў першасвятароў, начальнікаў і людзей і сказаў ім: І. Вы прывялі да Мяне гэтага Чалавека, як таго, хто бунтуе народ. І вось я перад вамі дапытаў Яго і не знайшоў у гэтым Чалавеку ніякай віны, у якой вы Яго вінаваціце. Таксама і Ірад, бо адаслаў Яго да нас. І Ён не ўчыніў нічога вартага смерці. Таму я, пасля бічавання, адпушчу Яго. Ев. Ён быў абавязаны звольніць ім на свята аднаго вязня. Але яны закрычалі ўсе разам: Л. Забі гэтага, а адпусці нам Бараббу! Ев. Ён быў пасаджаны ў вязніцу за бунт, які адбыўся ў горадзе, і за забойства. Пілат зноў прамовіў да іх, жадаючы адпусціць Езуса. Але яны крычалі: Л. Укрыжуй, укрыжуй Яго!Ев. Ён трэці раз сказаў ім: І. Што дрэннага зрабіў Ён? Я не знайшоў у Ім нічога вартага смерці. Я, пасля бічавання, адпушчу Яго. Ев. Але яны і далей з вялікім крыкам дамагаліся, каб Яго ўкрыжавалі, і крык іх узрастаў. І Пілат вырашыў, каб сталася згодна з іх просьбай. І адпусціў ім пасаджанага ў вязніцу за бунт і забойства, якога яны прасілі, а Езуса аддаў іхняй волі.

Укрыжаванне Езуса

Калі павялі Яго, схапілі нейкага Сымона кірынейца, які вяртаўся з поля, і ўсклалі на яго крыж, каб нёс за Езусам. Ішло за Ім вялікае мноства людзей і жанчын, якія плакалі і галасілі па Ім. А Езус звярнуўся да іх і сказаў: Е. Дочкі ерузалемскія, не плачце па Мне, а плачце па сабе і па дзецях вашых, бо вось надыходзяць дні, калі скажуць: Шчаслівыя бясплодныя і ўлонні, якія не радзілі, і грудзі, якія не кармілі. Тады пачнуць казаць гарам: упадзіце на нас; і пагоркам: накрыйце нас! Бо калі гэта робяць з зялёным дрэвам, то што будзе з сухім?Ев. Вялі з Ім на смерць і двух іншых злачынцаў. І калі прыйшлі на месца, званае Чэрап, там укрыжавалі Яго і злачынцаў, аднаго з правага, другога з левага боку. А Езус сказаў: Е. Ойча, прабач ім, бо не ведаюць, што робяць. Ев. І, дзелячы адзенне Ягонае, кінулі жэрабя. А людзі стаялі і глядзелі. І правадыры іхнія таксама насміхаліся, кажучы: Л. Іншых ратаваў, няхай уратуе сябе самога, калі Ён Месія, выбраны Богам. Ев. Жаўнеры таксама здзекаваліся з Яго, падыходзілі і падавалі Яму воцат, кажучы: Л. Калі Ты Кароль Юдэйскі, уратуй сябе самога. Ев. І быў над Ім надпіс: Гэта Кароль Юдэйскі. Адзін з павешаных злачынцаў зневажаў Яго, кажучы: І. Ці ты не Хрыстус? Уратуй сябе і нас. Ев. Але другі папракнуў яго, кажучы: І. Нават Бога ты не баішся, бо церпіш тую самую кару? Мы асуджаны справядліва і прымаем кару, вартую нашых учынкаў. Ён жа нічога дрэннага не зрабіў. Ев. І сказаў: І. Узгадай мяне, калі прыйдзеш у сваё Валадарства. Ев. І сказаў яму Езус: Е. Сапраўды кажу табе, што сёння будзеш са Мною ў раі.

Смерць Езуса

Ев. І было каля шостай гадзіны, і цемра ахінула ўсю зямлю аж да дзевятай гадзіны. Сонца зацьмілася, і заслона ў святыні разарвалася пасярэдзіне. І Езус закрычаў моцным голасам: Е. Ойча, у рукі Твае аддаю дух Мой. Ев. І, сказаўшы гэта, сканаў.

Усе становяцца на калені і некаторы час захоўваюць маўчанне

Сотнік убачыў, што сталася, і ўславіў Бога, кажучы: І. Сапраўды, Чалавек гэты быў справядлівы. Ев. І ўсе людзі, што сабраліся на гэтае відовішча, калі ўбачылі, што сталася, вярталіся, б’ючы сябе ў грудзі. А здалёк стаялі ўсе, хто ведаў Яго, і жанчыны, якія прыйшлі з Ім з Галілеі, і глядзелі на гэта.

Гэта слова Пана.

Вялікі панядзелак

ПЕРШАЕ ЧЫТАННЕ (Іс 42, 1–7)

Не будзе крычаць і на вуліцы не будзе чутна голасу Яго

Чытанне кнігі прарока Ісаі.

Гэта кажа Пан:

Вось слуга Мой, якога Я падтрымаю,

выбраннік Мой, якога ўпадабала душа Мая.

Я спаслаў Духа свайго на Яго;

Ён прынясе народам Правасуддзе.

Не будзе крычаць і  не будзе ўсклікаць,

на вуліцы не будзе чутна голасу Яго.

Ён не зломіць надломленай трысціны

і не пагасіць тлеючага кноту;

для праўды прынясе Ён Правасуддзе.

Не аслабне і не надломіцца,

пакуль не ўстановіць Правасуддзе на зямлі,

і наказаў Ягоных чакаюць астравы.

Так гаворыць Пан Бог,

які стварыў нябёсы і прастору,

які ўмацаваў зямлю і тое, што выходзіць з яе,

даючы жыццё народу, які на ёй,

і дух тым, хто па ёй ходзіць.

Я, Пан, паклікаў Цябе ў справядлівасці,

і ўзяў Цябе за руку і сфармаваў Цябе,

і ўчыніў запаветам для людзей,

святлом для народаў,

каб Ты адкрыў вочы сляпым

і з вязніцы вывеў палонных,

з дому зняволення тых, хто жыве ў цемры.

Гэта слова Божае.

РЭСПАНСАРЫЙНЫ ПСАЛЬМ (Пс 27 (26), 1. 2. 3. 13–14, Р.: 1а)

Рэфрэн: Пан — маё святло і маё збаўленне.

1. Пан — маё святло і маё збаўленне: *

каго ж мне баяцца?

Пан — ахова жыцця майго: *

каго ж мне палохацца?

Рэфрэн: Пан — маё святло і маё збаўленне.

2. Калі злачынцы пойдуць супраць мяне, *

каб знішчыць цела маё,

яны самі, мае ворагі і непрыяцелі, *

спатыкнуцца і ўпадуць.

Рэфрэн: Пан — маё святло і маё збаўленне.

3. Калі выступіць супраць мяне войска, *

не спалохаецца маё сэрца;

калі ўздымецца супраць мяне бітва, *

і тады я буду спадзявацца.

Рэфрэн: Пан — маё святло і маё збаўленне.

13. Веру, што ўбачу дабрыню Пана *

ў краіне жывых.

14. Спадзявайся на Пана, будзь мужным, *

няхай умацуецца сэрца тваё, спадзявайся на Пана.

Рэфрэн: Пан — маё святло і маё збаўленне.

СПЕЎ ПЕРАД ЕВАНГЕЛЛЕМ

Акламацыя: Хвала Табе, Валадар вякоў.

Вітай, наш Валадар і Збаўца,

Ты адзіны злітаваўся над нашымі грахамі.

Акламацыя: Хвала Табе, Валадар вякоў.

ЕВАНГЕЛЛЕ (Ян 12, 1–11)

Пакінь яе; яна захавала гэта на дзень Майго пахавання

+ Чытанне святога Евангелля паводле Яна.

За шэсць дзён перад Пасхай прыйшоў Езус у Бэтанію, дзе быў Лазар, якога Езус уваскрасіў. Прыгатавалі Яму там вячэру, і Марта прыслугоўвала, а Лазар сядзеў разам з Ім пры стале. Марыя ж узяла фунт каштоўнага пахучага алею з сапраўднага нарду і намасціла Яму ногі, і абцёрла сваімі валасамі ногі Ягоныя. І ўвесь дом напоўніў пах алею. Сказаў тады Юда Іскарыёта, адзін з вучняў Ягоных, які збіраўся выдаць Яго: Чаму не прадалі гэтага пахучага алею за трыста дынараў і не раздалі ўбогім? А сказаў гэта не таму, што клапаціўся пра ўбогіх, але таму, што быў злодзеем і, маючы каліту, забіраў тое, што туды кідалі. Сказаў яму Езус: Пакінь яе; яна захавала гэта на дзень Майго пахавання. Убогіх заўсёды маеце пры сабе, а Мяне не заўсёды маеце.

І шмат хто з Юдэяў, даведаўшыся, што там Езус, прыйшоў не толькі дзеля Езуса, але каб таксама ўбачыць Лазара, якога Ён уваскрасіў з мёртвых. Першасвятары ж пастанавілі забіць і Лазара, бо многія з юдэяў адыходзілі ад іх і верылі ў Езуса.

Гэта слова Пана.

Вялікі аўторак

ПЕРШАЕ ЧЫТАННЕ (Іс 49, 1–6)

Я зраблю цябе святлом народаў, каб збаўленне Маё дасягнула аж да краю зямлі

Чытанне кнігі прарока Ісаі.

Слухайце мяне, выспы,

прыслухайцеся вы, далёкія народы:

Пан паклікаў мяне з улоння маці,

з нутра яе назваў маё імя.

Зрабіў вусны мае, як востры меч,

схаваў мяне ў цені сваёй рукі.

Зрабіў мяне выбранай стралой,

схаваў мяне ў сваім калчане.

І сказаў мне: Ты слуга Мой,

Ізраэль, у табе Я праслаўлюся.

А я адказаў: Дарэмна я намагаўся,

марна і на пустое траціў сваю сілу.

Але Закон мой у Пана

і ўзнагарода мая ў Бога майго.

А цяпер кажа Пан,

які стварыў мяне ўжо ад улоння маці слугой сваім,

каб вярнуў для Яго Якуба

і сабраў для Яго Ізраэль.

І я праславіўся ў вачах Пана,

а мой Бог стаў маёй сілай.

Ён сказаў:

Таго мала, каб ты быў слугой Маім,

каб аднавіў патомства Якуба,

каб вярнуў рэшту Ізраэля.

Я зраблю цябе святлом народаў,

каб збаўленне Маё дасягнула аж да краю зямлі.

Гэта слова Божае.

РЭСПАНСАРЫЙНЫ ПСАЛЬМ (Пс 71 (70), 1–2. 3–4а. 5–6аb. 15 і 17, Р.: пар. 15)

Рэфрэн: Вусны мае будуць абвяшчаць Тваё збаўленне.

1. На Цябе, Пане, спадзяюся, *

няхай не буду асаромлены навекі.

2. Вызвалі мяне паводле Тваёй справядлівасці, *

схілі да мяне сваё вуха і ўратуй мяне.

Рэфрэн: Вусны мае будуць абвяшчаць Тваё збаўленне.

3. Будзь мне скалою прыстанішча, *

Ты загадаў уратаваць мяне, †

бо Ты — скала мая і мая цвярдыня. *

4. Божа мой, вызвалі мяне з рук бязбожнага.

Рэфрэн: Вусны мае будуць абвяшчаць Тваё збаўленне.

5. Бо Ты — мая надзея, Божа мой, Пане, *

Ты спадзяванне маё з маладосці маёй.

6. На Цябе абапіраюся я ад улоння, *

з улоння маці Ты вывеў мяне.

Рэфрэн: Вусны мае будуць абвяшчаць Тваё збаўленне.

15. Вусны мае будуць абвяшчаць Тваю справядлівасць, *

кожны дзень Тваё збаўленне, бо межаў яго не ведаю.

17. Божа, Ты вучыў мяне з маладосці маёй, *

і дагэтуль я цуды Твае абвяшчаю.

Рэфрэн: Вусны мае будуць абвяшчаць Тваё збаўленне.

СПЕЎ ПЕРАД ЕВАНГЕЛЛЕМ

Акламацыя: Хвала Табе, Валадар вякоў.

Вітай, Валадару наш, паслухмяны волі Айца,

як ціхае ягня, Ты пакорна згаджаешся на смерць.

Акламацыя: Хвала Табе, Валадар вякоў.

ЕВАНГЕЛЛЕ (Ян 13, 21–33. 36–38)

Адзін з вас Мяне выдасць... Певень не праспявае, як ты тройчы адрачэшся ад Мяне

+ Чытанне святога Евангелля паводле Яна.

У той час, калі Езус быў са сваімі вучнямі, моцна ўзрушыўся і засведчыў, кажучы: Сапраўды, сапраўды кажу вам, што адзін з вас Мяне выдасць. Вучні глядзелі адзін на аднаго, не ведаючы, пра каго Ён кажа.

Быў адзін з вучняў Ягоных, якога любіў Езус і які спачываў на грудзях Езуса. Яму і кіўнуў Сымон Пётр, каб ён даведаўся, хто гэта можа быць, пра каго Ён кажа. Той жа прыпаў да грудзей Езуса і спытаў: Пане, хто гэта?

Езус адказаў: Той, каму Я намачу і падам кавалак хлеба. І намачыў кавалак, і падаў яго Юдзе Сымонаваму Іскарыёту. І пасля спажыцця кавалка ўвайшоў у яго д’ябал.

І Езус сказаў яму: Што робіш, зрабі хутчэй. Але ніхто з тых, хто быў за сталом, не зразумеў, чаму Ён так сказаў яму. Паколькі Юда меў каліту з грашыма, то некаторыя думалі, што Езус сказаў яму: Купі, што нам трэба на свята, альбо каб даў што-небудзь убогім. А ён, спажыўшы кавалак, адразу выйшаў. А была ноч.

Калі ён выйшаў, Езус сказаў: Цяпер услаўлены Сын Чалавечы, а Бог услаўлены ў Ім. Калі Бог уславіўся ў Ім, то і Бог уславіць Яго ў сабе, і хутка ўславіць Яго.

Дзеці, яшчэ крыху Я буду з вамі. Будзеце шукаць Мяне, але як сказаў юдэям, так і вам кажу цяпер: Куды Я іду, вы пайсці не можаце.

Кажа Яму Сымон Пётр: Пане, куды Ты ідзеш?

Адказаў яму Езус: Куды Я іду, ты не можаш цяпер пайсці за Мною, але пойдзеш за Мною пасля.

Сказаў Яму Пётр: Пане, чаму я не магу цяпер пайсці за Табою? Жыццё сваё аддам за Цябе. Адказаў яму Езус: Жыццё сваё аддасі за Мяне? Сапраўды, сапраўды кажу табе: певень не праспявае, як ты тройчы адрачэшся ад Мяне.

Гэта слова Пана.

Вялікая серада

ПЕРШАЕ ЧЫТАННЕ (Іс 50, 4–9а)

Твару свайго не адвярнуў я ад зняваг і аплявання

Чытанне кнігі прарока Ісаі.

Пан Бог даў мне мову мудрых,

каб я ведаў, як словам

падтрымаць знясіленага.

Кожную раніцу Пан будзіць мяне,

абуджае слых мой,

каб я слухаў Яго, як вучань.

Пан Бог адкрыў вуха маё,

і я не запярэчыў, не адступіў назад.

Плечы свае я падставіў тым, хто б’е,

і шчокі свае тым, хто выдзірае бараду маю.

Аблічча свайго я не адвярнуў

ад зняваг і аплявання.

Пан Бог дапамагае мне,

таму я не саромеюся,

таму зрабіў я твар свой, як цвёрды камень,

і ведаю, што не зазнаю сораму.

Блізка той, хто мяне апраўдвае.

Хто ж захоча спрачацца са мною?

Станем разам! Хто мой абвінаваўца?

Няхай падыдзе да мяне!

Вось Пан Бог дапамагае мне!

Хто ж той, хто асудзіць мяне?

Гэта слова Божае.

РЭСПАНСАРЫЙНЫ ПСАЛЬМ (Пс 69 (68), 8–10. 21bcd–22. 31 і 33–34, Р.: 14сb)

Рэфрэн: Пачуй мяне, Пане, у сваёй міласэрнасці.

8. Дзеля Цябе я цярплю знявагу, †

ганьба твар мой пакрыла. *

9. Я стаў чужым для братоў маіх,

чужынцам для сыноў маёй маці.

10. Бо руплівасць аб доме Тваім мяне з’ядае, *

і знявагі тых, хто Цябе зневажае, упалі на мяне.

Рэфрэн: Пачуй мяне, Пане, у сваёй міласэрнасці.

21. Чакаў я спагады, але не было яе, *

і суцяшальнікаў, але не знайшоў.

22. Яны клалі жоўць у маю ежу, *

а калі прагнуў, паілі мяне воцатам.

Рэфрэн: Пачуй мяне, Пане, у сваёй міласэрнасці.

31. Я буду славіць імя Божае, †

удзячным спевам буду ўзвялічваць Яго. *

33. Убачаць убогія і ўсцешацца,

і ажыве сэрца тых, хто Бога шукае.

34. Бо Пан слухае бедных *

і не пагарджае вязнямі сваімі.

Рэфрэн: Пачуй мяне, Пане, у сваёй міласэрнасці.

СПЕЎ ПЕРАД ЕВАНГЕЛЛЕМ

Акламацыя: Хвала Табе, Валадар вякоў.

Вітай, наш Валадар і Збаўца,

Ты адзіны злітаваўся над нашымі грахамі.

Або:

Вітай, Валадару наш, паслухмяны волі Айца,

як ціхае ягня, Ты пакорна згаджаешся на смерць.

Акламацыя: Хвала Табе, Валадар вякоў.

ЕВАНГЕЛЛЕ (Мц 26, 14–25)

Сын Чалавечы адыходзіць, як напісана пра Яго; але гора таму чалавеку, які выдае Сына Чалавечага

+ Чытанне святога Евангелля паводле Мацвея.

У той час:

Адзін з Дванаццаці, якога звалі Юда Іскарыёт, пайшоў да першасвятароў і сказаў: Што хочаце мне даць, і я выдам вам Яго? Яны вызначылі яму трыццаць сярэбранікаў. І з таго часу ён шукаў нагоды выдаць Яго.

У першы дзень Праснакоў прыйшлі вучні да Езуса і сказалі Яму: Дзе хочаш, каб мы прыгатавалі Табе з’есці Пасху? Ён адказаў: Ідзіце ў горад да пэўнага чалавека і скажыце яму: Настаўнік кажа: Час Мой блізкі; у цябе зраблю Пасху з вучнямі Маімі. Вучні ўчынілі так, як загадаў ім Езус, і прыгатавалі Пасху.

Калі ж настаў вечар, Ён узлёг за сталом з Дванаццаццю. І калі яны елі, сказаў: Сапраўды кажу вам, што адзін з вас выдасць Мяне. І вельмі засмуціўшыся, яны пачалі казаць Яму адзін за адным: Але ж не я, Пане? А Ён сказаў у адказ:  Хто апусціў са Мною руку ў місу, той выдасць Мяне. Сапраўды, Сын Чалавечы адыходзіць, як напісана пра Яго; але гора таму чалавеку, які выдае Сына Чалавечага. Лепш было б гэтаму чалавеку не нарадзіцца. Юда, які збіраўся Яго выдаць, сказаў у адказ: Але ж не я, Раббі? Езус кажа Яму: Ты сказаў.

Гэта слова Пана.

Вялікі чацвер

Імша Хрызма

ПЕРШАЕ ЧЫТАННЕ (Іс 61, 1–3а. 6а. 8b–9)

Пан намасціў мяне абвяшчаць добрую навіну ўбогім і даць ім алей радасці замест суму

Чытанне кнігі  прарока Ісаі.

Дух Пана Бога на мне,

бо Пан намасціў мяне

абвяшчаць добрую навіну ўбогім.

Паслаў мяне перавязваць раны змучаных сэрцаў,

прапаведаваць вызваленне палонным

і вязням — свабоду;

абвяшчаць год ласкі Пана

і дзень помсты нашага Бога;

каб суцяшаць усіх засмучаных,

каб развесяліць тых, хто плача на Сіёне,

каб даць ім вянок замест попелу,

алей радасці замест суму,

вопратку хвалы замест духа маркоты.

Вы ж будзеце названыя святарамі Пана,

скажуць пра вас: яны слугі Бога нашага.

Так кажа Пан: Аддам ім узнагароду паводле вернасці

і заключу з імі вечны запавет.

Іх патомства будзе вядомым сярод народаў,

і паміж плямёнамі — іх нашчадкі.

Кожны, хто іх убачыць,

пазнае, што яны — патомствам, якое Пан благаславіў.

Гэта слова Божае.

РЭСПАНСАРЫЙНЫ ПСАЛЬМ (Пс 89 (88), 21–22. 25 і 27, Р.: пар. 2а)

Рэфрэн: Буду славіць вечна міласэрнасць Пана.

21. Знайшоў Давіда, слугу Майго, *

Я намасціў яго Маім святым алеем,

22. Рука моцы Маёй заўсёды будзе з ім, *

і плячо Маё яго падтрымае.

Рэфрэн: Буду славіць вечна міласэрнасць Пана.

25. З ім Мая вернасць і ласка, *

у Маім імені ўзвялічана яго моц.

27. Ён будзе клікаць Мяне: Ты мой Айцец, *

мой Бог і збаўлення майго скала.

Рэфрэн: Буду славіць вечна міласэрнасць Пана.

ДРУГОЕ ЧЫТАННЕ (Ап 1, 5–8)

Учыніў нас валадарствам, святарамі для Бога і Айца

Чытанне кнігі Апакаліпсіса святога апостала Яна.

Ласка вам і спакой ад Езуса Хрыста, вернага сведкі, першароднага сярод памерлых і першага сярод зямных валадароў.

Таму, хто любіць нас і хто праз сваю кроў вызваліў нас ад нашых грахоў, і ўчыніў нас валадарствам, святарамі для Бога і Айца свайго, Яму хвала і моц на векі вечныя. Амэн.

Вось Ён прыходзіць з аблокамі, і кожнае вока ўбачыць Яго і ўсе тыя, хто Яго працяў. І будуць аплакваць Яго ўсе пакаленні зямлі. Так, амэн.

Я — Альфа і Амега, — кажа Пан Бог, –— які ёсць, які быў і які прыходзіць, Усемагутны.

Гэта слова Божае.

СПЕЎ ПЕРАД ЕВАНГЕЛЛЕМ (Іс 61, 1, цыт. у: Лк 4, 18)

Акламацыя: Хвала Табе, Валадар вякоў.

Дух Пана Бога на мне,

бо Пан намасціў мяне

абвяшчаць добрую навіну ўбогім.

Акламацыя: Хвала Табе, Валадар вякоў.

ЕВАНГЕЛЛЕ (Лк 4, 16–21)

Дух Пана на Мне; бо Ён намасціў Мяне

+ Чытанне cвятога Евангелля паводле Лукі.

У той час:

Прыйшоў Езус у Назарэт, дзе быў выхаваны, і ўвайшоў паводле свайго звычаю ў дзень суботні ў сінагогу, і ўстаў, каб чытаць. І падалі Яму кнігу прарока Ісаі. Ён, разгарнуўшы кнігу, трапіў на месца, дзе было напісана:

Дух Пана на Мне;

бо Ён намасціў Мяне

абвяшчаць добрую навіну ўбогім,

паслаў Мяне абвяшчаць вызваленне палонным

і сляпым вяртаць зрок,

каб выпусціць спакутаваных на свабоду,

каб абвясціць год ласкі Пана.

І, закрыўшы кнігу, Ён аддаў яе слузе і сеў. І вочы ўсіх у сінагозе былі скіраваныя на Яго. І Ён пачаў гаварыць ім: Сёння споўніліся гэтыя словы Пісання, якія вы чулі.

Гэта слова Пана.